
Mirė motina. Tai įvyko visai nedramatiškai. Jeigu perėjimą 
į Didžiąją Nežinią, į absoliutą, apibūdintume žodžiu „ne- 
dramatiškas“. Taip, tai įmanoma. Neseniai skaičiau „Ar- 
beiderbladet“ apie vieną moterį iš Beiruto. Ji buvo mirtinai 
nukankinta, įspraudus žiurkę į jos įsčias, kad toji taką iš 
kūno prasigraužtų geltonais dantimis. Tokią mirtį drąsiai 
galima pavadinti dramatiška, ne taip, kaip ramiai užmigti 
švariai paklotoje ligoninės lovoje. Į motinos kepenis įsime- 
tė vėžys, pasak gydytojų, nieko nebuvo galima padaryti, 
tačiau, artėjant tai valandai, jie slaugė ligonę labai rūpes- 
tingai. 

Ji mirė lapkričio vienuoliktą. Pamiršau, kurią savaitės 
dieną. Man kažkas paskambino iš ligoninės apie devintą 
ryto ir pasakė, kad turiu tučtuojau atvykti, o kai atvykau, 
buvo per vėlu. Ji jau buvo pašarvota, pamenu, man ji pasi- 
rodė tokia mažutė, vos ne kaip vaškinė lėlė. Jie mane guo- 
dė, kad nesisieločiau, jog nesuspėjau atvykti laiku: ji esą 
neatsibudusi, o miegodama perėjusi tiesiai amžinybėn. 

Paskui išėjau į lietų. Vėjo nebuvo, tik be garso pylė lie- 
tus, basčiausi centrinėmis gatvėmis, neverkiau, netgi labai 
neliūdėjau, ir dėl to buvo truputį gėda. Beje, prisipažinsiu, 
kad, be gėdos, kamavusios ne per daugiausia, jutau tik tuš- 


tumą. Tuštumą ne neigiama prasme, kaip šis žodis dažnai 


vartojamas beprasmybei apibūdinti, o tuštumą kaip visiš- 
kai bejausmę būseną. Galvoti kažką galvojau, juk visada 
galvoji, bet negaliu prisiminti ką. Sustojau prie „Dagbladet“ 
redakcijos ir ėmiau žiūrinėti vitrinoje iškabintus laikraščio 
puslapius, bet negaliu prisiminti, kas ten buvo išspausdin- 
ta, nemanau, jog ką nors būčiau perskaitęs. 

Atsitokėjau vėliau, kai grįžau namo. Dieve mano, ne- 
paisant visko, buvau labai prisirišęs prie motinos, ne iste- 
riškai, ne pavojingai, kaip esu skaitęs knygose ir matęs fil- 
muose, — tačiau negaliu paneigti, kad per visus trisdešimt 
dvejus savo gyvenimo metus buvome tik mes abu. Tėvo 
niekada nesu matęs, jis žuvo darbe per nelaimingą atsitiki- 
mą keturios savaitės prieš man gimstant. Jo vaizdą susida- 
riau tik iš motinos atsiminimų, o kad man jo trūko, supra- 
tau jau suaugęs. Pageltusiose fotoalbumo nuotraukose jis 
buvo vyras greta motinos, vyras, mūvintis siauras, kelius 
siekiančias kelnes ir Selbu raštais išmargintas kojines ke- 
turiasdešimt šeštųjų žiemą Kikute, vyras, mūvintis tamsias 
vilnones maudymosi kelnaites su baltais ruožais šonuose, 
apsikabinęs besišypsančią motiną penkiasdešimtųjų vasa- 
rą kažkur Snaro saloje. Jųdviejų vestuvių nuotraukų nebu- 
vo, bent jau mūsų namuose, neturiu supratimo kodėl. Tė- 
vas virto vaiduokliu, jėga, glūdinčia po poliruotu akmeniu 
Vakarų Akerio kapinėse, o motina - moterimi, kuri pasi- 
ėmė mane ir užsisklendė savyje. Ji buvo vienturtė šeimoje. 
Aš — taip pat vienturtis. Niekas pas mus neateidavo. 

Sėdėjau tuščioje svetainėje. Ant stalo gulėjo atskleis- 
tas „Arbeiderbladet“, šalia stovėjo pusiau išgertas arbatos 
puodelis. Radau viską taip, kaip buvau palikęs po trum- 


po pokalbio telefonu prieš keletą valandų. Man pasirodė 
visiškai neįtikėtina, kad jau niekada nebeišgirsiu atsargių 
motinos žingsnių laiptinėje, duryse pasukamo rakto, kori- 
doriuje ant grindų dedamų rankinių su pirkiniais šlamesio, 
nebeišgirsiu jos kabinant paltą ir iš prieškambario sklin- 
dančio balso, pasakojančio, kas jai nutiko prekybos centre, 
einant į jį arba iš jo. Tiesiog neįtikėtina. 

Po kelių dienų paskambinau į Gelbėjimo armiją. Tą pa- 
čią dieną iš „Elevatoriaus“ atvyko trys vyrukai ir išsivežė 
motinos drabužius ir miegamojo baldus. Jiems išvykus, 
stovėjau baltame tuščiame kambaryje ir jutau begalinę ra- 
mybę. Tai, kas buvo neįtikėtina, tapo tikrove. 

Tą pačią naktį, išjungęs televizorių, vėl užėjau į motinos 
kambarį. Šviesos nedegiau. Spindėjo delčia, bet mėnuo 
buvo dar didelis; melsva šviesa krito ant baltų paviršių. Pri- 
ėjau prie lango ir apžvelgiau daugiabučių dėžutes ir miške- 
lį - miegamąjį rajoną, kuriame užaugau ir praleidau bemaž 
kiekvieną savo gyvenimo dieną. Keista. Trys kambariai su 
virtuve ne per toliausiai nuo Oslo. Jeigu visiškai tiksliai — 
septyniolika minučių važiuojant metro. Šešiasdešimt ke- 
turios pakopos iki laukujų durų. Šešios minutės neskubant 
iki metro stotelės (asmeninis rekordas: 1,47). Jeigu kas 
būtų pasiteiravęs anksčiau, nedvejodamas būčiau patvir- 
tinęs, kad pažįstu kiekvieną šio ankšto butelio milimetrą, 
kad žinau kiekvieną jo kampelį ir užkaborį. Vis dėlto, sto- 
vėdamas dabar motinos kambaryje ir žiūrėdamas į daugia- 
bučių dėžutes žemiau šlaite, supratau, kad, tiesą pasakius, 
nebuvau įžengęs į šį kambarį nuo tų laikų,kai buvau mažas 


berniukas, visai mažas, mažuliukas, kuris miega pas mo- 


tiną, vaikų kambario sienas užklojus bauginamiems šešė- 
liams. Dabar, kai užuolaidos buvo nukabintos ir kambaryje 
nebeliko jokių daiktų, supratau, kad žiūriu į tas dėžutes, tą 
gerai pažįstamą vaizdą — aštrias pilkų stačiakampių briau- 
nas tamsių siūbuojančių pušų fone, vingiuojančius asfalto 
takus ir žibintų šviesas — visiškai nauju, drąsiu žvilgsniu. 
Nežinau, kodėl man šovė į galvą žodis „drąsus“, bet taip 
įvyko. Mano būtyje atsirado naujas baltas kambarys ir nau- 
ja galimybė stebėti aplinkinį pasaulį, pasaulį, su kuriuo jau 
seniai buvau susitaikęs, lyg su sustojusia švieslente. Tiesa, 
mačiau, kaip užaugdavo vaikai, įsikeldavo arba išsikeldavo 
šeimos. Tačiau viso to rėmai, kuriais buvo apibrėžta visu- 
ma, ta geometrija, kurioje žmonės gyveno savo gyvenimą, 
apskritai nesikeitė. Iš metro - į namus. Iš namų - į metro. 
Iš namų - į prekybos centrą. Iš prekybos centro - namo. 
Tie patys kampai, tos pačios plokštumos. Tas pats vaizdas 
iš svetainės, iš mano kambario ar iš virtuvės. Netikėtumų 
galėjo atnešti tik pralekiantys metų laikai: tai nelauktą pūgą 
balandžio pabaigoje, tai saulę ir šilumą lapkritį. Kartais 
man atrodydavo, jog išjudinti mane galėtų tik uraganas, 
o kartais, kad pradžiugčiau, pakakdavo atsitiktinio saulės 
spindulio, ūmai nuslystančio galine gretimo namo siena. 
Dabar, nuleistomis rankomis stovėdamas tamsaus kamba- 
rio viduryje ir žiūrėdamas, pajutau, tarsi būčiau išplėšęs 
iš mikrorajono kažkokią dalį jo paslapties, ir dėl man vi- 
sai nesuvokiamų, bet, matyt, stipriai pasąmonę veikiančių 
priežasčių aiškiai pasijutau padėties šeimininku. 

Pamaniau: dabar baigta. Ir dabar prasideda. Tą pajunti 
kam nors mirus ir palikus tave ties tavo vidinio pasaulio 
kryžkele. 


Galbūt ir pasirodys keista, bet manau, kad sugebėjau iš- 
gyventi motinos mirtį taip gražiai ir ramiai daugiausia dėl 
Gru Harlem Brundtland. Jau tą patį vakarą, kai mano min- 
tys nepaliaujamai sukosi apie ligoninėje matytą gulinčią 
liesutę moterį, be išraiškos ir šaltą, per televizijos žinias, o 
vėliau ir diskusijų laidoje pasirodė Gru. Jos vaizdas visada 
mane ramindavo. Kadangi niekada negebėjau susikaupti, iš 
pradžių nesusigaudžiau, kodėl ji pasirodė per televiziją, ta- 
čiau ji buvo ten ir savo buvimu siuntė man kažkokią slaptą 
žinią, asmeninį sveikinimą, bylojantį, kad tikrai neginčy- 
tina, jog žmonių apsilankymas žemėje —- trumpalaikis, ta- 
čiau vis tiek tarp mūsų esama asmenybių, galinčių kitiems 
suteikti pastovumo, tvirtumo viltį. Ir jie tai paprasčiausiai 
daro vien tik savo buvimu. 

Gru lietuje. Gru vėtroje. Gru saulėje ir Gru šešėlyje. 
Stipri kaip jūrų liūtė. Drąsi, atkakli ir linksma. Bet pir- 
miausia — patikima. Kai mirė motina, šalį valdė Gru. Ir 
šiandien jinai ją valdo. Šiuo metu neįmanoma įsivaizduoti, 
kad tai galėtų atlikti kas nors kitas, o ne Gru. Ir vis tiek 
esu tikras, jog patikimumas, kurį ji teikia ir ilgą laiką yra 
teikusi man bei kitiems, nebūtinai priklauso nuo to, kad ji 
savo rankose turi valdžią. Pakanka žinoti, kad Gru yra, yra 
kažkur ten, tamsoje. Nuverskit jos vyriausybę ir nušalin- 
kit ją. Bet kol ji yra, drąsi ir nenuilstamai veržli, įkūnijanti 
tikrumą vis labiau chaotiškame politiniame gyvenime - ji 
bet kada gali grįžti. Gru tarsi meška su meškiukais guolyje. 
Pakeliui į namus su grobiu jai galima pastoti kelią. Juk tai 
tik laikinas trukdymas, gaišinimas, kol ji vėl užims teisėtą 


savo vietą. Gru Harlem Brundtland nesukurta darbui gy- 


dytojo kabinete. Nesukurta, kad prašytų kokio snargliaus 
vyrų tiesiąją žarną patikrinti, ar nepatinusi prostatos liau- 
ka. Gru - apsigimusi lyderė, ir jai pakanka išminties im- 
tis šios atsakomybės. Gru nėra valdžios žmogus. Gru yra 
valdžia. Žmogus. Aš pats esu kolekcionierius. Vaikystėje 
rinkau pašto ženklus ir monetas, kamščius nuo limonado 
butelių ir paukščių kiaušinius. Jaunystėje pradėjau kolek- 
cionuoti Gru Harlem Brundtland. Iš panagių žinau jos 
biografiją, bet pirmiausia mane domina ne asmeniniai ir 
politiniai faktai. Renku ir stropiai išsikerpu iš laikraščių ir 
žurnalų jos nuotraukas, Gru veido išraiškas ir laikyseną. 
Turiu ją permainingų orų metu, turiu ją per politines aud- 
ras Stortinge ir per darganą Finmarko tundroje. Turiu ją 
Rio, turiu ją Vienoje ir Odoje. Turiu Gru, vilkinčią palaidi- 
ne ir sijonu, sportine apranga ir megztuku, turiu ją baline 
suknele ir samių tautiniais drabužiais. Turiu ją su hidro- 
kostiumu. Ant burlentės. Gru įžūlia poza, atstačiusią visą 
kūną vėjo šuorams, tarsi simbolizuojančią save pačią. Mo- 
teris prieš vėją, moteris, kuri jaučiasi geriausiai, kai audra 
šėlsta smarkiausiai. Neprisimenu, kur radau tą nuotrauką, 
bet spėju, kad kuriame nors devintojo dešimtmečio „Dag- 
bladet“ numeryje. Dėl praktinių sumetimų aptraukiau ją 
polietileno plėvele. Negaliu paneigti: stambi Gru Harlem 
Brundtland užpakalinė kūno daiis, aptempta plonu gumos 
sluoksneliu, - vaizdas, atitinkantis vienišo vyro dešinės 
rankos skonį. Beje, šitaip dažnai savęs nejaudrinu. Pasijun- 
tu tarsi švaistyčiau save, eikvočiau kažkokiems niekams. 


O aš visada buvau atsargus berniukas. Nuosaikus. Toli 

gražu ne asketiškas, tačiau nuosaikus. Neperku Bjelando 
skumbrės pomidorų padaže, jeigu kita rūšis kainuoja pusę 
kronos pigiau. Skumbrė pomidorų padaže ir lieka skumb- 
re pomidorų padaže. Anksčiau rūkiau. Lioviausi. Būdamas 
jaunas savaitgaliais išgerdavau. Dabar kartais išlenkiu tau- 
relę per Naujuosius metus. Šviežią duoną perku tuomet, 
kai sena jau suvalgyta, o ne tada, kai ši sudžiūsta. Visai pa- 
doriai verčiuosi iš savo socialinės pašalpos. 


Praėjus trims dienoms po motinos mirties, vadinasi, lap- 
kričio keturioliktą dieną, susivokiau bestovįs jos tuščiame 
miegamajame. Sakau „susivokiau bestovįs“, nes iš tikrųjų 
taip ir įvyko. Neprisimenu, kaip įėjau ir kodėl. Tik prisime- 
nu, kad ten stovėjau maždaug kambario vidury. Buvo tam- 
su kaip anąkart, tik melsvą mėnesio šviesą slopino lietus 
ir rūkas. Lapkričio oras. Šlapia. Pilka. Pėsčiųjų takeliuo- 
se —- nė žmogaus. Būtų buvę visai nejauku, jeigu priešais 
nebūtų mirguliavę šimtai šviečiančių kvadratų. Langai. 
Langai, žvelgiantys į vakarą, į pasaulį. Arba atvirkščiai. 
Langai, vedantys į namus pas žmones. Šeimas, vienišius, 
senus ir jaunus. Daug kas manė, kad gyventi daugiabu- 
tyje — vos ne žeminantis dalykas. Pastatyti šeštajame de- 
šimtmetyje tuose nuolaidžiuose šlaituose šie daugiabučiai 
tapo visos tautos pasididžiavimu. Juos žmonėms dovanojo 
socialdemokratai. Dabar, paskutiniajame dešimtmetyje, jie 
aiškiai nieko netenkino. Spaudoje, net ir pačiame „Arbei- 
derbladet“, nuolat rasdavau gana vienareikšmiškų nuomo- 
nių, jog tie, kurie gyvena daugiabučiuose, tikriausiai kuok- 
telėję. „Vargšeliai“ — slypėjo tarp eilučių. Metai iš metų 


11 


piktinausi, kad taip buvo žeminami, sakyčiau, pajuokiami 
šimtai tūkstančių šios šalies žmonių. O aš pats čia turė- 
jau gerą vaikystę. Visą gyvenimą buvau kažkoks originalas, 
tai Žinau puikiai. Bet jutau ir tebejaučiu, kad esu susijęs su 
čia gyvenančiais žmonėmis. Esame artimi vien tik fizine 
prasme, beveik 40 000 sukrauti vienas viršum kito, vienas 
po kitu, tarp mūsų — plonos sienos, ir mes greitai prisi- 
taikome prie naujo kaimyno naudojimosi tualetu įpročių. 
Kartu ir nesudėtinga išlaikyti nuotolį, kad nebūtų pažei- 
džiamas kiekvieno privatumas. Stovėdamas ir stebėdamas 
pro langus sklindančias šviesas pajutau, kaip mane užliejo 
šiluma, šiltas bendrumo jausmas. Už kiekvieno šviečiančio 
kvadrato — tokie pat kambariai, kaip ir mano, ir vis dėlto 
prieš mane skleidėsi įvairovė. Įrėminti buvome vienodai. 
O gyvenome labai labai skirtingai. Ir pagavau save trokš- 
tant, kad ir Gru gyventų tokiuose rėmuose, kaip ir mes, 
tomis pačiomis sąlygomis, kaip ir mes visi 40 000 pamiš- 
kėje. Nesu iš tų niurgzlių, kurie pavydi Gru ir kitiems par- 
tijų šulams gyvenimo vilose ir Frognerio butuose, mane tik 
apėmė noras dalytis bendru buvimu su ja, noras, kad ji, 
stovėdama taip, kaip dabar stoviu aš, galvotų mes! 

Iš šio lango į rytus galėjau matyti žemiau net aštuonis 
daugiabučius. Kiekvienas iš jų turėjo keturiasdešimt du 
butus trijuose aukštuose. Keturi namai — Karklų gatvėje, 
kūrią motina vadindavo „Maisto keliu“, nes vedė į preky- 
bos centrą. Kiti keturi stovėjo dar žemiau, palei Barsuko 
taką, bet buvo išdėstyti taip, kad beveik pusė kiekvieno jų 
matėsi tarpuose tarp galinių aukščiau esančių namų sie- 


nų. Kaip tik tuo metu, kai skaičiavau šviečiančius langus, 


12 


pirmą kartą pastebėjau Rigemurą Jolsen. Įsidėmėjau ją, be 
abejonės, todėl, kad ji kažkuo priminė motiną. Taigi Že- 
mai, Barsuko take, vieno namo trečiame aukšte stovėjo pa- 
gyvenusi moteris ir skabė nuvytusius lapus ar žiedus nuo 
kambarinių gėlių ant palangės. Atliekant šį visiškai kasdie- 
nį veiksmą, jos galva buvo pakreipta į šoną, taip pat kaip 
prižiūrėdama ir kalbindama savo begonijas paprastai darė 
mano motina. Apstulbau. Tiesą pasakius, nepamaniau, jog 
ten, apačioje, Barsuko tako trečiame daugiabučio aukšte, 
stovi motina, bet kelias akimirkas suglumau. Paskui įsijun- 
gė smegenys ir ėmė ryškinti matytą vaizdą. Per tokį nuo- 
tolį negalėjau įžvelgti jos veido bruožų, tik mačiau ramybe 
dvelkiantį siluetą, atsargius rankų judesius. Aišku, man 
tada nė į galvą neatėjo mintis, kad moters pavardė - Ri- 
gemura Jolsen. Tačiau akimirką sušvito nuostabi galimy- 
bė užpildyti savo dienas, nekalbant jau apie ilgus vakarus 
ir naktis, kažkuo svarbesniu, negu karpyti Gru Harlem 
Brundtland nuotraukas iš laikraščių ir klijuoti jas į albumą. 
(Buvau pradėjęs devynioliktąjį.) Pagarba ir domėjimasis 
Gru, žinoma, išliks. Bet man dingtelėjo mintis, jog dabar 
atsirado galimybė pradėti visiškai iš naujo, kaip sakoma, 
atversti naują lapą, ir pamažu imti kaupti informaciją apie 
vieną iš saviškių, savo aplinkos žmonių. Niekada anksčiau 
nejutau tokio poreikio, o tai, kad jis ėmė ir atsirado dabar, 
aišku, siejosi su motinos išėjimu. Kol Gru atstovavo patiki- 
mam, bet vis dėlto tolimam idealui, motina reiškė (apie tai 
net nebuvau susimąstęs) fizinį artumą, kurio dabar staiga 
pasigedau. Nenoriu ko nors arti savęs, jokiu būdu ne! Ne- 


noriu, kad kas lytėtų ar glamonėtų. O labiausiai nenoriu 

užkrauti savo artumo kam nors kitam. Tačiau mintis apie 
apačioje stovinčią ir nuvytusius kambarinio augalo žiedus 
ir lapus skabančią moterį mane kažkaip keistai sujaudri- 
no. Nugyventas visas gyvenimas. Daug patirta, išgyventa. 
O dabar - taip arti manęs ir kartu — labai toli. Mačiau ją. 
Ji manęs negalėjo matyti. Ir vėl pasijutau padėties šeimi- 
ninkas. Tokia galia man atrodė labai svarbi. Po motinos 
mirties liko tuščias naujas baltas kambarys. Dabar tik nuo 
manęs priklausė, kaip pavyks šapelis po šapelio pripildyti 
jį tuo, kuo nesu aš pats. 


Uoliai kibau į darbą. Esu uolus. Motina nuolat sakydavo: 
„Elingai, apie tave galima pasakyti daug ką, bet ką darai, 
darai uoliai“. Geriau nepasakysi. Todėl kitą rytą nebuvo nė 
kalbos apie šiaip sau dušą. Ėmiausi energingo viso kūno 
švarinimo. Pirmiausia — visą valandą trukusi, kone pliki- 
namai karšta vonia. Sunaudojau vonios druskų, kurias mo- 
tinai padovanojau per praeitas Kalėdas, likučius. Druskos 
puikiai putojo skleisdamos gėlių kvapą. Kai buvau gerai 
išmirkęs, stipriai, net vaitodamas nusišveičiau šepečiu. 
Paskui palindau po dušu. Po karštu — nors kauk, po šal- 
tu — nors rėk. Ir taip pakaitomis. Galiausiai: didysis moti- 
nos rankšluostis, tada — švarutėlaičiai drabužiai, apatiniai 
ir viršutiniai. Netgi naujintėlaitės kojinės. Burna: išskalau- 
ta „Vademecumu“ pirma stropiai išsivalius dantis. 


Nenumaniau, kad parduodama tiek daug įvairių rūšių Žiū- 
ronų ir teleskopų. Iš tiesų ne! Net darėsi juokinga. Puiku, 
jog šalies sostinės asortimentas gausus, bet kad tiek! Žiū- 
ronai dideli ir maži, labai dideli ir labai maži, o dar vieni — 

garstyčių spalvos. O teleskopai milžiniški kaip bazukos ar 
net nežinau kas. Visų pirma išvaikščiojau dvi valandas po 
miesto centrą, rinkdamas katalogus. Paskui nuėjau į mo- 
tinos mėgstamiausią vietą, Halvorseno cukrainę ir, gerda- 
buvau susirinkęs. (Kuriems galams tas citrinos griežinėlis 
ant sumuštinio?) 

Gana greitai supratau, kad man reikia galingo teleskopo 
su stovu. Išsirinkau beveik dešimt tūkstančių kronų kai- 
nuojantį Korėjoje pagamintą „Tasco“, kuriam iškart paju- 
tau pasitikėjimą. Kai teleskopas buvo nupirktas ir sunkus 
kaip švinas gulėjo krepšyje, nuėjau į didžiausią miesto kan- 
celiarinių prekių parduotuvę ir nusipirkau dvi storas bu- 
halterines knygas, taip pat prašmatnų parkerį. 

Visam kitam darbui prireikė dviejų dienų. Pirmiausia 
kaimyno padedamas atsigabenau iš palėpės seną tėvo ra- 
šomąjį stalą. Nudažęs baltai, pastačiau jį motinos kamba- 
ryje, tolimiausiame nuo lango kampe. Vėliau iš rūsio susi- 
nešiau medžiagas „tilteliui“. Aštuonias puikias senų laikų 
vyno dėžes, kurias dėdė Alfas - seniai miręs ir iškeliavęs iš 
šio pasaulio — naudodavo kaip knygų lentynas. Ir dar kelias 
plačias ąžuolines lentas, iš kurių tėvas, regis, rimtai plana- 
vo pasidaryti sekreterą ir kurių vėliau motinos širdis ne- 
leido atsikratyti. Pakako kelių plaktuko smūgių, ir „tiltelis“ 
buvo baigtas. Žinoma, kaimynai visa tai girdėjo, bet kas 
gali būti natūraliau, kai, vos tik mirus motinai, jaunas vyras 
imasi bute šį tą keisti? Net nesitikėjau tokių gerų rezultatų. 
Kambario viduryje stovėjo maždaug pusės metro aukščio 
pakyla. Ant jos pastačiau senąjį motinos krėslą. Priešais jį, 
ant telefono stalelio iš koridoriaus, - teleskopą. Sėdėda- 

mas krėsle, buvau gana aukštai, kad į mano akiratį patek- 
tų aštuoni šlaito namai, o vakare ar naktį pastebėti mane 
tamsiame kambaryje iš apačios niekam nebuvo įmanoma. 
Nemaniau, jog kas nors galėtų pamatyti ir dienos švieso- 
je, bet tai išsiaiškinsiu vėliau. Kol iš pradžių stebėjimams 
esu paskyręs sambrėškį ir kambaryje nedegu šviesos, galiu 
jaustis saugus kaip giliai po žeme oloje tūnantis žvėris. O 
jaustis saugiai man buvo svarbiausia. Jeigu užkluptų (kaip 
įprasta sakyti) prie teleskopo, nukreipto į kurio nors kai- 
myno langą, galėčiau būti klaidingai suprastas. Mane tik- 
riausiai įtartų turint seksualinių motyvų, palaikytų niekin- 
gu gašlūnu. Vien tik mintis apie tai kėlė šleikštulį. 

Eidamas sužinoti jos pavardės, jaučiausi pakylėtas. Tai 
buvo pradžia, tikroji visko pradžia. (Pirma užėjęs į tualetą, 
palindau po tvilkančiu dušu ir buvau švarut švarutėlis.) Iš- 
ėjau iš namų kelios minutės po pusės septynių; buvo tam- 
su; jutau kylantį jaudulį ir dėl pavardės, ir šiaip dėl kitokių 
šios senyvos moters gyvenimo detalių, galbūt išryškėsian- 
čių šį vakarą. 

Pirmiausia ilgai vaikščiojau. Gal kad kuo ilgiau pratęs- 
čiau jaudulį. Iki prekybos centro, paskui iki stadiono, iki 
apleistos fermos, atiduotos jaunimo motociklininkų klu- 
bui. Tada per miškelį. Ėjau taku, apšviestu žibintais, tuo 
taku, kuris snieguotomis žiemomis buvo vadinamas „ap- 
šviesta slidžių trasa“. Vaikystėje kiekvieną žiemą tikrai 
būdavo sniego. Pasnigdavo dažniausiai spalio pabaigoje, 
o dabar žiemos žalios, ir nėra kaip panaudoti palėpėse su- 
krautų slidžių ir rogučių. Ar šios švelnios žiemos - šiltna- 


mio efekto, ozono skylės padarinys? Jeigu tikėsime „Arbei- 

derbladet“, tyrėjai negali nieko tikra pasakyti. Pats į visa tai 
jokios isterijos, jeigu vieną dieną būtų paaiškėję, kad vidu- 
tinė žemės temperatūra pakilo laipsniu ar dviem. Niekada 
nemėgau ledo nei sniego, tačiau būdamas vaikas turėjau 
slidinėti ta apšviesta trasa, nes tai daryti vertė pamišę gim- 
nastikos mokytojai. Dar ir dabar jutau kraujo skonį burno- 
je —- paskutinis į finišą — tai bent, Elingai! Visi kiti džiūgavo, 
kad klasės geografijos asas vėl įrodė, jog visai nevaldo savo 
kūno. Dabar iš viso šito galiu tik pasijuokti. Tyliai juok- 
damasis, apmaudo nei gimnastikos mokytojui, nei mokslo 
draugams nejaučiau, bet tuomet, tiesą pasakius, visa tai 
mane skaudžiai nusvilindavo. 

Tą vakarą buvau apskritai atlaidus; žinojau paslaptį, tei- 
kiančią man stiprybės pakelti vaikėziškas išdaigas ir suau- 
gusiųjų kvailumą. Su šypsena prisiminiau, kaip dideli ber- 
nai iš septintos klasės įgrūdo mano galvą į klozetą, kad „iš- 
skalautų pleiskanas“, ir vos nenusikvatojau prisiminęs, kaip 
tik atėjus į klasę su šlapia galva, nors buvo žiemos vidurys, 
mokytojas Bragesenas liepė perduoti laišką tėvams. Tai va. 
Bragesenas mirė, didieji bernai buvo išsiskyrę ir prasigėrę. 
Gunaras buvo netgi nužudęs kitą didelį berną ir sėdėjo ka- 
lėjime. Na, ir kas. Garsiai nesijuokiau, bet atlaidžiai krize- 
nau, tikriau sakant, susitaikiau su viskuo ir visais. 

Barsuko takas. Pavadinimas geras. Daug kam nepatin- 
ka barsukai, bet tokiu savęs niekada nelaikiau. Sakyčiau, 
net atvirkščiai. Daugiabutis panašus į mano. Trečias aukš- 
tas, b laiptinė. Jeigu kortelėse prie skambučių pavardės 


buvo išdėstytos teisingai, jos pavardė - Rigemura Jolsen. 

R-i-g-e-m-u-r-a J-o-1-s-e-n. O žaibiškai - Rigemurajolsen. 
Dėl tikrumo užlipau į trečią aukštą ir žvilgtelėjau į pavar- 
dę, išgraviruotą žalvarinėje lentelėje. Tikrai taip. Rigemura 
Jolsen. Kaip tik čia, už šių durų, Rigemura Jolsen gyveno 
savo gyvenimą, kaip tik čia, Barsuko tako 17 b name, pa- 
kreipusi galvą į šoną, taip pat skabė nuvytusius kambarinių 
gėlių lapus, kaip buvo įpratusi mano motna. 

Ramiai nulipau laiptais žemyn ir išėjau. Nežinia kodėl 
akys pritvinko ašarų. Rigemura Jolsen, galvojau. Mes viską 
apie ją dar išsiaiškinsime. Užtikrinu. 


Išsiviręs didelį virdulį vandens, termose užsiplikiau arba- 
tos. „Darlejing“, atsimenu. Paskui pasiėmiau termosą ir 
didelį baltą puoduką, kurį motina padovanojo per mano 
dvidešimt antrąjį gimtadienį, ir atsisėdau ant „tiltelio“. 

zorių. Fantastiška buvo tai, kad susidarė įspūdis, jog galiu 
kone paimti ją už rankos, ji buvo taip arti, jog galiu lengvai 
įsivaizduoti girdįs jos alsavimą. Kokia šio teleskopo koky- 
bė, koks preciziškumas! Beje, ne mažiau fantastiška ir tai, 
kad ji sėdi ant sofos ir žiūri televizorių. Ji taip tvirtai ir ra- 
miai sėdi ant sofos ir žiūri televizorių, jog suglumau, bet 
greitai supratau pasijutęs taip todėl, kad man pasirodė, lyg 
būčiau stovėjęs prie pat jos lango. Šitaip aiškino mano pro- 
tas, o pasąmonė negalėjo sutikti su tuo, kad ji nepasisuko ir 
nepažvelgė į mane išsigandusiomis, sumišusiomis akimis. 

Spėju, kad ji baigia septintą dešimtį. Plaukai tamsūs, be- 
veik juodi su ryškiomis žilomis sruogomis. Veidas apvalus, 
švelnių bruožų. Krūtinė pilna, tačiau Gru buvo pranašesnė 

šiuo atžvilgiu. Sunku pasakyti, kaip Rigemuros Jolsen už- 
pakalis atrodytų su hidrokostiumu. Taigi. Tokie bendrais 
bruožais Rigemuros Jolsen fiziniai duomenys. Akių spalvą, 
rankų ilgį ir pirštų didumą — visa tai reikės nustatyti vėliau. 
Taip pat ir jos mintis bei jausmus, nuomones, nuostatas 
ir viltis. Bet jau po minutės ar dviejų ėmiau brautis į jos 
gyvenimą šiuose 65 kvadratiniuose metruose. Pavyzdžiui, 

sistačiusi, ar paprasčiausiai iš seno įpročio? Ką nors tikra 
pasakyti neįmanoma. Tačiau netrukus, po kelių savaičių, 
tikriausiai jau galėsiu įžvelgti kokį nors modelį. Truputį 
nusivilčiau, jeigu tokiu metu kiekvieną vakarą kartotųsi 
tas pats, tai rodytų Rigemurą Jolsen rezignavus, nuleidus 
rankas. 

Pakilęs nuėjau į svetainę atsinešti šios dienos „Arbei- 
derbladet“. Kaip tik šiuo metu per Norvegijos valstybinę 
televiziją buvo rodoma laida apie gamtą. „Takais takeliais 
po Serengetį. Nuo tada, kai įvairiausi televizijos kanalai 
įsiveržė į tūkstančius norvegų namų, atsirado neapsakomai 
daug galimybių, bet galiu lažintis, kad Rigemura Jolsen vis 
tiek pasirinko Norvegijos valstybinę televiziją arba apskri- 
tai žiūrėjo šį valstybinį kanalą daugiau ar mažiau iš įpročio. 
Be to, esu kažkur skaitęs, jog visiems seniems žmonėms 
patinka gyvūnai, todėl jie ir žiūri, kaip televizijos filmavi- 
mo grupė išžygiuoja Serengečio takais, kur prieš akis gali 
išdygti ir antilopė, ir liūtas, ir žirafa, ir beždžionė, ir pavia- 
nas, ir raganosis. Įjungiau televizorių. O kaipgi? Žirafa jau 


ekrane. Po vienu iš tų keistų, plokščiomis viršūnėmis me- 


19 


džių. Šlamščia lapus minkštu snukiu. Kada ne kada šmės- 
teli garsusis melsvas liežuvėlis. Juokingos mažutės auselės 
aptrauktos trumpu kailiuku. O štai raganosis. Grėsmingas 
šešėlis krūmuose. Motina, net su vaikais. Daugiau negu 
toną sverianti moteriškos giminės žemės torpeda šnairuo- 
ja į operatorių. Sustiprinau garsą ir grįžau ant „tiltelio“. 

„Jau visą savaitę kaimo gyventojai stebi šią jauną raga- 
nosių patelę... 

Palinkusi į priekį, ant sofos sėdi Rigemura Jolsen, ir da- 
bar pastebiu, kad priešais ją ant staliuko stovi arbatos, o gal 
kavos puodelis. Ar dabar ir Rigemura Jolsen žino, jog kaip 
tik šią patelę, šią jaung raganosių patelę jau visą savaitę 
stebi kaimo gyventojai? Ar ji galvoja kaip aš: kurio kaimo? 
Kokie žmonės? Ar ji visa tai jau žino, nes matė laidą nuo 
pradžių, o ne kaip aš, įsijungęs aparatą tuo metu, kai buvo 
rodoma ėdanti žirafa? Kokie jausmai jai kyla regint jau- 
ną raganosių patelę įtariomis akimis paraudusiais vokais? 
Ar ji pati motina? Galimas daiktas. Taip, nutariau tiesiai 
ir šviesiai, ji - motina. Motina, turinti keletą vaikų. Dau- 
gybę anūkų. Be to, ji išgyveno karą. Todėl ir šios jaunos 
patelės, raganosių patelės kadrai su vaikais veikia ją kitaip 
negu mane. Jiedvi patyrė gimdymo skausmus, tai viena. Iš- 
"gyvenusi karą, Rigemura Jolsen, matyt, suprato, ką reiškia 
akis į akį susitikti su priešu ir nežinoti, kaip su juo elgtis. Ar 
šnairavo Rigemura Jolsen į vokiečius, stovėdama už savo 
virtuvės užuolaidos, iš savo privačios landos, vienam ar 
keliems vaikams įsitvėrus jos persiūto sijono? Buvau tuo 
tikras. Tačiau, o tai svarbu įsidėmėti — tie dalykai vyko ne 


šioje vietoje. Panašius išgyvenimus kaip jaunoji raganosių 

patelė turėjo ir Rigemura Jolsen, bet ne Barsuko tako 17 b 
name. Iš kur atvažiavo Rigemura Jolsen? Bus įdomu išgirs- 
ti ją prašant prekybos centre ketvirčio kilogramo faršo ir 
penkiasdešimties gramų virtos dešros. 

„Medžioja patelės“, - atsklido komentatoriaus balsas iš 
svetainės. Supratau, kad dabar atėjo eilė liūtams. Rigemu- 
ra Jolsen dar labiau palinko į priekį. Komentatorius — vy- 
ras — nieko nepaisė. Kietai į nagą paėmė senuosius patinus, 
tingiai drybsančius spygliuotuose krūmuose. Aišku, hu- 
moristiškai, gamtos juk nekritikuosi. Tačiau lengvas tonas 
slėpė rimtą užuominą, gaižoką ironiją ir neištartą raktinį 
žodį, kurį daugiabučių moterys, žinoma, perprato. Atrodė, 
tarsi girdėjau dabar jas kandžiai replikuojančias savo ap- 
snūdusiems sutuoktiniams ir vangiems paaugliams. Noriu 
pabrėžti, dėl manęs - tegul replikuoja. 

Ir štai Rigemura Jolsen išėjo. Pasiėmusi puodelį, išėjo 
į virtuvę. Užuolaidos ten buvo užskleistos, pastebėjau jos 
šešėlį už raudonų gėlių rašto baltame fone. Beliko tik įsi- 
vaizduoti, ką ji ten veikia. Pagrindinis klausimas: kodėl vir- 
tuvės užuolaidos yra visiškai užtrauktos, kai televizijos lai- 
dą iš Serengečio ji Žiūri sėdėdama prie neuždengto lango 
svetainėje? Atsitiktinumas? Visai įmanoma. Bet galėjo būti, 
kad visiems grėsmingiems veiksmams Rigemura Jolsen pa- 
sirinkdavo virtuvę, o rodydama viešą gyvenimą svetainėje 
demonstravo STATISTINĘ visų kaimynų būtį. Sakydamas 
„grėsmingiems“, savaime suprantama, neturėjau galvoje 
jokių kraštutinumų. Buvau tikras, jog ji nepaliko svetainės, 
o drauge ir Serengečio, kad virtuvėje gamintų bombas su 


distanciniu sprogikliu. Nemanau, jog ir dėl to, kad užtaisy- 

tų mauzerį. Ne. Sakydamas „grėsmingiems“ paprasčiausiai 
turėjau galvoje tai, kas nepadoru. Savo vaizduotės nenorė- 
čiau apibūdinti kaip nešvankios, nes taip nėra. Tačiau da- 
bar galėjau lengvai įsivaizduoti ją, atsirėmusią į šaldytuvą 
ir besikasančią tarpvietę. Ne dėl to, kad ją būtų įjaudrinę 
medžiojantys liūtai, o dėl to, kad jai paprasčiausiai niežėjo. 
O gal rydama snarglius pylėsi sau dar vieną puoduką arba- 
tos? Kramtė nagus? Na, o jeigu septyniolika pasilenkimų, 
šeši atsispaudimai ir greitas bėgimas vietoje? 

Tą vakarą nieko daugiau neatsitiko, tik tai, kad Rigemu- 
ra Jolsen grįžo (vis dar su puodeliu rankoje) ir vėl atsisė- 
do ant sofos. Tą akimirksnį, kai žvėrys turėjo užleisti vietą 
prancūziškam filmui, ji pakilo ir išjungė televizorių. Ne- 
trukus svetainė ir virtuvė skendėjo tamsoje. Gelsvas kvad- 
ratas tarp virtuvės ir svetainės langų liudijo, kad vonia ir 
tualetas buvo užimti. Žinau, kad jos miegamasis — kitoje 
pusėje. Jeigu kas ir įvyktų, manęs kaltinti nebuvo galima. 

Iš protokolo: „Rigemura Jolsen“. 

Daugiau nė žodžio. Tiesiog nebesugebu. 

Atsigulęs bandžiau masturbuotis žiūrėdamas į kaban- 
čią ant lentos Gru nuotrauką, bet perniek. Matyt, negalė- 
jau susikaupti. 


Kitą rytą pusryčiavau prekybos centre. Faktiškai buvau čia 
lygiai devintą, kai atidaroma kavinė. Mano nuomone, tru- 
putėlį ekstravagantiška, bet tiek to. Juk diena taip pat buvo 
kažkuo ypatinga. Kitaip tariant, galėjo tokia tapti. Nieko 
nežinojau apie Rigemuros Jolsen apsipirkimo įpročius, bet 
manau, kad žmogus, gyvendamas vienas, lankosi parduo- 

tuvėje ne kartą per mėnesį. Tačiau iš kur gali žinoti? Sakau 
tiesiai, netikrumas mane jaudrino. Kaip suprantu, ji galėjo 
nemėgti šio prekybos centro ir geriau važinėjo kilometrų 
kilometrus metro, kad apsipirktų visai kitame prekybos 
centre — ir taip kas antrą penktadienį. O gal jai tiesiog la- 
biausiai patiko Frognerio delikatesų parduotuvės. Tai bent 
gražumėlis. Mikrorajono daugiabučio gyventoja Rigemura 
Jolsen, mintanti vien omarais ir pagruzdintomis putpelė- 
mis, Kanados karališkaisiais krabais ir Pietų Prancūzijos 
austrėmis. Galiu įsivaizduoti, tikriau sakant, įsivaizduoti 
neįmanoma. 

Na, jau ne. Negali būti. Bent aš dabar valgiau ragelį su sū- 
riu ir dešra. Ir gėriau kavą. (Arbatos nebuvo.) Kaip įmanoma 
sugadinti kavą prieš atidarant kavinę? Ar ją ruošiant padi- 
dinamas rūgštingumas? Ką gi. Pavyko užimti staliuką prie 
lango, tatai man pavyko. Kad ir kaip būtų, kai esi pirmas, 
pavyksta šį tą laimėti. Jeigu nutarė šiandien prieš pietus ap- 
sipirkti prekybos centre, Rigemura Jolsen apačioje juk turės 
praeiti pro mane. Ta mintis man patiko. Ne todėl, kad norė- 
jau žiūrėti į ją iš viršaus. Ne. Bet štai galimybė būti padėties 
šeimininku. Sėdžiu aukštai, o tu žingsniuoji apačioje. Jokios 
mistikos čia nėra, tik tai, kad Gru - Berlyne, aš - Osle. Ji turi 
savo gyvenimo užduotį, aš - savo. Kaip ir mudu su Rigemu- 
ra Jolsen. Pasiėmiau dar vieną puodelį kavos. 

Apsaugok Dieve, kokia galybė pagyvenusių moterų, 
traukiančių pamiške! Anksčiau išvis nebuvau to pastebė- 
jęs. Ir motina buvo žilagalvių reumatikų armijos eilinė. Štai 
ir jos. Ateina išsirikiavusios gretomis. Nešinos krepšiais 


ir lazdomis, ir dar velnias žino kuo. Pasijutau tiesiog labai 


23 


užsiėmęs. Bet mintis apie Rigemurą Jolsen vis vien nedavė 
ramybės ir aštriais dantukais graužė smegenis pakaušyje. 
Ar ji galėjo įsmukti vidun, kol buvau nuėjęs atsinešti dar 
vieno puodelio kavos? Nelabai tikėtina. Tą padariau grei- 
tai ir ryžtingai, pirma įsitikinęs, kad nieko niekur nesimatė: 
aikštė priešais prekybos centrą tuo metu buvo tuščia. Bet 
dabar burbuliuodama ir gurgdama iškilo kita problema: toji 
kava - grynas vidurių paleidžiamasis vaistas. Prieš eidamas 
iš namų, atlikau visus reikalus. Bet kokia iš to nauda, jei šie 
juodi nuodai tiesiog chemiškai švariai valė mano vidurius? 
Visą kūną pylė prakaitas, kūju plakė širdis. Man baisiai rei- 
kėjo į tupyklą, o jau kaip bus su Rigemura Jolsen, tebūnie. 
Dieve saugok! Atrodė, niekada nesiliaus. Kai ranka siek- 
damas popieriaus pamanydavau, kad jau baigiau, prasidė- 
davo iš naujo. Mačiau prieš akis į prekybos centrą įžen- 
giančią Rigemurą Jolsen, tačiau padėtis buvo be išeities, 
likau tupėti kur tupėjęs, ir tiek, ne, aš niekada šiame centre 
nebepirksiu kavos. Beje, net keista, kokie vaikiški tampa 
vyrai ir berniukai, kai vieni su flomasteriu užsidaro tupyk- 
loje. „Roni, 22, pildo norus pagal visą programą. Mėgsta 
laižyti ir čiulpti“. Telefono numeris. „Bentė - kekšė“. Flo- 
masteriu pritepliota užpakaliukų, moteriškų lytinių orga- 
nų, plius — galingos krūtys. Viešpatie! Roni patinka tikrai 
ne viskas. Užrašytas telefono numeris, aišku, priklausė to 
teplioriaus kaimynui, o gal jo fizikos mokytojui. O Ben- 
tė išvadinta kekše tikriausiai vien dėl to, kad nutraukė 
santykius su šio įžūlaus užrašo autoriumi. Kartą esu bu- 
vęs Deichmano bibliotekos moterų tualete. (Kurį laiką jis 
buvo skirtas bendram naudojimui, nes vyrų tualete vyko 


24 


remontas — tai sakau dėl aiškumo.) Reikia pasakyti, jog ten 
atmosfera buvo visai kitokia. Posmeliai apie meilę, gėlių ir 
širdelių piešinukai. Ar vyrai ir moterys gyveno atskirose 
planetose, atskirose realybėse? Man tekdavo nugirsti, kad 
tokios nuomonės laikėsi daugelis moterų, ir aš esu linkęs 
tuo patikėti. O kai pagaliau galėjau baigti ir jau kone be 
rizikos užsimauti kelnes, pamaniau, kad galbūt taip ir yra, 
jog mes, žmonės, visi iki vieno gyvename kiekvienas savo 
planetoje. O gal ir savo paties visatoje. Ar vienatvė nėra tik- 
roji mūsų esmė? Žinojau, kad daugelis laikė mane vienišu 
žmogumi. Antra vertus, aš esu dažnai įžvelgęs ne ką kita, o 
vienatvę žmonėms kvatojant, vienam kitą apglėbiant, vie- 
nam kitą plekšnojant per petį ar spaudžiant ranką. Kolek- 
tyvinė vienatvė. Kai gyveni vienas (arba kartu su motina), 
daugeliui atrodo, kad atstovauji regimajai vienatvės for- 
mai, tačiau ar ta vienatvė didesnė ir slogesnė negu vienatvė 
daugiavaikėse šeimose? Ar realu tikėtis, jog galima patirti 
dar intymesnį bendrumo jausmą negu tą, kurį jaučiau (ir 
tebejaučiu) savo 40 000 Oslo priemiesčio „sugyventinių“ 
atžvilgiu? Kiek Žinau, ne. 

Dabar užguliau kolą. Vadinamąją kokakolą. Tarsi saldūs 
kvepalai, prisodrinti anglies dvideginio, bet padės skran- 
džiui. 

Rigemura Jolsen. Kone pasigailėjau metęs rūkyti, nes 
dabar galėčiau sėdėti su cigarete rankoje. O gal ir su pyp- 
ke. Lyg niekur nieko pūsdamas sau melsvą dūmą. Nega- 
li paneigti, kad, sėdėdamas prie staliuko vienų vienas ir 
suglebusiomis rankomis priešais save apėmęs stiklinę su 


kokakola, kitiems galėjai sudaryti neveiklumo, o gal net 

ir beviltiškumo įspūdį, Gal kas pagalvos, kad sugniužau? 
Kad veltui leidžiu laiką? Apsidairiau. Prie kitų dviejų langų 
sėdėjo kelios tarškančios draugijos. Gale, prie pat bufeto, į 
naują „VG“ numerį įsigilinęs senis. Sunku pasakyti, kokia 
jų nuomonė apie mane. Ar jie apskritai mane matė? Stai- 
ga apėmė pašėlusi baimė, jog manęs nemato visi kiti, be 
manęs paties, todėl nedelsdamas norėjau įsitikinti ir, nors 
būdamas kuklus, dėmesio nemėgstantis žmogus, dabar at- 
sistojau ir keturis kartus smarkiai suplojau rankomis. 

Taip, tikrai taip. Jie pripažino mane kaip neginčytinai 
esantį. 

Kai atėjo Rigemura Jolsen, buvo penkiolika po pirmos. 
Suvalgius ragelį su sūriu ir dešra, išgėrus du puodelius 
kavos ir penkias kokakolos stiklines. Pilvas susitvarkė. Ji 
ėjo per aikštę kartu su kita pagyvenusia moterimi (mane 
tai truputį suerzino). Tačiau tik truputį. Rigemura Jolsen 
vilkėjo mėlyna ir smėline spalvomis raštuotu paltu, avėjo 
patogius storapadžius batus. Ant galvos - tokių pat spalvų 
robinhudiška skrybėlaitė. Rigemuros Jolsen draugė buvo 
panaši į pilką pelę. Iš po beformės rudos skrybėlės kraš- 
tų kyšojo nesimpatingas, kone žiurkiškas veidas; vilnonis 
paltas „eglutės“ rašto, pilkos ir baltos spalvų. Ir prie viso 
„to- botai! Jeigu būčiau turėjęs laiko pagalvoti, jau tada 
būčiau nusistebėjęs tokios moters kaip Rigemura Jolsen 
draugija, bet tą akimirksnį beliko kuo greičiau skuosti laip- 
tais žemyn. Per daug skubėti man iš tiesų nebuvo ko: nenu- 
klysdamos nuo kelio, jos abi Žingsniavo tiesiai į prekybos 
centrą ir, savaime aišku, ten būčiau jas radęs; juk vargu ar 
jos jau būtų /ėkte perlėkusios parduotuvę. Bet buvau užsi- 
degęs, nekantravau susipažinti su Rigemura Jolsen, turėjau 

šimtus klausimų, o atsakymai į juos žingsniavo rudais, pa- 
togiais batais vienu aukštu žemiau, tiesiai po manimi. 

Kaip palengvėjo! Radau Rigemurą Jolsen pieno sky- 
riuje vieną. Ta vargana žiurkė buvo dingusi. Tikriausiai ši 
žmogysta buvo įkyri kaimynė, prikibusi prie jos pakeliui į 
centrą. Dėjausi tarsi man niekas nerūpi. Ničniekas. Stum- 
damas vežimėlį, ramiai praėjau pro Rigemurą Jolsen, kuri, 
kaip pastebėjau žvilgtelėjęs, į savo vežimėlį jau buvo įsidė- 
jusi litrą nenugriebto pieno. Dabar jos dešinė ranka stab- 
telėjo prie jogurtų. Ir aš atsainiai čiupau litrą nenugriebto 
pieno, įsidėjau į vežimėlį, paskui nuėjau prie lentynos su 
tepamaisiais sūriais. Puikiai žinojau, ko man reikia, - te- 
pamojo sūrio su krevetėmis tūbelėje, bet apsimečiau ne- 
galįs išsirinkti iš labai įvairaus asortimento. Ranka slinko 
nuo sūrio su krevetėmis prie sūrio su kumpiu, tada - prie 
sūrio su svogūnų laiškais, paskui metėsi geltonos tūbelės 
su rausva krevete link. Visą tą laiką slapta dėbčiojau į Ri- 
gemurą Jolsen. Ką ji pasirinks? Su dribsniais ir džiovintais 
vaisiais? Su ananasais? Natūralų? 

Ji pasirinko jogurtą su dribsniais ir džiovintomis slyvo- 
mis. Ar Rigemurą Jolsen kamavo vidurių užkietėjimas? Šis 
klausimas man tol nepaaiškės, kol ji nepaims ir pakelio su 
sėmenimis, ir tai intrigavo. Įsivaizdavau, kaip ji sėdi dvi- 
linka ir stena, o nuo susitvenkusių ašarų jos akys gražiai 
žvilga. 

Ji praėjo pro mane. Stovėjau sustingęs ir dėjausi Žiūrįs 
galiojimo laiką ant minkšto norvegiško desertinio sūrio 
pakelio, tik štai, jai einant pro šalį, pajutau lengvą dvelk- 
telėjimą. Ir: pirmą kartą užuodžiau jos kvapą. Turiu prisi- 


pažinti, kad nieko neišmanau apie kvepalus, bet šis kvapas 

nusinešė mane į senelės ir senelio namus netoli Sandefior- 
do, į jų rūsį, kur buvo laikomi žieminiai obuoliai. Trum- 
pai tariant, Rigemura Jolsen kvepėjo obuoliais. Žieminiais 
obuoliais. Skaniai ir saldžiai! 

Kitas stabtelėjimas — mėsos prekystalis. Sustoja, žino- 
ma, Rigemura Jolsen. Pats praėjau pro šalį alaus ir mine- 
ralinio vandens skyriaus link, kur taip užlindau už dėžių 
su „Solo Light“, kad jos mane kiek užstotų. Tiesą sakant, 
aną dieną fantazavau, jog išgirsiu jos balsą, prašantį faršo 
ir virtos dešros, bet nusprendžiau geriau apsidrausti ir jo- 
kiu būdu nelipti jai ant kulnų. Ji neturi nuolat jausti Elingo 
prieš save, už savęs ar iš šono. Mano strategija: trumpi, in- 
tymūs prasilenkimai, o paskui, kaip dabar, atsitraukiu, ste- 
bėdamas ją iš toliau. Laiko turėjau per akis. Pasauliui su- 
kurti reikėjo ne vienos dienos, o atskleisti tiesą apie žmogų 
Rigemurą Jolsen taip pat prireiks laiko ir kantrybės. Nors 
iš tikrųjų buvau pažengęs gana toli. Vardas, pavardė. Rige- 
mura Jolsen. Mėgsta gyvūnus, visiškai nesidomi nūdienos 
prancūzų kinu. (Aš jai pritariu.) Truputį užkietėję viduriai 
(?) Kvepalai: obuolių aromatas. Pieno mėgėja. Pažįstamų 
būrys: panaši į žiurkę... Ne. Toji į žiurkę panaši moteris 
tikrų tikriausiai nepriklausė Rigemuros Jolsen pažįstamų 
būriui. „Pažįstamų būrys“ skambėtų per intymiai kalbant 
apie ją. Rigemura Jolsen gerai žinojo, kas ji per žmogus, 
tačiau kai atsitiktinumas (kaip ką tik) jas suvesdavo, Ri- 
gemura Jolsen nevengdavo šnektelėti su ja apie šį bei tą, 
bet vargu ar kas galėjo būti daugiau. Ne, tikrai ne. Man 
artimesnė teorija, kad Rigemura Jolsen priklausė tiems 


žmonėms, kurie nieko neatstumia, ji - pozityvus žmogus, 

gana didžiadvasė, kad nesigėdytų pasirodyti su panašia į 
žiurkę būtybe viešumoje. Rigemura Jolsen nėra iš tų, ku- 
rie smerkia žmones už įtartiną, taip, atgrasią išvaizdą. Jai 
nė motais, ką aš arba kiti galvoja apie išvaizdą žmogaus, 
su kuriuo ji eina į parduotuvę. Juk karo metu ji, nieko ne- 
baimės stojo ginti daugybės vaikų. Eilinį priešpietį kelis 
metrus, paėjėtus su panašia į žiurkę moterimi, lyginant su 
anais išgyvenimais ir su patirtais Žmonių tarpusavio santy- 
kiais, galima tikrai laikyti visišku niekniekiu. Grįžusi namo 
ir kaisdama vandenį kavai, ji tikriausiai net nepagalvos 
apie tą įvykį. Kokia ji neprilygstama! Tiesa, ji nepirko, kaip 
tikėjausi, nei faršo, nei virtos dešros, o kaip man pasiro- 
dė, paėmė gabaliuką kepenų. Gabaliuką kepenų ir truputį 
lašiniuočio. Tačiau (net ir per tokį nuotolį) atkreipiau dė- 
mesį, kaip oriai ji paprašė produktų. Ji nesakė „hm, aš dar 
pagalvosiu..“ Tiesiog - kepenų. Lašiniuočio. Be abejonės, 
buvo apsispręsta dar namuose, gal net iš vakaro. Kai televi- 
zoriaus ekrane buvo rodomos žirafos, raganosiai ir vangūs 
liūtai, Rigemura Jolsen galvojo apie kepenis ir lašiniuotį. 
Moteriškoje draugijoje liūtėms plėšant į gabalus leisgyvį 
buivolą, sugalvojo: „Na, Rigemura, rytoj reikės paimti ke- 
penėlių. Ir gabaliuką lašiniuočio“. Tačiau dėl jogurto buvo 
kiek kitaip. Aišku, ji dvejojo. Nors ir mačiau šį svyravimą, 
nė akimirksnį nesuabejojau, kad ji - ryžtingas Žmogus. 
Juk dvejoti galima visaip. Iš karto neapsispręsdama ji 1e- 
sinervino. Nusiviepiau pagalvojęs, kaip tokiomis aplinky- 
bėmis reaguotų Žiurkienė. Jos šlykščios makaulės pilkajai 


substancijai susidūrus su aštuoniom ar dešimtimi jogur- 

to rūšių būtų kas veikti. Tada visos iki vienos to gniužulo 
ląstelės imtų traukti į savo pusę, sukeldamos virpulį ties 
prekystaliu stovinčiame varganame jos kūne. Ji iškilo man 
prieš akis. Visa virpėdama! Galima buvo susivemti. 

„Ne, ačiū, viskas“. Įsivaizdavau ją atsakant. Baltu nailo- 
niniu chalatu vilkintis pardavėjas, kaip jau žinojau, papras- 
tas žmogelis, paklausė kaip įpratęs. Tačiau šios pirkėjos 
klausti geriau nereikėjo. 

Turėjau skubėti. Juk Elingas nebuvo atsistojęs už dėžių 
su „Solo Light“ vien tik tam, kad, Rigemurai Jolsen nusi- 
sukant nuo mėsos gaminių prekystalio, pasiųstų skvarbų 
žvilgsnį jos kryptimi. Skubiai atsitraukiau. Pora žingsnių 
atgal, vežimėlis mikliai daro lanką tarp lentynų, tvirtai lai- 
kydamasis kurso vaisių ir daržovių link. Gal pomidorų? 
Kodėl gi ne? Svarbiausia rodytis aktyviam tuomet, kai po 
kelių akimirkų Rigemura Jolsen apvažiuos kampą su alumi 
ir mineraliniu vandeniu. Rodytis užsiėmusiam. O ką dar 
galima įsivaizduoti labiau užsiėmusį negu pasiekusį gra- 
žiausių metų jauną vyrą, viena ranka stveriantį skaidrų 
polietileno maišelį, o kita jau siekiantį pomidorų? Nieko. 
Labai panorau atsisukti, tačiau apie tai negalėjo būti nė 
kalbos. Buvau nutaręs laikytis nuošalyje, ir baigta. Ryžtin- 
gai įdėjau penkis (mažiausiai) kietus pomidorus į maiše- 
lį, pasitraukiau ir atsistojau už jaunos motinos, kuri viena 
ranka stengėsi suturėti nesuvaldomą bamblį, o kita dėjo 
apydidę kopūsto gūžę ant svarstyklių. 

52, galvoju. Spausk 52. Kopūstai. Ji dvejoja. Nevirpa, 
kaip būtų atsitikę su Žiurkiene, tačiau dvejoja. Vaikas įsi- 
ręžęs tempia ją šokolado ir žurnalų link. Motina negali 

rasti kopūstų. Mane išmuša prakaitas. Kopūstų ji neranda. 
Man sudrėksta pažastys. Ji randa raudonas ir žalias pa- 
prikas, pomidorus ir bulves, salierus ir kaliaropes. Ir nors 
kopūstai šalia kaliaropių, nesugeba savo raudonai lakuotu 
nagu paspausti teisingo klavišo. 52, galvoju. Nagi, spausk. 
Nusitaikyk į 52, kopūstai. 52, kopūstai. Bulvės, kaliaropės, 
kopūstai. Bulvės, kaliaropės, kopūstai. Mušdamas jai šlau- 
nį, vaikas ima verkti. Nori „sokolado, sokolado, sokolado“. 
Motina tebeieško 52, kopūstai. Mane pila prakaitas. Mai- 
šelis su pomidorais tampa švininis. Ar Rigemura Jolsen jau 
už manęs? Neatsigręžk, Elingai. Pakentėk, stovėk ramiai. 
52 - kopūstai. 49, 50, 51 - kopūstai! 52, kopūstai. 

Va! Pagaliau motina randa 52, kopūstai ir, nustvėrusi 
lapuką su kaina, pliaukšteli vaikui pelnytą antausį. Dabar 
mano eilė. Kur pomidorai, Elingai? Ką tik turėjai prieš akis. 
Dvi rūšys. Dideli, mėsingi, kurių dabar negalima gauti, ir 
maži, blyškūs iš Olandijos. Vieni greta kitų. Peržiūrėkim: 
porai, salierai, morkos. Paprikos, žalios, geltonos ir raudo- 
nos... 52, kopūstai. 

— Trylika, - pasigirdo už manęs. Moteriškas balsas. — 
Pomidorai - Nr. 13. 

Ar balse nuskambėjo koks nors susierzinimas? Nebu- 
vau tikras. Ryški rytų norvegų tarmė. Nuo minties, kad 
dabar už manęs, ko gero, stovi truputį susierzinusi Rige- 
mura Jolsen ir pataria, kaip sverti penkis olandiškus po- 
midorus, ėmė svaigti galva. Elingai, neatsigręžk! Paspausk 
13. Paspaudžiu. Lapuką su kaina uždedu ant maišelio ir 
atsigręžiu. | 

Žiurkienė! Vos nesurikau. Žiurkienė stovi taip arti, kad 


matau jos šnerves ir dar giliau! 

Iš karto pajutau šleikštulį, pasidarė bloga, reikėjo kuo 
greičiau sprukti. Negalėjau žiūrėti į pomidorus. Reikėjo 
žaibiškai jų atsikratyti ir susirasti Rigemurą Jolsen. Priešta- 
raudama sveikam protui, ji nenuėjo pro alaus ir mineralinio 
vandens skyrių, vadinasi, turėjo grįžti tuo pačiu keliu, ku- 
riuo atėjo. Gal ką pamiršo? Vargu ar taip galėjo būti. Staiga 
supratau. Po intermedijos su jogurtu Rigemura Jolsen nuo 
mėsos prekystalio pasuko į šoną. Iš tikryjų jai reikėjo kaž- 
kokių valymo ir skalbimo priemonių, kurių lentynos buvo 
jai iš dešinės. Tačiau, matydama, kad nėra jokios eilės prie 
mėsos produktų prekystalio, pirmiausia nuskubėjo ten, 
norėdama sutaupyti laiko. Ne todėl, kad to būtinai reikėtų. 
Laiko Rigemura Jolsen tikriausiai turėjo pakankamai. Bet 
ji reagavo instinktyviai. Daugiavaikei motinai buvo jaugę į 
kūną ir kraują taupyti Žmogui šiame pasaulyje skirtą laiką. 

Ir tikrai. Apeidamas kampą, kur lentynas su džiūvėsiais 
keičia lentynos su muilu ir skalbimo milteliais, matau ją 
imančią akcijos pakelį su „Omo“ milteliais. Praeidamas 
pro šalį, apsirūpinu nauju dantų šepetėliu, o maišeliui su 
pomidorais leidžiu nuslysti už tualetinio popieriaus. 

Eilė prie kasos. Nereikia nė sakyti - Žiurkienei pasise- 
ka įsisprausti tarp Rigemuros Jolsen ir manęs. Tačiau bent 
jau pirmą kartą pavyksta išgirsti jos balsą. Rytų norvegų 
tarmė, kaip ir Žiurkienės. Su ja ir šnekučiuojasi. Kainos. 
Oras. Atšals. 

Pakeliui nutveriu „Dagbladet“. Gru tvarko žvejų rei- 
kalus. 

Buvo diena prieš motinos laidotuves. Atidarydamas šal- 
diklį ir imdamas iš ten pakelį su dviem kotletų porcijomis, 
susigraudinau, nes žinojau, kad ta, kuri ant plastiko dėžutės 

dailyraščiu buvo užrašiusi „Kotletai“, dabar guli sustingusi 
ir negyva kurioje nors miesto morgo kameroje. Su pririštu 
ant kojos didžiojo piršto lapeliu, kuriame kažkas įrašė jos 
pavardę. Stengdamasis negalvoti apie patį kremavimą, ant 
viryklės pasišildžiau kotletus mėsos padaže. 

Kotletai buvo tokie pat skanūs kaip ir jai gyvai esant. 
Toks jausmas, kad... Kažkaip neįtikėtina. Kramčiau kram- 
čiau, jusdamas, kad kažkas kyla manyje, kol pagaliau pra- 
virkau. 

Pakaks apie tai. Išsiverkęs iki galo, prisivalgęs iki soties, 
suploviau indus, o paskui atsiguliau ant sofos ir susiriečiau 
kaip gemalas. 

Galvojau apie Rigemurą Jolsen. Ir apie Žiurkienę. Kaž- 
kas buvo ne taip. Juk jos grįžo namo kartu. Kartu šneku- 
čiavosi ir juokėsi ir apskritai elgėsi kaip dvi senos draugės. 
Kiek atsilikęs visu keliu sekiau iš paskos ir mačiau, kaip jos 
dingo toje pačioje Barsuko tako 17 b laiptinėje. 

Aišku, kad spręsti apie žmones pagal jų išvaizdą nėra 
brandumo požymis. Suprantu. Ką gali žinoti, gal Žiurkienė 
turėjo tokių gerų būdo bruožų, kad, palyginti su ja, mo- 
tina Teresė pasirodytų truputį padykusi. Tačiau visiškai 
tuo tikėti negalėjau. Jeigu jas siejo kas nors daugiau negu 
normalūs kaimyniški santykiai, baiminausi, jog Žiurkienė 
galėjo padaryti Rigemurai Jolsen blogą įtaką. Bijojau, kad 
Žiurkienė galėjo įtraukti Rigemurą Jolsen į apkalbų ir gan- 
dų liūną arba įsivilioti ją į Jehovos liudytojų sueigas. Jokios 
teisės šitaip galvoti neturėjau, nes tai prieštaravo lygybės 
idealui, kuriuo buvo grindžiamos mano politinės pažiūros, 
na, kartu ir religinės. O būtent: mes visi buvome vienodai 
geri ir vertingi Dievui ir Valstybei. Ir vis dėlto man gulint 

ant sofos į galvą lindo bjaurios mintys. Vėl ir vėl. Netgi įsi- 
vaizdavau Žiurkienę hidrokostiumu ant burlentės. Ir, įsi- 
kniaubęs į sofą, tyčiodamasis kvatojau. Aš toks negeras, 
toks negeras, bet nieko negalėjau padaryti. Prieš Gru jėgą 
ir tvirtybę ši menka moterėlė atrodė tikra vargeta. Mano 
psichikoje keistai susikryžiavo dviejų skirtingų planetų dvi 
skirtingos būtybės. Štai dabar kiekviena ant savo burlen- 
tės, kiekviena atkišusi pasturgalį vasariško oro melsviems 
srautams ir abi priklausančios tik man. Dievaži, tikrai ne- 
ketinau įsigyti Žiurkienės, tačiau ji buvo čia ir priklausė 
man. Buvau tikrų tikriausias, kad niekas kitas nemėgino 
įsivaizduoti jos ant burlentės. 

Gana. Juk negalėjau tyčiodamasis pragulėti visą dieną. 
Atėjo laikas bent kiek pasigilinti į Rigemuros Jolsen elgesį 
ir sielą. 

Bet ne. Ji buvo užskleidusi užuolaidas. Tikriau sakant, 
ne visai. Siauras tarpelis tarp jų praleido mane į jos sve- 
tainę, mačiau boluojant kambario dalį. Tačiau Rigemuros 
Jolsen — nė kvapo. Šviesa degė, bet viduje — nė dvasios. Ar 
ji Žiūrėjo televizorių? Ar stovėdama savo ankštoje virtuvė- 
lėje kasėsi nevardijamas vietas? Visko gali būti. Suvirpė- 
jo širdis: gal pas ją svečiavosi Žiurkienė? Ar todėl ji taip 
apdairiai užsidengė langus? Galbūt, Elingai. Vienas daly- 
kas — pasirodyti su šia moterimi viešumoje, ir visai kitas — 
prisipažinti, kad bendrauji su ja asmeniškai savo namuose. 
Nors Rigemura Jolsen, be abejo, į kaimynų apkalbas kreipė 
mažai dėmesio, nepaisant visko, rodytis kartu su Žiurkie- 
ne nebuvo būtina. Kodėl Žiurkienė lankėsi pas ją? — preci- 
ziškai nustatydamas teleskopą, galvojau. Dabar objektyve 

išryškėjo tik medžio stalelis. Buvo daug galimybių. Pavyz- 
džiui, pamaniau, jog visai įmanoma, kad Žiurkienė turi 
išklydusią iš kelio vaikaitę. Turilė, vaiko motina, visiškai 
nebekontroliavo dukters gyvenimo. Svetimtaučiai vaikinai 
ir vagiliavimai degalinėse. Turilė, kurią seniai buvo palikęs 
vyras, neturėjo į ką kreiptis, tik į savo motiną. Šių aplinky- 
bių spaudžiama, ji nenorėjo ir negalėjo atsižvelgti į tai, kad 
motina šiek tiek priminė žiurkę. Svarbiausia dabar — duk- 
ters gyvenimas ir ateitis. Žiurkienė savo ruožtu buvo pri- 
trenkta. Jos vaikaitė turko glėbyje? Savaime aišku, jog apie 
Žiurkienės fantaziją ničnieko negalėjau žinoti. Tačiau bu- 
vau tikras, kad be didesnių pastangų ji galėjo įsivaizduoti, 
kaip jaunojo turko rankos, iš pradžių — nedrąsiai, o pas- 
kui — vis reikliau ir reikliau glamonėja baltutėles vaikaitės 
šlaunis, kaip jos lėtai, bet atkakliai siekia Tikslo, visiems 
gerai žinomo Tikslo, Bosforo sąsiaurio, tako į Rytų turgaus 
mistiką. Pirmą kartą man pagailo Žiurkienės. Kas per ne- 
vidonas! O dar tie vagiliavimai. „Prince“ dvidešimt pakelių 
ir du bananai. Pagauta už rankos „Texaco“ degalinėje. Įsi- 
vėlė su policija ir t. t. Ką gi daryti paprastai močiutei, kai 
užgriūva tokia nelaimė? Štai tada ji ir eina pas Rigemurą 
Jolsen. Rigemura Jolsen užtraukia užuolaidas ir atsisėdusi 
klauso. Pasaulyje gyvena dviejų kategorijų žmonės, saky- 
davo motina. Sugebantys išklausyti kitus ir nesugebantys. 
Buvau tikras, kad Rigemura Jolsen priklauso pirmajai ka- 
tegorijai. Tai nuo jos spinduliuote spinduliavo. Ši moteris 
per savo ilgą gyvenimą prisiklausė visko. Visa, kas žmogiš- 
ka, jai nebuvo svetima. Gali galvoti ar sakyti, ką nori. Ta- 


čiau ir jaunojo turko bandymai išdulkinti Ziurkienės vai- 

kaitę ar tie nugvelbimai-kaimo degalinėje buvo ne kas kita, 
o žmogiška. Bjauru ir apgailėtina, tačiau žmogiška. Man 
tiesiog ausyse skambėjo Rigemuros Jolsen balsas, raginan- 
tis šią nukentėjusią šeimą laikytis vieningai ir perspėjantis 
nesmerkti jaunos paslydusios mergaitės. Ji taip pat gynė 
jaunąjį turką. Berniukai lieka berniukais, nesvabu, ar jie 
iš Stambulo, ar iš Snosos. Klausydamasis jos ramaus kal- 
bėjimo rytų norvegų tarme, turėjau iš naujo įvertinti savo 
požiūrį į tą vaikiną. Ar turėjau teisę pavadinti jį nevidonu 
tik todėl, kad jis pakluso savo prigimčiai? Atsakymas - ne. 
O Turilės duktė, ta padraika, juk prisileido jį, jai tai patiko. 
Patiko jo reiklios rankos ir karštas alsavimas. Tos šeimos 
moterys tokios. Visai teisėtai galima paklausti, ko gi tada 
Žiurkienė sėdėjo ten ir skundėsi. 

Nė dvasios. Visiškai ramu. O, ne! Štai virtuvės kryptimi 
skubiai nuslinko šešėlis. Kas atsitiko? Labiausiai tikėtina, 
kad Rigemura Jolsen, iki valios prisiklausiusi nesibaigiančio 
Žiurkienės verkšlenimo, ją sutramdė. Taip sutramdė, kad 
toji išlėkė būdama įsitikinusi savo teisumu ir pagauta kvailo 
įsiūčio. Jei labai neklystu, dabar ten trinktelėjo durys. 

Praslinko valanda. Nieko. Net truputį susierzinau. 
Man pasirodė, kad veltui leidžiu laiką. Nejučiomis truputį 
spustelėjau teleskopą ir dėmesį nukreipiau į butą aukštu 
žemiau. Ten svetainėje ir virtuvėje kaip tik buvo atskleis- 
tos užuolaidos. Man reikia atsipalaiduoti, pagalvojau. 
Žvilgtelėsiu, kas ten dedasi, ir skubiai grįšiu atgal pas Ri- 
gemurą Jolsen. 

Atsipalaiduoti! Pasirodo, nieko panašaus. Netikėtai pa- 
tekau į išgertuves, ir dar paprastos darbo dienos vakarą. 

Gal ir per stipriai pasakiau išgertuves, bet kad ten buvo 
geriama, nekėlė jokių abejonių. Sutuoktinių pora, tikriau 
prieš juos ant stalo stovėjo ne mažiau kaip keturi vyno bu- 
teliai. Pastebėjau, kad jis gėrė baltąjį, o ji - raudonąjį. Jis 
mūvėjo saržinėmis kelnėmis, vilkėjo dryžuotus, šviesiai 
geltonus marškinėlius. Tamsūs atgal sušukuoti plaukai. 
Burnos kamputyje stirksanti cigaretė. „Mužikas“, taip tokį 
tipą vadindavome vaikystėje. Ji - džinsuota, su raudonu 
megztuku. Blondinė, gal natūrali, o gal ne. Tupėjo ant so- 
fos susikėlusi išskėstas kojas, mano nuomone, labai ne- 
moteriškai, net truputį nepadoriai. Jeigu būtų nemūvėjusi 
kelnių, būčiau matęs ją kiaurai. Vienoje televizijos laidoje 
mačiau taip tupinčias afrikietes, kai jos rengėsi gimdyti. Iš 
tiesų tokiam tikslui gera padėtis. Tačiau vargu ar derėjo 
šitaip sėdėti norvegei šiuolaikiniame daugiabutyje neto- 
li Oslo. Sakoma, girtas pameta protą. Jei ne tos promilės 
kraujyje, negalėjau įsivaizduoti, kad štai taip sėdėtų ketvir- 
tą dešimtį peržengusi sveiko proto moteris. Kaip sakiau, ji 
buvo šviesiaplaukė, gana graži, bet irgi rūkė. Traukė ciga- 
retę po cigaretės, imdama jas iš pakelio ant staliuko. Taip 
pat nemoteriška. Kaip bučiuoti tokią moterį? Moterį, kuri 
savo noru naudojo burną kaip šiukšlių deginimo įrenginį. 
Nežinau. Apskritai nieko nežinau apie bučiavimąsi. Kai 
mano klasiokai įnirtingai bučiavosi, aš to daryti nenorė- 
jau. Grūsti liežuvį į svetimą burną. Ir ko gi jam ten lįsti? 
Jau nekalbant apie svetimo liežuvio viešnagę savo burno- 
je. Šlapias mėsgalis, pilnas bakterijų ir mėšlo. O ką, jeigu 
jos valgymo, maitinimosi įpročiai visai kitokie nei mano? 

Tarkim, kad jos mėgstamiausias patiekalas — rupi duona, 
storai aptepta senu sūriu. Arba jai patinka silkė. Liežuvis, 
kuris dabar gašliai raitosi tavo burnoje, yra pratęs voliotis 
svogūnų ir smulkiai sukramtytos silkės pliurzoje. Ar gal dar 
kur baisiau. Ne. Mandagiai padėkojau ir atsisakiau. Manęs 
prašė du kartus, bet aš mandagiai padėkojęs atsisakiau. 

Kokie mes, žmonės, esame skirtingi! Štai aš — su ar- 
batos puodeliu ir teleskopu, kainuojančiu bemaž 10 000. 
Ten, žemiau, sėdi nepažįstama moteris, kuri nepaliaujamai 
rūko ir pila į gerklę taurę po taurės. Išsiskėtusi ant sofos! 
Drauge su tamsiaplaukiu vyru, atrodo, turinčiu tą patį 
hobį kaip ir ji - kuo greičiau sunaikinti savo organizmą. 
Virš jų —- kažkokiais reikalais užsiėmusi Rigemura Jolsen. 
Tikriausiai kažkur kitame daugiabutyje — Žiurkienė, iš arti 
apžiūrinėjanti savo tuščius delnus. 

Persimečiau į butą girtuoklių kaimynystėje. Kambario 
viduryje šokinėjo vaikas. Raudonskruostis, paputžandis. 
Virtuvėje šmėsčiojo tėvo ar motinos šešėlis. Staiga labai 
panorau nukreipti teleskopą į visus apšviestus. langus Že- 
miau manęs, bet susitvardžiau. Gali būti, kad ilgainiui pa- 
žvelgsiu ir vienur, ir kitur, tačiau į visus iš karto — ne' mano 
stilius. Šitaip supratimo nepasieksi. Supratimas, įžvalga 
ateina per tam tikrą laiką. Kruopščiai studijuojant. Spėju, 
kad į kolekciją pateks ir kiti, ne tik Rigemura Jolsen, bet 
ši sudarė ir sudarys pagrindą. Iš arčiau nesusipažinus su 
jos nugyventu gyvenimu, taip pat ir su tuo, kurį ji dabar 
gyveno, nebuvo galima pažinti ir kieno nors kito. Reikia 
paisyti saiko, Elingai. Tvarkysimės įkvepiami Gerhardseno 
dvasios. 

Grįžtu pas Rigemurą Jolsen. Viskas kaip anksčiau. 
Ėmiau suprasti, kad, gilindamasis į jos gyvenimą ir as- 
menybę, šį vakarą toliau nepasistūmėsiu. Tiesa, mintims 
davė peno sušmėžavęs jos ar Žiurkienės šešėlis. Bet tuo 
pat metu darėsi aišku, kad tik asmeninė patirtis leis man 
pasiekti pažinimą. O šį vakarą, regis, šios patirties nebuvo 
lemta įgyti. Kad ir kaip būtų, tačiau sutemus žmonės ne- 
buvo pratę atskleisti užuolaidų. Man beliko melsti Dievą, 
jog atvirumas, kurį ji parodė aną vakarą, nebūtų buvęs tik 
daugiabučiuose už uždengtų langų. Aš — vienas iš jų. 

Ir vėl žemyn pas kaimynus. Poną ir ponią Rūkorius-Gir- 
tuoklius. Pajutau, kad jau pradėjau kankintis, nes nežinojau 
jų pavardės. Kodėl gi neužsirašiau visų laiptinės gyventojų 
pavardžių? Baik, turėsi laiko ir rytoj. Tiesa, bus laidojama 
motina, bet aš taip pat pasirūpinsiu, kad visi šie žmonės 
būtų pakrikštyti. Moteriai norėjau duoti Anės Lisės vardą, 
kartą pažinojau moterį tokiu vardu, bet persigalvojau. Jei- 
gu pasirodytų, kad jos vardas Muna, susidarytų nereikalin- 
ga painiava. Visai nepanašu, kad jis apskritai galėtų turėti 
kokį nors vardą. Sėdi kaip iškamša. Jokio judesio, juda tik 
cigaretė — iki peleninės ir atgal. Na, žinoma, ir kilnojama 
taurė. An... Ji buvo išėjusi. Tualete degė šviesa. Natūralu. 
Kas pliūrija vyną, tas dažnai siusioja. Dabar, sėdėdama 
atstačiusi užpakalį į mane, ji leido čiurkšlę. Kaip ji sėdė- 
jo? Tiesi kaip styga? Kažin. Manau, kad gerokai palinkusi 
į priekį. Kakta liesdama kelius? Nukreipusi veidą į nelabai 
švarias kelnaites? Ar šonuose nuleistomis suglebusiomis 


rankomis? Suprantu, kad tokie klausimai gali pasirodyti 

visai nereikšmingi, na, tiesiog banalūs. Tačiau taip nėra. 
Norėjau įsigilinti ne į žmonių veiksmų regimybę. Norėjau 
žinoti, ką jie faktiškai veikia. Norėjau žinoti, kaip jie veikia. 
(Kur Hansenas? Hansenas išėjo namo. Aha. Bet ką daro 
Hansenas namie? Valgo? Ką valgo? Ir kaip? Juk ne tas pat, 
ar jis valgo su peiliu ir šakute, ar kiniškais pagaliukais, ar 
tiesiog rankomis. Na, gerai, tu niekada ir nemanei, jog vis- 
ką žinai apie Hanseną. Tebūnie taip. Nors, tiesą pasakius, 
jis dvidešimt penkerius metus stovi už prekystalio tabako 
parduotuvėlėje, kurioje tu kasdien perki laikraštį. Žinai, 
kuo jis vilki, jūs jau seniai tujinatės. Jis mielai pasakoja apie 
savo vaikaičius. Bet ar tu žinojai, kad Gunvaldas Hansenas, 
aišku, keturių betoninių sienų priedangoje, žuvų kukulius 
baltame padaže valgo rankomis? Ne, pasirodo, nežinojai.) 

To ir noriu pasiekti. Pačios esmės. Visą gyvenimą labai 
nepasitikėjau tuo, ką kiti žmonės pasakoja apie save. Ne- 
manau, kad jie meluoja. Bet esu tikras, jog nuslepia daug 
informacijos. Informacijos, kurios duomenų visuma leistų 
man priartėti prie tų žmonių, leistų jais patikėti. Todėl la- 
bai susierzinau dėl to, kad reikėjo spėlioti apie šios man 
dar bevardės moters padėtį, kai ji šlapinosi. Labiausiai 
knietėjo sužinoti, kaip ji laiko rankas. Sėdėdama su tua- 
letinio popieriaus ritinėliu rankose, aktyvi dama laukia, 
kol ištuštės pūslė, kad galėtų tučtuojau pašokti. Tik reikia 
baigti šią nesąmonę norint vėl užimti poziciją priešais te- 
levizorių greta iškamšos vyro. Dar vyno, daugiau cigarečių 
ir nedelsiant! Palinkusiai į priekį, nukarusiomis palei šonus 
rankomis moteriai niekas nerūpi. Čiurkšlė bėga putodama 


ir pagaliau vienu metu sustoja. Skubėti nėra reikalo. Jokio 

skubėjimo, juk vis vien niekas nesvarbu, bet kuriuo atveju 
ji nesusigaudo, ką rodo per televiziją. Tarp abiejų mote- 
rų — didžiulis skirtumas. Kaip tarp dangaus ir žemės. Jas 
skiria gyvenimo džiaugsmo pojūtis, ar, tikriau sakant, va- 
lia, kuri ir kursto tą gyvenimo džiaugsmą. Pirmoji moteris 
vis dar smalsi, stengiasi orientuotis aplinkoje. Jai norėjosi 
greitai (bet gerai) nusišluostyti, užsitraukti apatines ir vir- 
šutines kelnes ir lėkti atgal. Aišku, norėjosi pamatyti tai, 
kas vyksta toliau televizijos laidoje. Tačiau ir patikrinti, ar 
vyras negeria jos vyno, arba, jeigu meilė dar neužgesusi, 
kaip jis laikosi. Ar nepamiršo užsikišti pagalvėlės už nuga- 
ros, kaip patarė gydytojas? Ar turi pakankamai cigarečių? 
Ir apskritai. Antrai moteriai niekas nerūpi. Dėl jos mirtis 
galėjo įskrieti čia ir dabar. Lyg kokia musė pro langą. 

Negali žinoti, kuri iš tų moterų dabar grįžo į svetainę. 
Tikriausiai nei viena, nei kita. Remdamasis tuo, kas dabar 
įvyko, turėjau atmesti abu variantus. Įeina moteris. Su po- 
piergaliu rankoje. Sumosikuoja juo ir atsisėda ant sofos. Šį 
kartą normaliai. Netgi pernelyg korektiškai. Keliai suglaus- 
ti. Ant stalo padeda popiergalį. Pasilenkia pakelio cigare- 
čių. Tuomet įvyksta sprogimas. Iki šiol apsimetęs iškam- 
ša, vyras pašoka nuo kėdės. Akimirksniu jis atsiduria prie 
jos ir smarkiai smogia kumščiu į veidą. Galva lošteli atgal, 
paskui — pirmyn, tada nusileidžia į delnus ir, linguodama į 
šalis, moteris pasilieka sėdėti. Vyras pasitenkina šiuo vienu 
smūgiu. Vėl atsisėda, tarsi nieko nebūtų įvykę. 

Bet juk įvykti įvyko. Aš, Elingas, tai mačiau. Man nėra 
nieko atgrasiau, ir niekas manęs taip neišmuša iš vėžių 


kaip smurtas. Kai kas sako (ir tvirtina), kad smurtas prieš 

vaikus ir moteris — baisesnis už smurtą prieš vyrus. Man 
taip neatrodo. Aš manau, jog reikia atsiriboti nuo smurto, 
nesvarbu, kaip jis pasireiškia. Smurtas — vientisas reiški- 
nys; jeigu skirstytume į žiauresnį ir ne tokį žiaurų, mano 
manymu, nežiūrėtume į smurtą rimtai. Man ramiai sėdint 
ir žiūrint, jis smogė jai tiesiai į veidą! Jos skausmas — tai 
mano skausmas. Skaudėjo baisiai. Švelniai tariant, buvau 
bjauriai sudirgęs. Lyg būčiau sėdėjęs jų svetainėje. Tarsi tas 
klounas, tas mužikas, įkalbėjęs mane ateiti pas juos vakare 
išlenkti taurelės, tada ir būtų smogęs jai į veidą. 

Kokia šio nusikaltimo priežastis? Ką ji jam pasakė? Kas 
buvo parašyta/išspausdinta popieriuje? Dabar tikrai bū- 
čiau ko nors ėmęsis. Tačiau nieko nenutuokiant apie prie- 
žastis, būtų ne taip paprasta užklupti šį gorilą tada, kai jis 
to labiausiai vertas. 

Ir vėl aibė galimybių. Vėl ir vėl prieš akis iškyla matytas 
vaizdas. Moteris įeina į kambarį. Rankoje popierius. Mo- 
teris mosikuoja juo ir, kažką sakydama, eina sofos link. Ką 
ji pasakė? 

„Kore? Štai tau dar skiautelė panaudoto tualetinio po- 
pieriaus. Žinau, kad tau nelabai patiks, bet aš papasakojau 
Lilianai ir Bitenei apie tavo kiek išskirtinius pomėgius. Tie- 
siog prasitariau apie tai sėdint ir geriant kavą“ 

Ž 

Aišku kaip ant delno. Negalima mušti kito žmogaus. 
Basta. Mano problema buvo ta, jog nežinojau, ką daryti. 
Kad būtų galima kam nors paskambinti. Pavyzdžiui, Ri- 
gemurai Jolsen. Paaiškinčiau jai, kas šiuo metu iš tikrųjų 


dedasi bute, esančiame aukštu žemiau jos. Zinoma, to pa- 

daryti negalėjau - juk, nepaisant visko, buvau jai svetimas, 
nors pats tariausi ją pažįstąs. O kaip atrodytų, jeigu galė- 
čiau paskambinti jai kaip draugas, artimas draugas? („Ri- 
gemura? Klausyk, čia Elingas. Tas žiaurus begemotas vėl 
jai smogė. Tiesiai į veidą. Taip, net kumščiu. Knebinėjausi 
prie teleskopo ir atsitiktinai viską pamačiau. Ką? Kaip tik 
tai. Pamaniau, kad tau tikrai šaus į galvą kokia nors mintis, 
ką būtų galima padaryti“) 

Įsivaizdavau, kaip įgudusia ranka greitai surenku jos 
numerį, numerį, kurį senių seniausiai moku atmintinai. 

„Rigemura? Klausyk, čia Elingas“ 

„Rigemura? Tai Elingas“ 

„Rigemura? Elingas“ 

„Čia tik Elingas, Rigemura“ 

„Ar čia tu, Rigemura? Elingas: 

„Elingas: 

„Rigemura? Elingas“ 

„Rigemura? Elingas speaking: 

„Klausyk, čia Elingas“ 

„Elingas“ 

„Guess who, Rigemura. Atspėjai. Elingas: 

„Tai Elingas, Rigemura. 

„Tai tik Elingas 

„Na, taip, čia Elingas. Sveika, Rigemura“ 

„Ar čia Rigemura? Puiku. Klausyk, čia Elingas: 
„Sveika, tai Elingas. Ar čia tu, Rigemura?“ 
„Alio, Rigemura, tai Elingas“ 

„Rigemura? Tai Elingas“ 


„Elingas: 


43 


Labiausiai man patiko: „Rigemura? Elingas! “ Trumpa 
ir aišku. Jokių pliauškalų. Čia tik Elingas, norįs perduoti 
trumpą žinutę. 

„Rigemura? Elingas. Tik norėjau priminti, kad šį vakarą 
centre šachmatų klubas. Ką? Taip, pusę aštuonių, kaip vi- 
sada. Iki!“ 

„Rigemura? Elingas. Ar gavai atsarginį raktą į skvošo 
klubą? Ok. Nieko, nesvarbu. Aš susitvarkysiu. Ciao. 

„Rigemura? Elingas. Klausyk, ką tik atėjo vaizdajuostės 


su Gru, viešinčia Rio. Taip, puiku, kaičiu kavą“ 


Iš protokolo: 

„Po (spėjamo) konflikto su Žiurkiene Rigemura Jolsen 
eina miegoti 22.54. 

Aukštu žemiau smurtaujama. 

Ar yra vaizdajuosčių su Gru Harlem Brundtland?“ 


Laidotuvės. Liūdna. Dalyvavo tik pastorius, laidojimo pa- 
slaugų biuro atstovas ir aš. Dar senyva moteris, kurios ne- 
pažinojau. Ji sėdėjo pačiame gale ir tolydžio šnirpštė nosį. 
Akivaizdžiai sutrikusi. Aš pats sėdėjau pačiame priekyje. 
Visiškai vienas. Biuro atstovas — už kokių trijų ar keturių 
eilių. Kai atsigręždavau (keturis kartus), kiekvieną kartą 
matydavau užuojautos kupiną žvilgsnį. Vis dėlto buvau tik- 
ras, kad, man nusisukus, jis valėsi panages. Ir tegul. Pasto- 
rius net nebandė slėpti savo popiergalio. Tebūnie. Geriau 
jau taip, negu supainiotų motinos vardą su kuriuo kitu. 

Jis man pasakojo apie motiną. Atpasakojo visa, ką prieš 


keletą dienų buvau papasakojęs laidotuvių paslaugų biuro 

atstovui. Pakartojo ir mano įterptą nekaltą melą, jog mo- 
tina mirė tikėdama Jėzumi Kristumi kaip savo Viešpačiu 
Išganytoju. 

Paskui, kreipdamasis į mane vardu, paėmė už rankos. 
„Elingai, - pasakė. — Jeigu kas, tu žinai, kur mane rasti. 

„Taip“, - atsakiau automatiškai, nors neturėjau jokio su- 
pratimo, kur jį rasti. Net jeigu kas ir būtų. 

Parėjau namo. 

Ar yra kas, Elingai? Ar kas yra? Ne. Na, bet jeigu vis 
dėlto kažkas būtų, tai tu žinai, kur jį rasti. Pastorių. Taip 
sakant, tu to nežinai, tačiau ir nesvarbu, nes nieko nėra. 
Jeigu pasirodys, kad kažkas yra, esi pakankamai suaugęs 
ir jį susirasi. Juk tas tipas sukiojasi daugiausia aplink baž- 
nyčią. Zakristijoje užsiima šešėlių teatru. Stoviniuoja ant 
aukšto, žiūrėdamas į krikštyklą ir sakyklą. Arba jį galima 
sutikti pradinės mokyklos futbolo aikštelėje. Anksčiau pa- 
storiai būdavo griežti. Bet tai anksčiau. Dabar, iššiepę pa- 
geltusius dantis ir garsiai juokdamiesi, su konfirmantais jie 
žaidžia futbolą. Jei paprašai, apkabina tau pečius, net jei 
tu — vyras. Ir nebūtinai todėl, jog kažkas nutiko. Ar jam 
rūpi mane apkabinti? Nors ir esu vyras? Todėl, kad vyras? 
Ar kas yra? Akimirką stabtelėjau. Ką norėjo pastorius iš 
tikrųjų pasakyti? Ar jis ketino kviestis mane pasikalbėti, 
jeigu kas nutiktų? Atrodo, taip. Ar kai man kas nutiktų? 
Ar mikrorajonui? O gal apskritai visuomenei? Ar nerei- 
kėtų tučtuojau užsukti į futbolo aikštę ir pažiūrėti, ar jis 
jau suspėjo pakeisti sutaną į trumpas kelnes su iš apačios 
kyšančiais getrais? Ar teisingai pasielgčiau, jeigu jam išpa- 


sakočiau man žinomą paslaptį - tai, kad esama žmonių, 

smogiančių kitiems kumščiu į veidą dėl kažkokių seksuali- 
nių smulkmenų, kurios iš esmės niekam nerūpi? Nežinau. 
O, kaip nekenčiu padėties be išeities! Ar apie tai reikėtų 
jam papasakoti? Apie tai, jog nerandu išeities. Ne. Buvau 
beveik tikras, kad tinkamai to išdėstyti nesugebėčiau. O 
jeigu man vis dėlto pavyktų, ką gi jis tuomet darytų? Duotų 
patarimą? Patarimą, kaip rasti išeitį? Ne, širdingai ačiū! To- 
kiais dalykais netikėjau. Beje, pastaruoju metu pasirodžiau 
esąs ryžtingas. Įžengiau į Rigemuros Jolsen gyvenimą, nė 
akimirkos jos nesutrikdydamas. Tokį rezultatą pasiekiau 
tvirtai apsisprendęs pripildyti savo gyvenimą supratimo 
ir pažinimo, o ne išimtinai žinomo asmens nuotraukų iš- 
karpų. Žingsnis teisinga linkme. Žingsnis, priartinęs prie 
tų, kurie buvo aplink mane, tų, kurių dalimi save laikiau, 
tų, kurių nuosavybės dalis buvau ir pats. Be to, buvau pa- 
siryžęs kažko imtis prieš tą prasigėrusį televizijos vergą, 
kuris kumščiu mušė savo moterį, o kiti turėjo į tai žiūrėti. 
Kitaip tariant, šitaip manė tas storžievis. O jis manė, kad 
solidarumo jausmas ir rūpinimasis vieno kitu baigia išnyk- 
ti, kaip nuolat teigė socialdemokratų kritikai. Jis manė, kad 
su ta moterimi, su kuria gyveno, galėjo elgtis žeminamai ir 
nuožmiai todėl, jog niekas nesikiš. Jis tuo buvo taip tikras, 
jog net patingėjo užtraukti užuolaidas, kai ją pėrė. Nuta- 
riau įrodyti, kad jis klysta. 

Tačiau problema pirmiausia turėjo būti įvardyta. Vis- 
kas atrodo konkrečiau, jeigu turi vardą ir pavardę. Kaip 
neseniai miškelyje apsukau ratą ir ramiai nuėjau laiptinės, 
pažymėtos Nr. 17 b, link. Svarbu laikytis oriai ir santūriai. 


Bet kas, kas elgiasi oriai ir santūriai, nesukeldamas jokio 

įtarimo gali prieiti prie laiptinės durų. Žmonėms įtarimas 
visų pirma kyla tada, kai kas nors daroma dangstantis ar iš 
pasalų. Tyriausia sąžine (švilpaudamas „Kvai upės“ melo- 
diją) užsirašiau visas prie durų skambučių surašytas pavar- 
des. Įsidėjęs knygelę ir tušinuką, visiškai ramiai pasukau į 
namus. 

Tas beprotis vardu Ragnaras. Ragnaras Lienas. Man ma- 
tant, Ragnaras Lienas smogė kumščiu Elenei Lien į veidą. 

Nusivilkau juodą kostiumą ir apsivilkau treningu. Pas- 
kui išsiviriau puodelį stipraus buljono ir Motinos kamba- 
ryje atsisėdau prie tėvo rašomojo stalo. Beje, nutariau, kad 
dabar reikia nustoti vadinti kambarį „Motinos kambariu“. 
Taip, priėjau prie dar vienos išvados, apsisprendžiau. Elin- 
gai, pamaniau. Baik kvailystes! Motina mirė, o tavo gyveni- 
mas turi tęstis. Nuo dabar šį kambarį vadinsiu „Rigemuros 
kambariu“. Taip ir įvyko. 

Pirmiausia nusibraižiau devynių butų, į kuriuos galėjau 
diskretiškai patekti korėjiečio draugo — teleskopo - dėka, 
schemą. Paskui įrašiau turimas pavardes. Kai baigiau, at- 


rodė taip: 


Hansas ir Mari | Turė ir Guna 
| Rigemura Jolsen | 
Jespersenai | Almosai 


Ragnaras ir Elenė Lena ir Tomas 


Haris Elsteris A į 
Lienai Ulsenai 


Arnė Mulandas Mohamedas Kanas 


Tikra šachmatų lenta. 

Neketinau ką nors kviestis žaisti. Bet tikėjausi, kad kuri 
nors iš išrikiuotų figūrų padės man priartėti prie Rigemu- 
ros Jolsen, o gal ir stumtels mane teisinga kryptimi nagri- 
nėjant Ragnaro Lieno bylą. 

Pasiėmiau telefonų knygą ir atskleidžiau L raidę. La... 
Le... Li... Lien. Lien, Lien, Lien, Lien. Štai! Lienas Ragnaras. 
Policininkas. Barsuko takas 17 b. Policininkas! Pajutau, 
kaip mane užplūdo adrenalinas. Tesėdi maukdamas vyną 
litrais, tikrai ne mano reikalas. Matyt, užsidirbo laisvą die- 
ną ir pasinaudojo proga palėbauti savaitės viduryje. Tačiau 
būdamas policininkas jis 1184 žmoną! Šitaip, gerbiamas 
Ragnarai Lienai, daryti nedera! Esu smarkiai sukrėstas! Ne- 
priklausau tiems, kurie ima šaukti apie policininkų smurtą, 
jei juodai apsirengusiam demonstrantui uždrožiama rim- 
bu, kai jis pirmas šoksta su aprūdijusia grandine. Manau, 
kad policijoje daugiausia dirba atsakingi žmonės ir sten- 
giasi kaip galima geriau atlikti sunkias profesines užduotis. 
Aišku, čia taip pat esama negerovių, kaip ir visur kitur. Ir 
apgailėtina, kad taip iš visų pusių spaudžiamoje tarnyboje 
atsiranda pareigūnų, savo elgesiu tarsi patvirtinančių iš- 
kreiptą šios tarnybos įvaizdį, kurį spauda suponuoja ir bet 
kuria dingstimi mėgsta išpūsti. Taip, ir ne tik apgailėtina, 
tai — tikras nusikaltimas prieš visą policijos instituciją, iš- 
davystė tūkstančių vyrų ir moterų, kuriuos teisinė Norve- 
gijos valstybė skyrė norėdama užtikrinti gyventojams gy- 
vybę ir teises. Ragnaras Lienas lėbavo savaitės viduryje ir 
mušė savo žmoną, kada tik užsimanė. O kad tai vyko Elin- 
gui stebint pro teleskopą, jam nė motais. Nereikia daug 


pastangų norint įsivaizduoti, kaip Ragnaras Lienas pasi- 

elgtų su menką pražangą padariusiu vairuotoju. Trim ki- 
lometrais viršytas greitis 50 km/val. ruože: kaukšteli kakta 
kakton — ir pažymėjimas atimtas. Ar tai klastingas tipas? 
Žmogus, atliekantis kasdienį darbą ir vis kaupiantis savyje 
nepasitenkinimą, o paskui, žmonai įėjus su tualetinio po- 
pieriaus skiaute, pašėlstantis ir išliejantis viską ant jos? Ne. 
Nemanau. Aš manau, jog Ragnaras Lienas — universalus 
smurto romantikas, pripažįstantis paprastus sprendimus. 
Beje, šiam žmogui apibūdinti „romantiko“ sąvoka gal ir ne- 
labai tinka. Kad ir ko imtųsi, darytų be polėkio. Kažkas jam 
buvo užėję, kai su popierium rankose įslinko Elenė Lien. 
Ragnarui Lienui kažkodėl pasirodė, kad vertėjo reaguoti. 
Smurto aktas turėjo įvykti. Ir ko gi tada laukti, Ragnarai, 
vožk iš karto. Lyg pasikeltum nuo kėdės ir įjungtum šviesą, 
nes kambaryje pasidarė tamsu. Įjungtum, kad būtų jau- 
kiau. Kaip ir laikas primušti Elenę, moterį, kurią pats buvai 
išsirinkęs kaip gyvenimo draugę, laikas kirsti jai taip, kad 
iššoktų raudonas burbulas. Jei bandytum aiškintis proble- 
mas, suvokti konflikto priežastį, pražiopsotum televizorių. 
Gal tada nebepamatytum susidorojimo scenos iš „Aukš- 
tutinio Čaparalo žudiko“. O šito mes nenorime, Ragnarai! 
Jeigu nepamatysime tos scenos, neturėsime apie ką kalbė- 
tis su Larsenu ilgo ir nuobodaus naktinio budėjimo metu. 
Padaręs nusikaltimą, jis ramiai atsisėdo. Užsidegė cigaretę 
ir ėmė spoksoti į televizorių. Nesusijaudino nė tiek, kad 
norėtų paimti ką nors į rankas ir pavartalioti, nors ir dis- 
tancinio valdymo pultą. Jei „Aukštutinis Čaparalas“, tai 
„Aukštutinis Čaparalas“. Jei reikia siusioti įpusėjus „Aukš- 
tutiniam Čaparalui“, tai ir einama į tualetą ir siusiojama. 


Jeigu reikia smogti Elenei tiesiai į veidą, tai ir smogiama. 

Stai toks buvo šis žmogus. Visai nesudėtingas. Vos ne- 


pasakiau, velniai griebtų, kas per tipas. 


Pas Hansą ir Mari Jespersenus buvo tamsu. Be to, užuolai- 
dos svetainėje užtrauktos. Kaip anais vakarais. Kur Hansas 
ir Mari Jespersenai? Jeigu jie seni, pensininkai, galbūt il- 
gai ilgai nepavyks su jais užmegzti ryšio (jeigu norėčiau). 
Atsimenu, štai ką darydavo mano seneliai. Kai tik žiemos 
sutemos apgobdavo brangiąją tėviškę, jie lyg paukščiai 
keliauninkai traukdavo į saulėtą, šiltą Ispaniją. Ir išbūda- 
vo ten ilgai. Benidormo daugiaaukštyje, nuomojamo buto 
verandoje, senelis ir senelė sėdėdavo ilgais vakarais, žiū- 
rėdami į mėlyną Viduržemio jūrą ir siurbčiodami 103 rū- 
šies konjaką. Nusipirkdavo (neįtikėtina) jį pigiai turguje. 
Kol buvo gyvi, jaučiau šilumą ten pietuose gyvenantiems, 
išsisukusiems iš žiemos gniaužtų abiem senoliams. O da- 
bar jaučiau tokią pat šilumą abiem visiškai man nepažįs- 
tamiems Hansui ir Mari Jespersenams. (Jeigu jie iš tikrų- 
jų buvo seni ir gyveno Benidorme ar panašioje vietoje.) 
O jeigu jie - trisdešimtmečiai ir dviem savaitėms išvykę į 
turistinę kelionę, tai neturėtų neigiamos įtakos jų kaip po- 
ros ar kaip atskirų individų vertinimui, tačiau tas širdingas 
gerumas, kurį jiems dabar jaučiu, truputį išblėstų. Mane 
žavėjo drąsa išvykti ilgam. Dažnai ištisam pusmečiui. Nėra 
dėl ko pūstis, kas nors pasakytų. Ne, nėra, pritarčiau. Abu 
mano seneliai užaugo Sandefiorde ir jau suaugę atvyko į 
Holmestrandą. Jie niekada nebuvo lankęsi užsienyje, kol 
vienas, sulaukęs 67, o kitas - 69 metų, sėdo į lėktuvą, įren- 
ginį, apie kurį buvo tik skaitę ir matę per televizorių, ir 

nuskrido šešiems mėnesiams į Ispaniją. Nemokėdami nė 
žodžio jokia užsienio kalba. Mano nuomone, turint galvo- 
je tokį kelionės užmojį, tranzavimas į Indiją prilygo tokiai 
kelionei, kaip keltu pasiekti Daniją. 

Man patiko Hanso ir Mari Jespersenų vaizdinys, kurį su- 
sikūriau pats. Prieš akis mačiau rimtą darbo žmonių porą, 
kurie, taip sakant, gyvenimo saulėlydyje turėjo pakankamai 
nuovokos ir drąsos pažvelgti į gyvenimą nelauktu ir įdomiu 
rakursu. Mes visi trys tikrai rastume bendrą kalbą. 

Tuo tarpu visai nepagalvojau, kad Rigemuros Jolsen 
gali ir nebūti namie. Buvo po septynių, dienos žinių me- 
tas, kai didžiuma norvegų sėdi namie. Užuolaidos neuž- 
trauktos, tačiau ir svetainė, ir virtuvė skendėjo tamsoje. 
Kur ji? Ką šiuo metu veikia Rigemura Jolsen? Ar iš tikrųjų 
nuėjo į šachmatų klubą, apie kurį buvau prifantazavęs? Ar 
yra šachmatų klubas prekybos centre? Ar ji paprasčiausiai 
aplankė Žiurkienę? Ne. Tik ne po vakarykščio konflikto. 
Visiškai neįtikėtina, kad toks žmogus kaip Rigemura Jol- 
sen atsisakytų savo žodžių. Ji pareiškė savo nuomonę tuo 
reikalu ir jos laikėsi. 

Dieve mano, koks aš kvailas! Juk Rigemura Jolsen turė- 
jo vaikų ir vaikaičių, kurie džiaugdavosi jos apsilankymais. 
Kai apsivilkusi Robino Hudo kostiumu įlėkdavo senelė 
Rigemura, smarkiau suplazdėdavo mažųjų širdelės. Sene- 
lė Rigemura Jolsen visiškai nepanaši į maniškę. Rigemura 
Jolsen buvo veržlesnė negu mano senelė, ji — naujųjų laikų 
žmogus. Atakuojanti, kaip ir Gru. Tai - moteris, kuri ne 


tik žaidžia ir linksminasi su vaikaičiais, bet, jiems augant, 

visada rimtai su jais pasikalba. Ji nori perteikti savo patirtį. 
Neprimesdama dorovinio auklėjimo pamokslų ir neįkyriai 
įtikindama, kaip tai sugeba daryti žmogus, jau nuėjęs gy- 
venimo kelią ir suvokęs, jog tas kelias ir atvedė jį į naujus 
ir kitokius laikus. 

O Turė ir Guna Almosai, kaip jie? Šviesu ir svetainėje, ir 
virtuvėje. Bet žmonių nematyti. Tiesa, svetainėje —- užuolai- 
da pusiau užskleista, bet matėsi tuščia sofa. Trūko melsvo 
atšvaito nuo televizoriaus. Nežinojau, kaip tai suprasti. Gal 
jie jaunavedžiai. Gal per geriausiu laiku rodomas laidas jie 
guli lovoje ir mylisi? Iš tiesų, kodėl gi ne? Pasaulis vis vien 
kraustosi iš proto, ir kad tai žinotum, nebūtinai reikia žiū- 
rėti dienos žinias. Man kažkuo gražus toks faktas (jeigu tai 
iš tikrųjų vyko), kad du jauni žmonės guli susijungę mie- 
gamajame, o kita šalies gyventojų dalis klausosi pranešimų 
apie susiskaldymą politikoje ir tarp žmonių. Simbolinis 
meilės ritualas — tarsi antausis karo kurstytojams ir ciniš- 
kiems komentatoriams. Galbūt jie kartu nuėjo į rūsį skalb- 
ti. Tačiau ir tai man kažkaip gražu. Pats drauge .su motina 
esu tampęs paklodes ir užvalkalus, tačiau galiu nesunkiai 
įsivaizduoti, kaip toks veiksmas gali seksualiai sujaudin- 
ti. Du sveiki, mylintys jaunuoliai, tvirtai įsikibę į drėgnus 
skalbinius, lošiasi atgal, kol tarp jų išsilygina įtempta pa- 
klodė. Du kūnai ir paklodė, drėgna paklodė, galbūt kaip 
tik ta paklodė, ant kurios ir bus pradėtas jų meilės vaisius, 
ką gali Žinoti. Lošdamiesi atgal, jie traukia ją, tempia, kol 
audinys kiek įmanoma ištįsta. Jiems tai — tik žaidimas. Kad 
paskui nuogi kūnai jaustų paklodės švelnumą, kad ant jos 
įvykusi sueitis, kaip ir visos būsimos ant keturiasdešimties 

naujų vestuvėms dovanotų paklodžių, turi vykti ant lygaus 
paviršiaus, kvepiančio dezinfekuojamąja skalavimo prie- 
mone. Meilė yra švari. Toks turi būti ir pakloto paviršius. 
Negalėjau susitvardyti. Užuot nuosekliai veikęs ir pate- 
kęs aukštu žemiau, į toliausiai dešinėje esantį butą, kuria- 
me pagal pavardę prie durų skambučio viešpatavo vienišas 
vyras Haris Elsteris, pasukau skersai pas Ragnarą ir Elenę 
Lienus. Nėra ko stebėtis, kai pagalvoji, ką ten patyriau aną 
vakarą. Vaizdas, kurį dabar pamačiau, buvo visai kitoks 
negu vakar. Nežinau, kaip man pavyks paaiškinti, bet kartu 
pajutau ir palengvėjimą, ir nusivylimą. Pirmiausia nebuvo 
Ragnaro Lieno. Bent jau nesimatė. Ragnaro Lieno vietoje 
sėdėjo man visiškai nepažįstama moteris. Tamsūs plaukai 
surišti į užriestą „arklio uodegą“. Galima sakyti, sportiškai. 
Ant sofos vakarykšte poza tupėjo smurto auka Elenė. Sa- 
kydamas, jog nusivyliau, esu atviresnis, negu man patinka. 
Mat mus, žmones, kažkaip traukia smurtas ir nelaimės. 
Mus traukia aplinkiniai groteskiški įvykiai. Štai, tarkim, 
kuriame nors kieme liepsnoja paprasčiausias gaisras. Kur 
tau, ne tik Elingas stojasi į rikiuotę stebėti šio vyksmo. Ma- 
tome baisų dalyką. Žiūrime, kaip juodais kombinezonais 
vilkintys gaisrininkai gelbsti raudančius žmones. Jie pra- 
rado viską, viską, išskyrus gyvybę. Jie atsidūrė gyvenimo 
dugne, net loterijoje laimėtas milijonas neatsvertų jų pra- 
radimo. Stovėdami pirmosiose gretose, tai suprantame, ta- 
čiau žiopsome. Vis vien stovime ir žiopsome. Ir kai kauk- 
dama prašvilpia greitosios pagalbos mašina, argi mūsų pa- 
sąmonėje nesukirba viltis, kad baisi nelaimė (kažkas šoko 


iš keturiolikto aukšto) atsitiko už gretimo namo kampo? 

Manau, jog taip. Pridėjęs ranką prie širdies sakau: tikrai 
nenoriu, kad vėl būtų smurtaujama prieš Elenę Lien. Ir vis 
tiek buvau kažkaip liguistai įsiaudrinęs, kai nusprendžiau 
nukreipti teleskopą žemyn; pasąmonėje slypinčiam šėto- 
nui knietėjo sužinoti daugiau detalių apie Ragnarą Lieną. 

Bet jo nebuvo. Tik Elenė Lien ir draugė, gal sesuo. Kur 
Ragnaras? Tikriausiai darbe. Patruliuoja. Gaudo nepilna- 
mečius automobilių vagis, kuriuos gali įstumti į griovį ir 
spirti į tarpkojį. Žiauru ir žvėriška, bet tai su mano projek- 
tu nesusiję. Man kur kas įdomesnės tos dvi moterys. Nors 
teleskopas ir puikus, tačiau negalėjau įžvelgti, ar ant Ele- 
nės Lien tebebuvo vakarykščio įvykio žymių. Jeigu buvo, 
jai būtų kvaila mėginti muilinti akis, esą kritusi vonioje ir 
štai dabar — mėlynės ir perkirsta lūpa ar panašiai. Tokius 
dalykus moterys perpranta intuityviai, joms aišku. Ne, Ele- 
nė Lien ne tokia kvaila. Tačiau ar ji bandys viską supapras- 
tinti — tai jau kitas reikalas. (Hilde, aš persistengiau. Tikrai 
persistengiau. Atsinešiau iš tualeto popiergalį ir pasakiau 
jam, jog draugių kompanijoje papasakojau, kad tai jį už- 
dega seksualiai. Nežinau, kas man užėjo, bet tada atrodė 
tartum ir natūralu.) Bet tarkim, kad draugė nieko nepa- 
stebėjo. Ar tada Elenė jai atsivertų? Ar atsiveria dabar? Šią 
akimirką? Jeigu taip, galimas daiktas, ji nieko nesupapras- 
tins. Tada visa nepagražinta tiesa būtų pasakyta draugei 
tiesiai į akis. Tikiuosi, jog viskas taip ir klostysis. 

Elenė Lien pasilenkė ir paėmė šalia sofos stovintį ter- 
mosą. Įpylė dar po puodelį. Mačiau, kad ji juokėsi. Viešnios 
veido negalėjau matyti, tik jos išdykėlišką arklio uodegą, bet 
spėju, kad ji atrodė taip pat nustebusi, kaip ir aš. Juk kaipgi 

Elenė Lien galėjo juoktis po to, kai vakar jai taip kliuvo? Be 
to, juokiantis turėjo skaudėti sutinusi viršutinė lūpa. Jeigu 
lūpa ir nebuvo sutinusi, vis tiek vėrė skaudus vakardienos 
prisiminimas — kaipgi tada įmanoma apsimesti linksma ir 
patenkinta? Staiga jos draugė įnirtingai sumojavo ranko- 
mis. Akimirksnį atrodė, kad ji bando pakilti ir nuskristi nuo 
sofos. Galų gale, pagalvojau. Sureagavo. Sveikai sureagavo. 
Jai irgi neatrodė, kad buvo iš ko šaipytis. Taip, nusiramino 
ji greitai, tačiau bent jau pareiškė savo nuomonę. Kokie gi, 
po galais, Elenės Lien santykiai su tuo savo vyru? Iš kur 
dabar šitas juokas? Kodėl ji bandė pateisinti jo žiaurumą? 
Galimas dalykas, jog dėl ilgai trunkančio smurto ji pajuto 
kažkokią kaltę. Skaičiau apie tai „Arbeiderbladet“. Tas pats 
nutikdavo ir tėvų seksualiai išnaudojamiems vaikams. Kad 
ir kaip būtų keista, jie taip pat pajusdavo kažkokią kaltę. 
Ką bloga padarė Elenė Lien? Ničnieko, juk tai žinojau aš, 
žinojo ir kiti draugai. Bet ar ji be paliovos knisosi savyje 
ieškodama atsakymo, kurio nebuvo? Šitaip negalima. Ge- 
riau jau tebūnie taip, kad Elenė Lien, iš pažiūros tokia nor- 
mali ir sveika, daugiau ar mažiau slaptai troško, kad kokį 
kartą būtų perlieta diržu. Esu girdėjęs apie tokius žmones. 
Ar tada ir pamačiau tą vieną smūgį, smūgį, kurio ji prašė? 
(Ak, Elene, tik vieną.) Ar tai, ką pamačiau, tebuvo įžanga 
prieš beprotiškus sekso žaidimus, kiek vėliau įsišėlsiančius 
miegamajame? 

Tai tik spėjimai. Buvau įsiutęs. Apsėstas noro suži- 
noti tiesą. Mat kaipgi kitaip galėčiau padėti Elenei Lien? 
Akimirką šovė į galvą mintis paskambinti jai ir apsimesti 


Ragnaro kolega. Pasakyti, kad jis ką tik nušautas narkoti- 

kų reido Nordstrande metu. Tik norėdamas sužinoti, kaip 
ji reaguoja. Nutraukčiau savo informaciją ir akimirką nu- 
tilčiau, kad galėčiau įvertinti jos pirminę reakciją. Bet tai, 
žinoma, būtų jau pernelyg. Nepaisant visko, mano projek- 
to tikslas — sutvarkyti Ragnarą Lieną, kad jis vėl imtų nor- 
maliai elgtis su Elene. O ką, jeigu ji visai to nenori, jeigu 
ji po daugelio vedybinio gyvenimo metų galų gale išdrįso 
atskleisti jam savo gyvenimo paslaptį? (Ragnarai? Pasiimk 
diržą ir ateik minutėlei. Man reikia su tavimi apie kai ką 
pasišnekėti.) 

Nutariau laukti. Žiūrėti, kaip klostysis aplinkybės. Už- 
bėgus joms už akių, galima buvo pakenkti Elenei Lien. 

Haris Elsteris buvo namie. Pakreipęs galvą, sėdėjo krėsle 
ir, atrodė, kažko klausėsi. Televizoriaus mirgėjimo nebuvo 
matyti. Haris Elsteris — tikrai ne koks mužikas. Tai - pagy- 
venęs vyras, kuris sėdėdamas kažko klausėsi. Ir aš pagal- 
vojau - ko jau ko, o šiais laikais klausančių žmonių mums 
tikrai reikia. Žmonių, turinčių laiko išklausyti savo artimą. 
Arba - tvirtą valią atsukti televizoriui nugarą ir kreipti ausį 
Mocarto „Mažajai nakties muzikai“. Taip, štai tokį vaizdą 
man patiko stebėti. Nuo krėsle sėdinčio senolio į mane 
dvelkė didelė ramybė. Jis nebūtinai klausėsi Mocarto, ga- 
lėjo būti ir Nora Brockstedt. Svarbiausia, kad tas, kuris 
klausosi, mąsto, kuria savo paties vaizdinius, visiškai kitaip 
dalyvauja savo paties gyvenime negu tas, kuris žiūri kitų 
sukurtus kino ar televizijos kadrus. Jokio priekaišto žodžio 
nepasakyčiau Rigemurai Jolsen dėl to, kad su džiaugsmu 
Viešpatie, juk ir aš pats jaučiu malonumą, žiūrėdamas šią 


masinės informacijos priemonę. 

Poveikis — stiprus, kai per karštą diskusiją su Centro 
partijos nare Ane Enger Lanstein (prikibus kaip erkė) tie- 
siog į svetainę įžengia Gru. Vis dėlto mane džiugino įsi- 
klausančio Hario Elsterio vaizdas. Puiku, kad ne visi ver- 
giškai paklūsta „Dienos žinių“ signalui „į vietas“. Gal šis 
Magnės Bundeviko radijo diskusijos apie bažnyčią ir mo- 
ralę. Nieko neprikiši. Gal kiek ir nuobodoka, tačiau ne taip 
bukaprotiška, kaip daugelis televizijos laidų. Anksčiau uo- 
liai klausydavausi radijo, dabar Hario Elsterio pavyzdžiu 
nutariau grįžti prie seno įpročio. Negaliu paneigti, kad tyla 
Rigemuros kambaryje buvo ganėtinai slegianti. Kodėl gi 
nepasiklausius geros radijo laidos, kol tyrinėju aplinkinių 
žmonių gyvenimus? Kaip atrodytų Ragnaro Lieno šiurkš- 
tus elgesys, klausantis pageidavimų koncerto? Kažkoks ab- 
surdas. Tačiau ta mintis mane viliojo. 

Nuėjau į savo kambarį ir atsinešiau tranzistorių, moti- 
nos padovanotą per dvidešimt ketvirtąjį gimtadienį. Dailus 
juodo ir pilko plastiko daikčiukas. Švarus garsas. Atsisėdau 
į krėslą ir nusistačiau P1 stotį. 

Gru! Tikriausiai nepasakysi, kad jos balsas sodrus, ta- 
čiau, dievaži, kokia jėga, koks autoritetas skambėjo jame. 
Kaip paprastai, man nelabai rūpėjo, ką ji iš tikro sakė, - juk 
nieko nepaisydamas laikiausi jos požiūrio. Juk tuo balsu 
ataidėjo kelių dešimtmečių socialdemokratinė patirtis. Jo 
gelmėje slypėjo Tranmelis, Gerhardsenas ir Bratelis. Net 
buvo galima aptikti Trygvės Lie nutrūktgalviškumo ki- 
birkščių. Motina Gru buvo patikima. Motina Gru buvo 


tvirta. Motina Gru buvo čia. 

Grįžtu prie Hario Elsterio. Ausyse tebeskambėjo Gru 
žodžiai. Jis klausėsi susikaupęs. Irgi Motinos Gru? Aš taip 
maniau. Su pilku megztuku jis buvo panašus į seną Darbo 
partijos narį, dabar jau pasitraukusį nuo profsąjungų erze- 
lio ir politinės kovos. Jis buvo gana senas, kad galėtų prisi- 
minti vyresniuosius. Kokią palaimą turėjo jausti šis senas 
triūslys, Jungo aikštės veteranas, matydamas, jog partijos 
fakelą toliau neša tokia asmenybė kaip Gru Harlem Brund- 
tland, galvojau aš, tiksliai nustatydamas teleskopą. Laikai 
pasikeitė. Na, taip. Tačiau politikos esmę į naujuosius lai- 
kus nešė Gru. 

OK. Haris Elsteris. Vienas senųjų kelkraščio barjerų, 
tyliai saugojusių kelią į Ateitį. Išklausydavo kitus. Mąstė ir 
kūrė vizijas. Aukšti polėkiai nebuvo jo veiklos sritis. Nei 
skrydis į mėnulį, nei žvaigždžių karai. Visuomenės pažan- 
gą Haris Elsteris suprato kaip įrengtas vandens ir kanaliza- 
cijos sistemas, įvestą elektrą, plačiai prieinamą informaciją 
per radiją bei televiziją. Dabar senatvėje jis gyveno būste, 
kurį visai pagrįstai galima vadinti darbininkų klasės rū- 
mais: baltai pilkas daugiabutis Oslo pakraštyje. Vienišas? 
Galbūt. Amžinybėn iškeliavus gyvenimo draugei, prasidėjo 
naujas Hario Elsterio tarpsnis. Išgyventų įvykių apibendri- 
nimo metas. Apmąstymų metas. Klausymo metas. Haris 
Elsteris kažko klausėsi. Sėdėjo nuščiuvęs ir klausėsi. Gru 
kalbėjo: „Įprasta, kad tokie dalykai svarstomi partijos frak- 
cijoje Stortinge“. Ar interviu ėmęs žurnalistas manė kitaip? 
Ar įtarė, jog „tokius dalykus“ nėra įprasta svarstyti Stortin- 
go frakcijoje? Sprendžiant iš Gru tono, atrodė, kad - taip. 


Smėstelėjo susierzinimo gaidelė. Visai ne niurzglus nepa- 

sitenkinimas, pasigirstantis daugumos mūsų balsuose, kai 
susierziname. Savo susierzinimu (Gru greičiau reiškė savo- 
tišką kapituliaciją Norvegijos radijo ir televizijos atstovo, 
ir vėl nepasirengusio interviu, akivaizdoje. Jis turėtų žino- 
ti, jog „tokie dalykai“ svarstomi Stortingo frakcijoje, juoba 
kad taip yra įprasta. Arba dar blogiau: jis puikiai žinojo, 
tačiau nutylėjo, kad galėtų viską pateikti įžūliau, iš kiek ne- 
tikėtos pusės. Tiesiog negalėjau suprasti, kaip ji pakentė tą 
šutvę. Ir taip dažnai. Kur tik ėjo ar stovėjo, visur ją supo 
jų neišmanymas arba visažinystė. Ar teisingai pastebėjau, 
kad Haris Elsteris, kaip ir aš, papurtė galvą? Ar jam taip pat 
beliko tik kapituliuoti matant šalies žurnalistų išprusimo 
lygį? Man tikrai susidarė toks įspūdis, nors, tiesą pasakius, 
galėjo taip pasirodyti ir dėl to, kad pats purčiau galvą, žiū- 
rėdamas į Harį Elsterį pro teleskopą. 

Taip, jaučiausi bejėgis, tačiau dar ir nepaprastai susiskai- 
dęs. Viena vertus, pyktelėjau ant žurnalistų, netgi atostogų 
metu neduodančių Gru ramybės. Antra vertus, kaip tik dėl 
tų pačių Žurnalistų aš ir daugelis kitų galėjome susipažinti 
su jos gyvenimu, taip pat ir asmeniniu. Man to reikėjo, ne- 
galiu paneigti. Aną vasarą „VG“ paskelbė išsamų interviu, 
paskatinusį mane susimąstyti. Jie buvo pasikvietę Gru „pa- 
slampinėti“ po Fredrikstado senamiestį. Atsegtas švarke- 
lis, vėjo plaikstomi plaukai. Trumpas pasivaikščiojimas su 
žurnalistu ir operatoriumi. Jokių klastingų klausimų, jokių 
pinklių ar žabangų. Gru nusipelnė atostogų, o žurnalistas 
tikriausiai ne iš politikos redakcijos, beje, jis taip pat atos- 
togavo. Visas darbas — tik pasivaikščioti su premjere mo- 


terimi. Nusipirkti kioske ledų. Po lengvų priešpiečių bistro 

pavartalioti „Visa“ kortelę. Atskleisti kai kurias žmogišką- 
sias Gru puses, žvilgtelėti už fasado. Į tiesioginį klausimą, 
klausimą, kuris dėl ypatingesnio pobūdžio tikriausiai buvo 
paklaustas interviu pabaigoje, nes pateiktas anksčiau būtų 
sugadinęs gerą atmosferą, nuo kurios visiškai priklauso 
toks interviu, taigi į tiesioginį klausimą, ar maudytųsi nuo- 
ga, mūsų premjerė Gru Harlem Brundtland atsako tiesiai 
šviesiai „taip“. Mes, skaitytojai, nežinome, ar ji tai daro. Bet 
dabar štai sužinome, kad gal ir darytų. Ar mintis apie tai 
sukasi galvoje sėdint Hurumo vasarvietės trobelėje prie Ži- 
dinio, kol Arnė Ulavas guldo anūkus? (Rytoj nersim iš pat 
ryto, Gru! Be siūlelio ant kūno, kaip sako danai.) Skaityda- 
mas raudau iš gėdos, nes mano vaizduotėje ėmė ir nesu- 
valdomai iškilo nuoga Gru keletas mylių į pietus nuo šalies 
sostinės, kiek akmenuotoje Norvegijos pakrantėje. Pasiju- 
tau lyg niekingas gašlūnas. Argi man tai turėjo rūpėti? Nė 
kiek. Ištisas savaites bandžiau išstumti iš atminties nuogos 
Gru vaizdą, tačiau jis vis grįždavo ir grįždavo. Iškildavo 
prieš akis, kai važiuodavau metro, pusryčiaudavau kartu 
su motina, žiūrėdavau televizijos filmą. Viešpatie apsau- 
gok, kas gi čia ypatinga - Ievos apdaru Hurumo pakrantės 
akmenėliais vaikščiojanti Gru Harlem Brundtland? Atsa- 
"kau dar kartą: nė kiek. Visiškai ne! O vis dėlto: buvo ypa- 
tinga. Žinau iš patirties, kad viskas atrodo taip: kai einame 
basomis tais apvaliais akmenėliais, kūnas spinduliuoja at- 
sargumą, ir kad išlaikytume pusiausvyrą, tarsi šokio žings- 
niu svyrinėjame į šalis, atstatę rankas į šonus. Tokiomis 
aplinkybėmis net ir savimi pasitikintys žmonės atrodo lyg 
vaikai. Pirma reikia išbandyti kiekvieną žingsnį. Ar tvir- 

tas pagrindas? Ar nėra aštrių akmenėlių? Stiklo šukių? 
O kai premjerė - ponia Brundtland, kaip visada į ją kreipiasi 
Korė Vilokas, - neturi nė siūlelio ant kūno, net ir siaurikių, 
tuomet vaiko vaizdas darosi dar ryškesnis. Mane beveik 
sukrečia jo nekaltumas, nes man tai niekaip nesiderina su 
Gru įvaizdžiu, kuris beveik kiekvieną dieną pateikiamas 
ekrane: negailestinga socialdemokratų atstovė, parodan- 
ti žemdirbiams, iš kur kojos dygsta, o gromuliuojantiems 
konservatoriams per diskusijas nušluostanti nosį. Bet štai 
ji ateina. Laikydama pusiausvyrą tarsi mergaitė, tačiau su 
storu suaugusios moters užpakaliu. Tyliai šiugžda žvyras, 
toli rytmečio migloje klykia žuvėdros. Nieko ypatinga. Tai 
tik ateina Norvegijos premjerė. Nuoga nusiskalaus nuo 
kūno naktį. Tai tik Gru slypinti mergaitė eina atlikti rytinio 
tualeto jūros vandenyse, galingose visos gyvybės įsčiose. 
Gru grįžta prie pradžių pradžios. Prislopinusi riktelėjimą, 
šoka ir panyra į vandenį, susiliedama su savo ištakomis. Po 
ramiu jūros paviršiumi plaukia Gru, šalies premjerė. Pro 
rytinį rūką prasiskverbia saulės spinduliai, nutvieksdami 
vandenį ir pakrantę aukso ir vario spalvomis. Povandeni- 
nėje tyloje — galingi rankų ir kojų mostai. Didžiulės krūtys 
nebyliai nukreiptos į krabus ir krevetes. Šviesa, krintanti 
į melsvai žalią vandenį, mirguliuoja ant įdegusios odos ir 
mėto atšvaitus nuo baltų it marmuras apatinių kūno vietų. 
Ir tada kaip banginis, galinga jėga kirsdama vandens pavir- 
šių, ji apsiverčia ant nugaros. Apie ką ji galvoja? Ką galvoja 
vandens paviršiuje plūkaujanti mūsų premjerė, kai, kiek- 
vienoje poroje palikdamos po kristalėlį druskos, ją švariai 
skalauja vilnys? Tai išlieka jos pačios paslaptis. Štai čia, po- 

nios ir ponai, ta riba, kurios savo klausimais neperžengia 
net „VG“. Nenustebčiau, jeigu jos mintys suktųsi apie pa- 
kalnutes. Pakalnutes ir putlias vaikiškas rankytes. 

Bet, kaip jau sakiau, tai - ne mano reikalas. 

Mažiau pavojinga ir ne tokia intymi tema — menkių gau- 
dymas tinklais. Tame pačiame interviu Gru atskleidžia (re- 
gis, pirmą kartą, sprendžiant iš šūsnies peržiūrėtų iškarpų 
iš laikraščių), kad jai patinka žvejoti menkes tinklais. Man 
ypač įsiminė tinklai. Puikus būdas sukaupti maisto atsargų. 
Ramiai stovėti ant pakrantės uolų ir gaišti su stiklo pluoš- 
to meškere 0.35 - ne Gru stilius. Žinoma, jaudiniesi, ką gi 
ištrauksi iš tamsios gelmės, bet ne mažiau svarbu ir maisto 
atsargos. Kartu su ja jaudinasi ir Finmarko žvejys. Įsivaiz- 
duoju, kad ir jis svarsto: ar šį kartą iškils kažkas keista? Gal 
mėnulžuvė? O gal didžiulis kalmaras, neplaukiojantis taip 
toli šiaurėje? O jeigu siaubingas scenarijus, kurio baimi- 
nasi visi, kas iš gelmės į paviršių traukia ką nors sunkaus: 
galbūt lavonas? Šlykštus skenduolis balzganu kaip drebu- 
čiai kūnu ir dviem tuščiom, į tave priekaištingai spoksan- 
čiom akiduobėm, aplink kurias šmirinėja krevetės. Iškeltas 
į paviršių, jis dvokia. Labai gerai atsimenu, kaip vaikystėje 
jūriniu kotu pagavau kone trijų kilogramų menkę. Man iš 
baimės apmirė širdis, buvau tikras, jog kitame koto gale 
užkibo skenduolis. Ir kai galų gale išvydau kylant balzganą 
traukiamos žuvies pilvą, - Viešpatie, - kūdikis! 

Gru ankstaus pirmadienio ryto tyloje dulksnojant va- 
saros lietučiui. Ramūs irklų yriai lygiu, palšu fiordu. Dabar 
ji apsirengusi. Apranga tinka ir darbui, ir laisvalaikiui. Štai 
dabar pats laikas pasinaudoti kombinezonu, kurį pokštau- 
dami jai atsiuntė netekę darbo uždarytos įmonės darbi- 

ninkai. Gru, vilkinti kombinezoną. Gru su palaikiais irklais 
rankose. Tyliai girgžčioja į medį brūžinamas medis, sulig 
kiekvienu mostu irklams spaudžiant įkabas. Ramiai. Jokio 
skubėjimo. Mintys sukasi apie pakalnutes, kol netikėtai jos 
nyra žemyn į gelmę, kur tinklų akutėse įstrigusios žuvys. 
Ramiai, menke! Ramiai, ledjūrio ir juodadėmės menkės. 
Premjerė jau pasirengusi. Lėtais ir tolygiais judesiais tin- 
klas iškeliamas į dienos šviesą. Lūpažuvė. Mažytis polakas. 
Ir menkės. Daugybė menkių. Didelių ir mažų. Menkės. Pa- 
raudusiomis rankomis premjerė išvaduoja žuvis vieną po 
kitos iš smaugiančio tinklo ir tuoj pat apsvaigina taukšte- 
lėdama galvas į valties briauną, tada meta jas ant dugno, o 
ten žuvys guli ir žiopčioja sprogindamos į ją nereginčias 
akis. Iš žiaunos pliūpteli kraujo srovelė ir, sumišusi su lie- 
taus vandeniu, nublanksta. Dabar ramu. Tai tik premjerė. 
Tai tik Motina Gru. 

Ar ji mąsto apie dugne tykantį lavoną? Lavoną, kurio 
tapatumą suniokojo krabai ir skumbrės? Tikriausiai mąsto. 
Šiuo atžvilgiu ji nesiskiria nuo visų kitų. Kažkur pasąmo- 
nėje tikrai šmėkšo mintis apie skenduolį, netrukus iškil- 
siantį iš šaltos tamsos. Pasipils laikraščių antraštės ir bevil- 
tiški interviu. Tačiau ne, lavonas neiškyla. Neiškilo vakar, 
neiškyla ir šiandien. Tikriausiai neiškils ir rytoj. Daugumai 
mūsų šis skenduolis išliks tik mintyse kaip kažkoks siaubo 
vaizdinys. Su jūriniu kotu ir tinklais nuplaukiame mylių 
mylias, tačiau ta šlykštybė niekada neiškyla į paviršių. 

Žuvys valomos akmenuotoje pakrantėje. Gru daro tai 
tobulai. Dabar joje pabunda gydytoja. Plaukus žvilgančiais 
perliukais nukloja dulksna, kai chirurgo tikslumu ji smei- 
gia peilį į žuvį ir žaibiškai perskrodžia pilvą iki pat žiaunų. 

Reikia pažymėti — tulžies pūslė, tas dvokiantis žalias sma- 
ragdas, išlieka nepažeista. O dabar Gru rankos prieš pat 
mano akis. Kraujuoti pirštai krapšto vidurius. Kepenėlės 
paliekamos sau. Visa kita metama žema trajektorija virš 
vandens ir atitenka godiems kirams, kurie, klykdami „kir, 
kir, kir, k-i-i-ir“, griebiasi prasčiausių triukų savo gerovei 
užtikrinti. 

Mūsų gyvenime taip nebūna. Bent jau tada, kai prie 
valstybės vairo Gru. ' 

Riksmai ir šauksmai iš konservatorių stovyklos. Ką gi. 
Tačiau sparnus galima apkarpyti, o laukinį paukštį — su- 
tramdyti. 

Na, ir nusisvaičiojau. Pamiršau Ragnarą Lieną. Pamir- 
šau ir Rigemurą Jolsen. 

Bet neilgam. Klausantis Haris Elsteris nelauktai pakyla 
ir išeina iš kambario. Iš mano tranzistoriaus sklinda kie- 
tas rokas. Pritildau garsą ir grįžtu pas Elenę Lien, pirma 
draugės sėdi kaip ir anksčiau. Vaizdas lyg ir nepasikeitęs, 
todėl mano dėmesys nukrypsta į gretimą butą, kuriame 
vakar vakare pastebėjau šokinėjantį vaiką. „Lena ir Tomas 
Ulsenai“ — buvo parašyta ant kartono gabaliuko prie durų 
skambučio. Tai galėjo reikšti vieną iš dviejų: a) Lena Ulsen 
nesilaikė šiuolaikinių tėvų įpročio prie durų skambučio 
prirašyti ir vaiko vardą. Lena gyveno kartu su Tomu, vyru, 
su kuriuo turėjo vaiką. Kaip visi vaikai, jis šokinėjo priešais 
langą, tikriausiai vograudamas dainavo ar sakė skaičiuotę; 
b) Lena Ulsen buvo iš tų tėvų, kurie prie durų skambučio 


prirašydavo ir vaiko vardą. Tai reikštų, kad ji gyveno kartu 


64 


su sūneliu, kurį buvo pakrikštijusi Evangelijos Nepatikliojo 
Tomo vardu. Nežinojau, kuo tikėti. Šiaip ar taip, ugninė 
raudonplaukė Lena Ulsen vienui viena sėdėjo prie siuvimo 
mašinos ir siuvo. Jokio Tomo, suaugusio ar vaiko, nebuvo 
matyti. Neatrodė, kad ji su kuo nors kalbėtųsi. Ramiai sė- 
dėdama sparčiai dirbo ilgais, laibais pirštais, o pro prasi- 
skyrusius plaukus bolavo kaklo išlenkimas. 

Man ji intuityviai patiko. Palinkusios prie siuvamosios 
mašinos raudonplaukės moters vaizdas spindėjo skaistu- 
mu. Ir ne tik. Mūsų laikais visose srityse vyrauja požiūris 
„naudok ir mesk“. Todėl ir malonu matyti moterį, romiai 
tvarkančią vaiko ar savo drabužius: ji elgiasi teisingai, kai 
viešpatauja beprotybė, į kurią mus įstūmė vartotojiška vi- 
suomenė. Prieš daugybę metų taip pat darė mano motina. 
Anuomet dar buvo pastebimi karo pėdsakai ir žaizdos; rei- 
kalingiausių daiktų nestigo, bet suaugusieji nebuvo pamir- 
šę karo meto trūkumų. Tausoti tai, ką turi, didžiumai mo- 
tinos kartos žmonių įaugo į kūną ir kraują. Ištisus vakarus 
ji sukdavo savo seną, juodai lakuotą „Zingerį“, kaire ranka 
prilaikydama po adata siuvamą medžiagą. Reikėjo persiūti 
suknelę. Mirusio vyro marškinius reikėjo paversti marški- 
nėliais mažajam berniukui. Arba gal ką nors pataisyti, už- 
adyti skyles. Atsimenu, kaip ji vieną kartą sendaikčių tur- 
guje ar padėvėtų daiktų parduotuvėje kone veltui nupirko 
dvejas beveik naujas uniformines kelnes. Žalios samanų 
spalvos, storo, bemaž nesunešiojamo audinio. Kaip buvo 
panaudotos vienerios kelnės — nežinau, bet labai gerai ži- 
nau, jog kitos buvo persiūtos mažajam berniukui, kuris 


tuo metu ėjo į penktą klasę ir jau anksčiau iki valios buvo 

prisikentėjęs kasdienių patyčių. Motina gerai siuvo. Tačiau 
dėl storo audinio ir beviltiškos jo spalvos mokykloje tapau 
mėgstamiausiu pašaipūnų objektu, nes tuo metu atėjo į 
madą kelnės iš saržos. Dabar, aišku, iš viso to galiu juok- 
tis. Nors, tiesą pasakius, kodėl gi taip aišku? Kodėl juo- 
kiamės iš praeities skausmo ir ašarų? Nežinau. Buvo dar 
skaudžiau, kad apie savo bėdą negalėjau papasakoti mo- 
tinai. Ji juk nuolat matė tyčiojimosi padarinius. Mėlynes 
ir perskeltą lūpą. Ištepliotus skruostus, nuo kurių mėginta 
lygiai nubraukti ašaras. Tačiau į jos pasikartojantį „kodėl?“ 
negalėjau atsakyti, nes man tiesiog rūpėjo ją apsaugoti. Ji 
net negalėjo įsivaizduoti, kad vos ne kasdiene tapusi mano 
apverktina būklė siejosi su naujosiomis kelnėmis. O aš ne- 
galėjau net įsivaizduoti, kad įstengčiau papasakoti jai apie 
tą ryšį. Juk kelnes man parūpino motina. Pasiuvo jas. Kiek- 
viena tos šlykščios medžiagos siūlelė buvo daroma su mei- 
le. Ji siūdavo vakarais, dažnai iki vėlyvos nakties. Jai netilp- 
tų galvoje, kad audinio spalva ir faktūra galėjo pasmerkti 
mažą berniuką ir savaitėms, beveik mėnesiams išmesti jį iš 
socialinės aplinkos. Žaisdamas šėlau, kad tik greičiau nu- 
trinčiau tas kelnes. Keliais šliaužiojau asfaltu, voliojausi po 
futbolo aikštelės žvyrą. Tačiau kelnės tam ir buvo pasiūtos, 
kad visa tai išlaikytų, audinys buvo skirtas kovojantiems 
mūšio lauke. Beliko išaugti iš jų. Stieptis milimetras po mi- 
limetro, kol metams praslinkus pasimatė mano plonos ko- 
jos, ir pati motina (su pasididžiavimu) pastebėjo, jog laikas 
įtaisyti kažką nauja. 

Tiesiog kažkaip keista. Nors prisiminimas ir buvo skau- 


dus, bet mane truputį sujaudino uoliai siuvančios Lenos 

Ulsen vaizdas. Kad ir kas būtų sakoma apie Leną Ulsen, - ji 
nebuvo šventa, kaip ir mes visi, - bet tik jau ne uniforminį 
audinį lietė jos darbščios rankos. Greičiausiai tai buvo sar- 
žinis kostiumėlis su nedidelėmis įmantriomis ryškiaspal- 
vėmis aplikacijomis mažajam Tomui. Dabar motinos mąs- 
to kitaip, Elingai. Dabar jos nori, kad jų sūneliais mergaitės 
susižavėtų jau darželyje. Ne kartą esu stebėjęs. Nedidučiai 
vaikiukai, einantys į darželį ir iš jo. Dar vis su sauskelnėmis 
kelnaitėse iš saržos. Nepaisant to, su puošniomis kepėmis 
ant galvos ir spalvingomis kaklaskarėmis. 

Prie siuvimo mašinos — sveikai galvojanti vieniša moti- 
na. Vaikas miega. Iš draugų ir pažįstamų ji gavo atraižų ir 
nedėvimų drabužių. Dabar jos pirštai dursto naują apdarą. 
Ši moteris laikosi tūkstantmetės tradicijos, tradicijos, ku- 
rią ji įstengia pateikti naujai. Motinai ir į galvą nebūtų at- 
ėję iškirpti raudono šilko rožytę ir ja papuošti mano kelnių 
klešnę. Ir tik jau ne kareiviškos medžiagos. O Lena Ulsen 
gali. Ji siuva niūniuodama motyvą iš „Lucy in the sky with 
diamonds“. Siūdama galvoja apie savo buvusį vyrą. Kreivai 
šypteli. Nepaisant visko, jis buvo ne tik blogas. Tiesa, su- 
sidėdavo su visokiais. Bet niekada nesimušdavo. (Išskyrus 
tą kartą šiaurės Norvegijos kempinge...) Tada atsitiko taip, 
kad... Kaip čia pasakius... Kas gi tada iš tikrųjų įvyko? Dar ir 
dabar jo retsykiais ilgisi. Ankstų sekmadienio rytą, dar pu- 
siau miegodama, ištiesia dešiniąją ranką jo plačios nugaros 
link. Ji neištvėrė nenusikvatojusi, kai staiga prisiminė, kaip 
jis vyriškai pirsčiojo rytinės mankštos metu. Tada ji pasi- 
bjaurėdavo ir smarkiai sudirgdavo, bet dabar leipo juokais. 


Juk visa tai buvo tikrai nekalta. Ne dėl to ji išėjo. Išėjo dėl 

to, kad laikas pareikalavo jos aukos. Išėjo dėl to, kad taip 
įsakė to meto dvasia, nes jinai nesugebėjo mylėtis taip aist- 
ringai, kaip diktavo Holivudo nustatytos normos. 

Nors vėlgi. Ar viskas taip paprasta? Ar tiesa tokia Žiau- 
ri, o kartu ir paviršutiniška? Negali paneigti. Šiandien sky- 
rybos kitokios negu anų laikų. Mano pradinės mokyklos 
klasėje mokėsi išsiskyrusiųjų vaikas. Gunaro motina išvi- 
jo Gunaro tėvą, kitaip tariant, „išpylė“ lauk, nes alkoholis 
buvo galutinai jį ištirpinęs. O iki tol jis elgėsi Žiauriai. Ir 
su Gunaru, ir su motina. Apie tai žinojome mes, gretimų 
daugiabučių gyventojai. Tuo metu tai buvo vienintelė vi- 
suotinai pripažinta skyrybų priežastis. Nežinia kaip tas 
vyras virto gyvuliu, bjauriu gyvuliu. Iš Kazanovos jis tapo 
vilkolakiu, o moters ir vaiko kūne neliko sveikos vietos. Tik 
tuomet žmones buvo galima išskirti. Dabar statistika atro- 
do visai kitaip. Lengvai susidaro įspūdis, kad po nepiktybiš- 
ko barnio dėl to, kas turi išplauti indus ar suvalgyti likusią 
bulvę, suyra šeima. Ar po nevykusios sueities, kai vienas iš 
partnerių nepatiria orgazmo: susirink daiktus ir-nešdinkis. 
O vaikai lieka! 

Tikrai nenorėčiau kaltinti Lenos Ulsen priklausant 
žmonėms, ieškantiems lengviausios išeities. Bet mėgin- 
ti svarstyti apie tai juk galima. Ar ji bandė paveikti blogį 
gerumu? Ar ji mėgino su humoru pažvelgti į vyro klaidas 
ir trūkumus? Ar jo romanai su kitomis moterimis buvo 
pakankama priežastis, kad jų sąjungą galima buvo imti ir 
nutraukti? O vaikas, mažasis Tomas? Nauja gyvybė sveti- 
mame pasaulyje. Ar jųdviejų širdys nejautė, kad susitikti su 
tėvu kas antrą savaitgalį nepakanka? Taip, jautė! Ir vis dėl- 

to pasirinko skyrybas. Pasiduodami savo egoizmui. Šiaip 
ar taip, sakau juodu, ir visai pagrįstai. Man tikrai nesunku 
suprasti jos neviltį ir pyktį, kai jis nuolat išsisukinėdavo sa- 
kydamas dirbęs viršvalandžius ar užtrukęs seminare, tuo 
tarpu nėrėsi iš kailio, norėdamas išdulkinti kiekvieną jo ke- 
lyje pasitaikančią moterį. Storą ar ploną —- tam vyrukui vis 
tiek. Kodėl jis taip elgėsi? Kas vertė jį tai daryti? Tik nepra- 
dėkime kalbėti apie instinktus. Jie tam ir yra, kad būtų kaž- 
kiek kontroliuojami. Nejaugi jis negalvojo apie savo sūnelį, 
dulkindamas visiškai svetimą moterį? Kaip galėjo išvengti 
minčių apie mažylį? Turiu prisipažinti, tokie dalykai man 
nesuvokiami. 

Bet svarbu pridurti, kad tai dar nereiškia, jog Lena ne- 
kalta. Pažvelkime į įvykį suaugusio žmogaus akimis. Kas 
įvyko? Ogi neformalaus jaunų teisininkų vakarėlio metu 
Lenos Ulsen vyras įkišo savo lytinį organą į buvusios stu- 
dijų draugės lytinį organą. Ne iš piktos valios. Nenorėta 
nieko įskaudinti. Tiesiog impulso pagautas atsitiktinio su- 
sitikimo vonioje metu. Štai ji, atlikusi gamtinį reikalą, pa- 
silenkusi plaunasi rankas. O jis stovi atlikdamas tą reikalą. 
Tarkim, kad ji pusiau juokais, pusiau susidomėjusi (nerei- 
kia pamiršti, jog buvo nemažai išgerta), prašo jo leisti pasi- 
žiūrėti, kaip jis šlapinasi. Iš tiesų, kodėl gi ne? Kas gali būti 
nekalčiau? Iš studijų laikų jis gerai atsimena jos pakaušį, o 
ji - jo griozdiškus botus. Paskutinį kartą jie matėsi prieš 
daugelį metų. Seksualiai jie niekada nesantykiavo, nors 
per vienas Jonines Grasholmene jau buvo netoli to. (Ne- 
tikėtai užėjo liūtis.) O štai dabar tas anksčiau neišgyvento 


sekso virpėjimas ima ir pripildo ankštą vonios erdvę. Taip, 

jie susijaudina, ir jaudulys vis stiprėja. Tai tikrai ne meilė. 
Tačiau, nepaisant jaudulio, jų sueitis, įsirėmus į praustu- 
vę, galiausiai įvyksta todėl, kad jos noras pamatyti jį šlapi- 
nantis, siusiojant, radosi iš suaugusiųjų noro pažaisti. Vėl 
atsiduriame vaikų darželyje ir galime žaisti daktarą ir ligo- 
nį. Jie netveria juokais, kai jis išsitraukia tąjį. Bando leisti 
srovę. Aišku, viskas perniek, nors išgerti keturi puslitriai 
alaus ir du dvigubi glintveinai. Jis jaučia, kaip spaudžia, 
net skauda, tačiau neišteka nė lašas. Jis prašo jos dėtis tar- 
si nieko nevyksta. Prašo nespoksoti tos kritinės pradžios 
metu. Įsivaizduok, kad išėjai pasivaikščioti, Tune. Papasa- 
kok ką nors kasdieniška. Išvardyk kokius nors įstatymus 
ar taisykles. Gerai, ji tai gali. Įsirėmusi nugara į duris, ji 
atsitupia už jo ir pradeda rankomis tapšnoti per šlaunis. Iš 
pradžių smarkiai, net triukšmingai, paskui vis tyliau ir ty- 
liau. Lyg pamažu toltų bėgančiojo žingsniai. Tuo pat metu 
ji ima mėgdžioti advokato Turo Erlingo Stafo balsą, iš pra- 
džių garsiai, o paskui vis tyliau ir tyliau. Jos apatinė lūpa 
virpčioja kaip ir šio. Ji pamėgdžioja procedūros dalis, kai 
bandoma išteisinti senyvą vyrą, tikriau, senelį, skaičiusį ne 
pasaką apie Peterį ir vilką savo anūkui, o leidusį laiką visai 
kitiems dalykams. 

Pagaliau prasiveržia. Tikras Niagaros krioklys. Buvusi 
studijų draugė tučtuojau atsistoja greta ir ima stebėti. Kol 
kas tai ne seksas, dar ne. Tiesiai šviesiai - įdomu, vos ne 
moksliniu požiūriu. Lenos Ulsen vyrui šis reikalas atrodo 
kitaip, nors ir jam visiškai svetimi instinktai, kuriuos por- 
nografiniai žurnalai bando pritempti iki normalių ir įtiki- 


namų. Nei studijų draugės, nei jo netraukia kažkoks šla- 

pimseksis. Jeigu jiems apskritai teko matyti tokį dalyką fil- 
me ar žurnale, tai abiem toks vaizdas sukėlė tik pasišlykštė- 
jimą. Arba beviltišką juoką. Šlapinimasis į vienas kito ausį 
ar burną nėra jų stilius. Bet vis dėlto negalima paneigti, 
kad dabar Lenos Ulsen vyras, Ulsenas, užsiveda seksualiai. 
Aišku, ne dėl šlapinimosi, nes jam tai — kasdienis vaizdas. 
Uždega jį studijų draugės domėjimasis, dėl kurio tas kas- 
dienis vaizdas pasirodo visai kitoks, kažkoks provokuojan- 

kė, nei norėjo tokių dalykų. Tikrai ne. Tačiau į kasdienybę 
įsisukusi egzotika galiausiai ima lėtai kelti jo lytinį organą, 
varvinantį vis labiau silpstančią srovelę. Svarbu įsidėmėti: 
egzotika kasdienybėje. Štai kur visų neištikimybių priežas- 
tis. Nežinau, iš kur tai ištraukiau, nes pats neturėjau jokios 
galimybės įgyti patirties šioje srityje, bet esu tikras. Dabar 
juodu turės paslaptį, gal kiek ir iškreiptą. Ne pernelyg. Ne 
tokią iškreiptą, kad reikėtų baimintis, jog kitas ją Žino. Bet 
tiek iškreiptą, kad juodu jausis labiau susiję nei kiti vakarė- 
lio dalyviai, tie kiti, kurie nieko nenutuokdami sėdi virtuvė- 
je arba svetainėje, smaguriaudami alkoholiniais gėrimais ir 
bulvių traškučiais su paprika ir pipirais. Nuo ryšio sąsajos 
pereikime prie lytinių santykių: susiklosčiusios aplinkybės 
ir lėmė, kad kiekvienam iš jų lytinė sueitis atrodo kaip tam 
tikra loginė pasekmė. Ji suprato, jog moksliškai stebėdama 
besišlapinantį vyrą, kažkaip nepaaiškinamai nusiteikė ir už- 
simiršo. O jis — seniai užsivedęs. Paprastai ir lengvai, kaip 
ir visi vyrai. Stovi nelyginant mažas vaikas ir laiko rankoje 


pimpalą. Jis nei atkaklus, nei įžūlus, kaip vaidenasi Lenai 

Ulsen. Ir visai nesipuikuoja savo juduliuojančia erekcija. 
Ne, ne. Tačiau, taip sakant, reikalas rimtėja. Juoką užgožia 
sunkus šnopavimas. Tada ji ištiesia vėsią ranką, ir viskas 
vyksta taip, kaip ir turi vykti. Toji istorijos dalis neįdomi. 
Ne tik mums, pašaliečiams, bet ir patiems dalyviams. Lena 
Ulsen į tą reikalą vis dėlto žiūri kitaip. Kai jai slapta apie tai 
buvo papasakota, ji labiausiai išskyrė tarp jųdviejų tuksintį 
ritmą. Beje, Lena viską ne taip suprato. Papasakotos buvo 
tik atskiros nuotrupos. Ją tikriausiai informavo prie durų 
pasiklausęs visiškai girtas žmogus. Lena Ulsen mano, kad 
aukščiausiojo teismo advokatą Turą Erlingą Stafą studijų 
draugė gana vykusiai parodijavo per patį lytinį aktą. Jai ne- 
atrodo, jog tai tik banalus lytinis aktas, kuriuo pasireiškė 
jos vyro neištikimybė. Ne. Jos požiūriu, tai - nenormalus 
aktas, iškrypimas. Ir ji ima perkratinėti save, o tai juk daro 
visi, kuriuos apgauna. Kur mano kaltė? Ar jis iš manęs no- 
rėjo to, bet dėl kažkokių priežasčių nedrįso paprašyti? Ar 
kiekvieną kartą, artėdamas prie didžiausio įkarščio, norė- 
jo, kad aš Turo Erlingo Stafo balsu reikalaučiau išteisinimo 
pagal visus punktus? Kodėl gi jis atsivėrė jai? Kone visiškai 
nepažįstamai moteriai. Moteriai, su kuria niekas nesiejo, 
be vos neįvykusios sueities prieš gerą dešimtmetį? 

Taip, žinoma, galiu ją suprasti. Ir vis dėlto aišku, kad, 
vertindama įvykį, prašovė pro šalį. Sureikšmindama grynai 
fizinės traukos pusę, ji nematė sąsajų, visumos. Tačiau kas 
tiesa, tai tiesa: panašiai pasakojant apie savo vyrą ji išgir- 
do ne pirmą kartą. Jis buvo ir liko mergišius. Ji nesuprato, 
jog šiuo poelgiu jis nepadarė nei daugiau, nei mažiau, o tik 
įgyvendino kažkokią fantaziją. Ir tai vos ne vos. Skubiai su- 
sirungė du įkaitę raumenys. Tarsi per draugiškas imtynes. 

Remdamasi šiuo menku pagrindu, ji perkratė visą savo gy- 
venimą ir, vėl remdamasi tuo pačiu pagrindu, nutarė kartu 
su sūnumi pasirinkti kitą kelią. Daugelį bendro gyvenimo 
metų sugriovė smulkmena! Vien tik nėštumas su mažuoju 
Tomu po širdimi truko devynis mėnesius. Dabar berniuko 
ryšį su tėvu ji paaukojo dėl kažko, kas beveik neįvyko, - dėl 
keletą kilogramų sveriančių mėsos gabalų sueities, užsitę- 
susios ne ilgiau kaip 90 sekundžių.Viešpatie, juk dar neaiš- 
ku, ar jis ten apskritai buvo įsiskverbęs! Ką mes žinome, gal 
jam išsiliejo jos rankoje! Koks apgailėtinas būdas pakeis- 
ti gyvenimą. Sugavau save kikenant, tikriau sakant, tyliai 
prunkščiant. Supratau, kad ir vėl negražiai elgiuosi. Bet va 
tos mintys! Lenos Ulsen vyrui reikia nusišlapinti. Visai at- 
sitiktinai ten atsiduria ir studijų draugė. Jos visiškai nekal- 
tas smagus žvilgčiojimas. Jį netikėtai sugluminusi erekcija. 
Ir tada moteris suima ranka jo lytinį organą, tarsi sveikin- 
tųsi su mažu vaiku. Ir jam išsilieja! Ant visos suknelės. Net 
nėra reikalo aiškinti, kad netyčia. Visiškai nekaltas įvykis. 
Tačiau už vonios kambario durų klausosi nusilakęs pašle- 
mėkas, kuris viską supranta kitaip. Jis ir pasirūpina, kad 
šį nesusipratimą sužinotų Lena Ulsen, o pastaroji (šiaipgi 
natūralu) išgrynina tai iki visuotinės katastrofos. 

Viešpatie aukščiausias, visko mes, žmonės, vienas ki- 
tam pridarome! Kas tas girtuoklis? Be jo, man gaila visų čia 
įsipainiojusių žmonių. Beje, juk nėra jokios abejonės, kad 
čia būta jos. Gyvatės su nuodingu liežuviu. 

Išalkau ir nuėjau į virtuvę paruošti vakarienės. Termo- 
so arbatos, didelės stiklinės šalto pieno ir keturių sumuš- 
tinių su rupia duona. Riekdamas keturias riekes duonos 
galvojau: keista, bet mus lydi įpročiai. Nuo pat vaikystės 

kas vakarą mano valgiaraštis buvo vienodas. Motina nie- 
kada nevakarieniaudavo, nes, pasak jos, valgydamas po 
pietų neramiai miegi. (Nors prie popiečio kavos puodelio 
ji galėdavo suvalgyti kokį vaflį ar džiūvėsį.) O man buvo 
kitaip. Nenorėjau ir negalėjau atsisakyti ritualu virtusios 
vakarienės, kurią valgydavau prie virtuvės stalo vienui vie- 
nas. Gyva būdama, motina kartais tyliai žiūrėdavo į mane, 
stovėdama prie svetainės durų, tačiau man labai patikda- 
vo, kad ji niekada neprisėsdavo šalia. Tai buvo motina, kuri 
rūpinasi, kad jos berniukas pavalgytų, „prisikimštų“, ir ji 
dažnai švelniai, truputį droviai man nusišypsodavo. Dar 
negimė motina, kuri nesidžiaugtų matydama savo valgantį 
vaiką. Ji žiūri į tai kaip į būsimą augimo ir sveikatos lai- 
dą, kiekvienas duonos kąsnis — jos bendrininkas. Tai, kas 
užtikrina fizinę vaiko sveikatą, jai teikia psichinę ramybę, 
išvaduoja nuo ligų ir mirties baimės. 

Visada keturios riekės. Visada rupi kvietinė duona. Ne 
visada šviežia, bet rupi duona. Ant riekės dedami vis tie 
patys produktai. Per pusryčius, būdavo, truputį paeksperi- 
mentuoju, tikriau sakant, šį tą pajįvairinu. Atsitikdavo, kad, 
siekdamas pakelio su riešutų kremu, nežinia kodėl staiga 
pačiupdavau (ir dažniausiai labai skubiai) medaus stiklainį 
ar indelį su aviečių uogiene. Man atrodo, suveikdavo adre- 
nalinas. Šiaip ar taip, atsikėlęs rytą daugelį metų jaučiu psi- 
chinį pakilumą. Tai dažnai prasiveržia ūmiais veiksmais. 
Pavyzdžiui, visai be jokios priežasties pasiimu motinos, 
o ne savo dantų šepetėlį. Arba vėl: dar rengdamasis mau- 
nuosi kojines taip energingai, kad jos plyšta, su skausmu 
įsirėždamos tarp pirštų. Kurį laiką sunkios paauglystės ry- 
tais mane apimdavo beveik nesuvaldomas noras nužudyti 

motiną. Vos tik virtuvėje pamatydavau jos liesą kaklą ar 
dvi išsišovusias kraujagysles blyškioje trapios kaktos odoje, 
tarsi pats velnias imdavo šaukti manyje: „Elingai, nužudyk 
ją! Pribaik ją“. Liguista būsena, tiesą pasakius. Juk ją mylė- 
jau. Ir nemylėjau aš jos kaip nors iškreiptai. Ji buvo papras- 
čiausiai mano motina, išnešiojusi ir pagimdžiusi mane. Ji 
buvo švelni motina, ir aš ją mylėjau. Mudu turėjome vienas 
kitą ir nieko daugiau. Ir vis dėlto tas šauksmas nuaidėdavo 
manyje kas rytą. 

Bet grįžkime prie vakarienės. Keturios riekės duonos. 
Storokas margarino sluoksnis. Dvi riekės su žuvų pudin- 
gu. Viena su „Goudos“ sūriu. Viena su servelatu. Metai po 
metų. Nuo vaikystės iki jaunystės. Nuo jaunystės iki bran- 
dos. Dvi su žuvų pudingu. Viena su „Goudos“ sūriu. Viena 
su servelatu. Ant žuvų pudingo - plati majonezo juosta. 
Siaura garstyčių — ant sūrio. Kai kada ant servelato moti- 
na dėdavo griežinėlį marinuoto agurko, bet aš to ir matyti 
nenorėjau. Buvau ir tebesu tos nuomonės, kad servelatas 
yra gana stipraus skonio, tad jokių priedų nereikia. Aiš- 
ku, buvau susitaikęs su tuo, jog motinos nuomonė skyrėsi. 
Dėl tokių dalykų nesiginčydavome. Tačiau — o dabar nuo 
atvirumo net svaigsta galva - man tai nepatiko. Mat toks 
įprotis nesusijęs su taupumu. Ant to, kas sūru, visiškai ne- 
reikėjo dėti ko nors rūgštaus. Ar jai iš tiesų tai patiko? Ar 
tik buvo įsikalusi į galvą? Viena tikrai aišku, kad toks įpro- 
tis neatsirado vaikystėje. Jos vaikystės metais ne visada pa- 
kakdavo ir duonos. Gana. Dabar, aišku, tik kvailai prisifan- 
tazavau. Motina buvo mirusi, ir į šiuos klausimus nieka- 
da nebus atsakyta. Stiklainį su agurkais įmečiau į šiukšlių 
vamzdį. Neprotingas švaistymasis, tačiau tai dėl tvarkos, 

kurią, kaip jaučiau, po jos mirties privalėjau padaryti iš pa- 
grindų. Atsikratyti jos lovos. Drabužių spintos. Atsikratyti 
mezginių ir stiklainio su rūgščiais marinuotais agurkais. 

Nelygu, kokia eilės tvarka valgomi įvairūs sumuštiniai. 
Pirmiausia - vienas su žuvų pudingu. Paskui - su sūriu. 
Tada - didelis gurkšnis šalto pieno, maždaug pusė stikli- 
nės. Paskui — su servelatu. O jau tada paskutinė riekė su 
žuvų pudingu. Galiausiai — likęs pienas. Kada gi eilė arba- 
tai? Ji geriama pavalgius. Visada. 

Į Rigemuros kambarį atsinešiau termosą. Su garuojan- 
čiu arbatos puoduku rankoje, sotus ir laimingas, iš naujo 
stvėriausi teleskopo. 

Ji buvo grįžusi. Kad ir kur ji lankėsi, dabar - vėl namie. 
Penkiolika po dešimtos. Užsirašiau. Penkiolika po dešim- 
tos grįžo Rigemura Jolsen. Stovėjo ta pačia poza, kaip ir 
aną dieną, kai pirmą kartą ją pastebėjau. Skabė kambarinių 
gėlių lapus. Galva pakreipta į šoną. Tikrai keista. Nuolat 
girdžiu, kad pagyvenusios moterys — tikros kambarinių 
gėlių ekspertės. Šnekučiuoja, tupinėja aplink jas, ir toks 
dėmesys padeda joms tarpti ir greitai augti. Tai esu skai- 
tęs motinos žurnaliukuose, kur daugelis straipsnių rėmėsi 
mokslininkų garantijomis, kad visa tai ganėtinai pagrįsta. 
Vieną kartą JAV baptistų pastoriaus iniciatyva tikinčiųjų 
bendruomenė buvo padalyta į dvi dalis. Vienai jos daliai 
reikėjo melstis prašant Dievo, kad jų pasėtos sėklos iš- 
dygtų ir sužydėtų. Kita taip pat turėjo vazoną, kur tokioje 
pat žemėje buvo pasėtos tokios pat sėklos ir jos buvo taip 
pat laistomos, bet šios bendruomenės dalies buvo papra- 
šyta nieko nedaryti. Jai neliepė prašyti Dievo, kad sėklos 

sudygtų, o kalbant vakarinę maldą paprasčiausiai apie tai 
užmiršti. Rezultatas buvo stulbinamas. Sėklos, dėl kurių 
buvo nuolat meldžiamasi, sudygo daug anksčiau už anas, 
o augalai užaugo ir didesni, ir stipresni už ano vazono 
augalus. Tiesą pasakius, mokslininkai negalėjo palaikyti 
nuomonės, jog Dievas leidosi taip manipuliuojamas ir ne- 
buvo lygus visiems savo kūriniams, tuo netikėjo ir niekas 
kitas be tos nedidelės Oklahomos bendruomenės. Lėmė 
dėmesys, žmonių meilė kylančiai gyvybei. Aš nė kiek ne- 
abejojau, kad Rigemura Jolsen vienaip ar kitaip bendrauja 
su augalais ant palangės. Bet kodėl vos ne kas pora dienų ji 
turėjo skabyti nuvytusius žiedus ir lapelius? Amarai? Tik- 
riausiai amarai. Arba kiti kenkėjai. Kitaip būtų nelogiška. 
Tiesą pasakius, tas nuolatinis skabymas galėjo būti ir kiek 
neurozinis, tačiau tuo aš negalėjau patikėti. Rigemura Jol- 
sen atrodė visiškai rami ir pasitikinti savimi, ji tiesiog ne 
toks žmogus, kuris be priežasties skabytų augalų lapelius. 


Iš protokolo: 
„Rigemura Jolsen. Grįžo namo penkiolika po dešimtos. Po 
pusvalandžio nuėjo miegoti. Kažkas darosi jos kambari- 


nėms gėlėms. Taip greitai sveikos gėlės nemeta lapų“ 


Kai Rigemura Jolsen atsigulė, vėl nusitaikiau į Ragnarą 
ir Elenę Lienus, kitaip tariant, į Elenę Lien ir jos draugę, 
nes toji dar nebuvo išėjusi. Ne tik neišėjusi, nors jau buvo 
po pusės vienuolikos, bet ir prisislinkusi arčiau prie Ele- 
nės. Dabar jiedvi sėdėjo ant sofos, ir dar susiglaudusios. 
Pastebėjau, kad ant stalo kartu su dviem taurėmis jau buvo 

atsiradęs vienas iš tų nesibaigiančių vyno butelių, tačiau 
netrukus mano dėmesį iš naujo patraukė abi moterys, nes 
toji draugė ėmė glostyti Elenei plaukus. Kas gi ten vyko, po 
galais? Savaime suprantama. Elenė buvo išliejusi širdį. Pa- 
pasakojusi apie tai, kas slypėjo už orios vyro kaukės. Apie 
savo gyvenimo melą. Dirbtinio juoko kaip nebūta. Maniau, 
kad ji jau anksčiau buvo prisipažinusi, pasipasakojusi apie 
smurtą šeimoje, bet aš klydau. Tik dabar, kai jau po pusės 
vienuolikos ir ant stalo pigaus vyno butelis, Elenė pajėgė 
atskleisti visas kortas. Štai koks mano gyvenimas, Juhane. 
Štai kaip viskas atrodo. Ir Juhanė guodžia. Glosto ir guo- 
džia. Iškloja apie visus klaidingus žingsnius, kuriuos pati 
padarė savo istorijose su vyrais. Pasakoja Elenei apie tą, 
kuris norėjo ją valdyti. Liguistai pavyduliaudamas, vydavo 
lauk draugus ir šeimą. O Hermanas? Na, ne, jis nemuš- 
davo. Tiesą pasakius, gal tuo jis pranoko kitus. Bet vėlgi 
tos kandžios jo replikos ir ledinis sarkazmas. Ne kitiems 
girdint, tikrai ne. Psichologiškai kankinti imdavo tada, kai 
likdavo vieni. Per pietus, jos paruoštus nesigailint pastan- 
gų. Viešbutyje Gran Kanarijoje. Iš pažiūros - linksmuolis 
Hermanas. Psichopatas su nuoširdžia šypsena. Kodėl ji 
anksčiau nenutraukė su juo santykių? Kaip ilgiau nei me- 
tus ištvėrė su žmogumi, šaltu it žuvis? Juhanė negalėjo at- 
sakyti. Dėl sekso? Labas! Meiliau su pneumatiniu grąžtu, 
negu su užsivedusiu Hermanu. O tai atsitikdavo dažnai. 
Paprastai kelis kartus per dieną. Rytą, per pietus ir vakare. 
Hermanui vis užeidavo pavalgius. Dulkindavo ją įsirėmęs 
į viryklę. Persisvėręs ant skalbimo mašinos. Duše ir vonio- 
je. Bejausmis pumpavimas, po kurio ji likdavo šlapiame 
vakuume. Nieko panašaus į glamones, švelnumą. O pas- 

kui — jokio jaukaus šnabždėjimosi rūkant tą pačią cigaretę. 
Būta išimčių, bet tos išimtys jau virtusios išblėsusiais atsi- 
minimais. Kaip pro rūką ji prisimena meilės naktį Bogsta- 
do kempinge, kai jie dar gyveno Šiaurės Triondelage. Kad 
ir kaip būtų keista, tačiau tai įvyko prieš pat nutrūkstant jų 
santykiams. Jie atvažiavo į Oslą į laivų mugę Šiolyste. Ten 
tik juodu ir šūsnis katalogų apie jachtas ir sudedamąsias 
baidares. Net suėmė juokas. 

Juhanė visą laiką glosto Elenei plaukus ir skruostus. 
Glosto ir glosto. 

Aš krūptelėjau. Ar be paliovos glostė tik todėl, kad pa- 
guostų ir nuramintų? Ar nebuvo čia kokio nors išskaičiavi- 
mo, savitikslio geismo? Trumpai tariant, ar nebūsiu tapęs 
prasidėjusio lesbietiškos meilės ritualo liudininku? Taip 
gali pasirodyti. Na, ir kas, nematau nieko bloga. Pirmiausia 
maniau ir dabar tebemanau, jog suaugę žmonės gali pasi- 
rinkti kokį tik nori seksą, jeigu nepakenkia kitam partne- 
riui. Be to, šiuo atveju man tai savaime suprantama. Ar gali 
kas būti natūraliau, kaip į bendrą meilės guolį susibėgu- 
sios dvi draugės, kurių ryšiai, saistę jas su kitais, tikrai tapo 
groteskiški. Štai Elenė — ištekėjusi už žiauraus gyvulio. Ne- 
principingo, išdavusio idealus, kuriuos privalėjo saugoti ir 
ginti. Apie Juhanę kol kas galiu tik spėlioti. Apie savo lyti- 
nę orientaciją ji galbūt jau susivokė pagrindinės mokyklos 
sporto salėje. Tačiau galėjai pagalvoti ir taip, kad, ateidami 
į jos gyvenimą ir išeidami iš jo, visi tie bejausmiai avinai 
paskatino ją brandžiame amžiuje naujai pasižiūrėti į savo 
lytį. Taip atsitinka, esu skaitęs. 

Na štai, ji jau liovėsi. Papildomos taurės. Vėl užsirūko- 
ma. Apsaugok, Viešpatie, kaip tos moterys rūko! Beje, ap- 


79 


sidžiaugiau, kad jos baigė glamonėtis, nors gana saikingai. 
Kas man mažiausiai rūpi — tai įsivelti į kitų žmonių seksu- 
alinį gyvenimą. Tai viena. Antra — juk jas galėjo stebėti ir 
žmonės, turintys visai kitokį požiūrį į deramus ar nedera- 
mus santykius tarp tos pačios lyties asmenų. Ir labai irzlūs 
žmonės, nevengiantys skleisti paskalų. O tada tik dievai 
težino, ką darytų gerbiamasis Ragnaras, jeigu tokie dalykai 
pasiektų jo ausis. Nenoriu net galvoti. 

Nusileidžiu į pirmą aukštą. Visuose trijuose butuose 
tamsu. Atrodo, kad kraštinis iš kairės tikrai tuščias. Krašti- 
niame iš dešinės gyveno kažkoks Mohamedas Khanas. Vi- 
duryje - Arnė Mulandas. Ar gali būti tas Arnė Mulandas, 
kuris penktoje klasėje mane apvėmė? Jeigu taip, tai į Rige- 
muros Jolsen ir kitų padorių darbštuolių laiptinę pateko ne 
to lizdo paukštis. Vaikėzas, dėl smagumo galėjęs apvem- 
ti trim metais už save jaunesnį, sugebės iškrėsti daug ką, 
suprantama, bet ką. Kad jis turėjo reikalų su narkotikais, 
žinojo visi. Man mėšlungiškai suspaudė pilvą. 

Paskui neramiai miegojau. 


Kitą dieną po pusryčių nužygiavau į paštą. Tai buvau su- 
siplanavęs jau prieš keletą dienų. Norėjau pervesti nedi- 
„delę sumą (320 kronų) į savo taupomojo banko sąskaitą. 
Po motinos mirties pinigai gulėjo jos naktinio stalelio stal- 
čiuje, bet aš nedrįsau imti ir įsikišti juos į savo piniginę. 
Pavadinkime tai sentimentalumu. 

Truputį po dešimtos įžengiau į paštą. Paprastai tokiu 
metu būna didesnis sujudimas, bet dabar net keista - ramu. 
Dirbo trys langeliai. Nedidelės eilės. Įpratau pirmiausia 
įvertinti atskiras eiles, o jau tada atsistoti į vieną iš jų. Kaip 

rodo patirtis, tai gali praversti. Kai kas mano, jog vos ne- 
dėsninga, kad priešais eilėje visada stovės asmuo, kuriam 
reikės pasiųsti didelę pinigų sumą į Botsvaną ir prisipirk- 
ti pašto ženklų už kelis šimtus kronų. Tada reikės pradė- 
ti įnirtingą diskusiją su paštininku dėl įrašų ant kai kurių 
pašto ženklų. Aišku, taip gali atsitikti kiekvienam, tačiau 
juk įmanoma nors kiek apsidrausti. Pirmiausia nereikia su- 
trikti dėl kai kurių klientų rankose laikomų popierių. Šūs- 
nis spaudinių gali pasirodyti grėsminga, bet įforminami jie 
akimirksniu. Ne, reikia įsidėmėti klientų akis ir laikyseną. 
Mėgėjas pasiginčyti išsiduoda spyruokliuodamas ant kojų 
pirštų. Jis nenustygsta vietoje, norėdamas kuo greičiau pa- 
siekti langelį, kad galėtų kiršinti savo kasdienėmis intrigo- 
mis. Jis niekur neskuba, bet iš pirmo žvilgsnio gali tik taip 
pasirodyti. Jam niekada neįdomu, kas vyksta eilėje priešais. 
Taip pat reikia labai saugotis ir nestoti už moterų, stipriai 
spaudžiančių rankines prie pilvo. Tose rankinėse gali sly- 
pėti daugybė visokiausių pašto siuntų. Pasitaiko žmonių, 
manančių, jog pašte galima sutvarkyti viskg — tokie žmo- 
nės dažniausiai vilki paltą ir dėvi skrybėlę. Jie atkakliai tvir- 
tina, kad dar praeitą penktadienį kaip tik prie šio langelio 
pagal Norvegijos banko čekį jiems buvo išmokėti pinigai, 
o dabar primygtinai reikalauja registruotos siuntos, nors 
neturi su savimi jokio asmens dokumento. 

Gana apie tai. Norėjau pasakyti, jog įvertinu kiekvieną 
eilę. Prieinu prie uždaryto langelio ir dažnai vaidinu, kad 
man reikia užpildyti kokį nors blanką. Prie jo pasilenkęs, 
vogčiomis dėbčioju į atskirose eilėse stovinčius žmones, 
vargu ar tuos greitus dėbčiojimus apskritai kas nors pa- 
stebi, bet aš gaunu reikiamos informacijos. Todėl ir dabar, 

nutvėręs prie įėjimo įmokos kvitą, nuėjau tarp dviejų eilių 
tiesiai prie langelių. Žinau, jog kas nors tikriausiai galvoja, 
kodėl einu neužsipildęs kvito prie tam reikalui skirto stalo, 
bet aš, atvirai kalbant, nieko nepaisau. Gal kas ir mano, kad 
esu ekscentrikas. Bet aš ilgai treniravausi, netgi repetavau 
namuose, ir nieko nepasakysi — rašiklis mano rankoje dar- 
buojasi patikimai ir lengvai. Ne pasipūtėliškai, ne preten- 
zingai, tačiau aišku, kad aš jaučiuosi kaip namie. Štai šis 
jaunas vyras gyvena šitame miesto rajone, čia jam viskas 
pažįstama, saugu, čia jis užpildo blankus ir kvitus taip, kaip 
laiko reikalinga. Tiesa, stovi tam reikalui skirtas stalas, bet 
toks jau yra šis vyrukas - jam labiau patinka vieta prie lan- 
gelio. Jis turi savo stilių, daro tai saviškai. Skubotais, šokčio- 
jančiais judesiais imu pildyti kvitą. Staigiai metu žvilgsnį į 
šoną, suraukiu antakius - jaunasis vyras greitai skaičiuoja. 
Ar jam įmokėti dešimt ar dvylika tūkstančių? Tai jie taip 
galvodami žiūri į mane. Vyrukas neapsisprendžia dėl tūks- 
tantinių banknotų, nes jam iš tikrųjų nesvarbu, koks bus 
įmokos dydis. Jau buvau beįrašąs „trys šimtai dvidešimt“, 
ir štai pamačiau ją. Rigemurą! Rigemurą Jolsen, įeinančią 
pro stiklines duris. Kitaip negu aš, ji tuoj pat atsistojo į 
eilę, ir man pasidarė karšta. Padaręs lanką, nuslinkau nuo 
„langelio ir atsistojau už jos. Pamiršau bet kokius išskaičia- 
vimus, bet kokius svarstymus, kaip būtų galima greičiau 
atstovėti eilę. Kokia pasakiška pozicija! Akimirksnį būčiau 
užsižiopsojęs — ir būčiau praradęs vietą už jos eilėje. Vien 
nuo tos minties pajutau šleikštulį. Ir tikrai kurį laiką jį slo- 
pinau, kol galų gale suvokiau stovįs už Rigemuros Jolsen. 
Prisišliejęs. Arti. Apžiūrinėjau jos robinhudišką skrybėlę iš 
nugaros. Dešinėje pusėje atkreipiau dėmesį į žalsvai mėly- 

ną plunksną, kurios anksčiau nebuvau pastebėjęs. Tamsūs 
su sidabrinėmis sruogelėmis plaukai gražiai gulė ant palto 
apykaklės. Palto nugara. Nė pleiskanėlės, nors prie tokios 
storos medžiagos jos bematant prikibtų. Trumpai tariant, 
Rigemura Jolsen pleiskanų tikrai neturi. 

Rigemura? R-i-g-e-m-u-r-a! Stoviu čia pat už tavęs, 
Rigemura. Nieko ypatinga. Tai tik Elingas, linksmas vy- 
rukas iš gretimo daugiabučio. Prisišliejęs prie tavęs? Na, 
leisk man taip pasakyti: iškišęs liežuvį, galėčiau pasiekti 
tavo skrybėlės kraštą. Neatsigręžk, Rigemura. Stovėk, kaip 
stovėjus. Tai visų geriausia. Tu priešakyje, o Elingas - už 
nugaros. Tau aš net neegzistuoju. Esu tamsus langas kiek 
aukštėliau stovinčiame name. Juoda skylė. Tiesą pasakius, 
aš žinau, kad tu mėgsti kepenis ir lašiniuotį ir kad mieliau 
renkiesi jogurtą su džiovintomis slyvomis negu su vyšnio- 
mis. Nesvarbu, Rigemura. Ten - tu, o čia - aš. Prisišlie- 
ję, bet kartu ir visiškai atsiskyrę. Kartu, bet atskirai. Man 
patiko, kaip tu sutramdei Žiurkienę. Po tavo butu gyvena 
smurtautojas, bet tu to nežinai. Ir net nenutuoki, kad ten 
guli dvi moterys ir tikriausiai mylisi, kol tas banditas gaudo 
kitus banditus. Tu turi savo kambarį, savo gyvenimą. Kaip 
ir aš — savo kambarius. Savo gyvenimą. Pašte tu turi vieno- 
kių reikalų, aš — kitokių. Tiesa, greitai spjausiu į juos, nėra 
ko apie tai galvoti. Rigemura? Tai Elingas. Tai tik Elingas. 
Stoviu čia pat už tavęs. 

Dėmesio, žemiau juosmens ant jos palto pastebėjau pa- 
kibusį žilą plauką. Vienišą žilą plauką mėlyname fone. Pa- 
šaliečiams gali pasirodyti ir juokinga, tačiau mane tučtuo- 
jau apėmė noras turėti šį plauką. Pritvirtintas, pavyzdžiui, 
prie juodo kartono skiautės ir pakabintas ant baltos sienos 

virš rašomojo stalo Rigemuros kambaryje jis, be abejo, at- 
rodytų įspūdingai. 

Bet klausimas, kokiu būdu man jį pasiekti. Dabar už 
manęs jau stovėjo du klientai, ir aš girdėjau, kaip jie dis- 
kutavo apie Europos Bendriją. Tikriau sakant, žodis „dis- 
kutavo“ gal ir netinka. Juodu buvo aiškiai prieš Norvegijos 
narystę. Pasak jų, nepasitikėjo „aukštais Briuselio ponais“. 
Tvarka, kas man rūpi. Šiuo klausimu aš pasitikėjau Gru. 
Visiška tvarka taip pat ta prasme, kad juodu kažką veikė 
ir nestovėjo už manęs kurčioje vienumoje, nežinodami ko 
imtis, nes priešingu atveju būtų domėjęsi tik manimi ir 
mano elgesiu. Ir vis dėlto buvo ypač svarbu, kad Rigemu- 
ra Jolsen nieko nepastebėtų. Aišku, galėčiau apsimesti, jog 
staiga netekau sąmonės. Sukniumbant Rigemuros Jolsen 
pusėn, bandyti nutverti plauką. Tačiau tada aplink mane, 
be abejo, kiltų didelė sumaištis. Po tokios akcijos Rigemu- 
ra Jolsen mane įsimintų. Atsimintų mano veidą. Atsimintų 
vargšą jauną vyrą, vidury baltos dienos susmukusį pašte. 
Apie tai papasakotų visiems. Draugams ir giminėms. Kitą 
kartą, pamačiusi mane prekybos centre, prišoktų prie ma- 
nęs pasiteirauti apie sveikatą. Ar geriau jaučiuosi? Gal ji ar 
kas kitas galėtų kuo padėti? Kad ir kaip būtų, ne tokio ryšio 
norėjau su ja. Visiškai ne tokio. Nenorėjau suteikti rūpes- 
čių, neturėjau jokios teisės taip įsibrauti į jos gyvenimą. 

Tačiau plauką norėjau turėti. Nesakau „bet kokia kai- 
na“, tačiau, siekdamas jo, buvau pasiryžęs daug kam. Ga- 
lėjau pasilenkti ir apsimesti rišąs batų raištelį, o liežuvio 
galiuku vogčiomis bandyti pasiekti plauką. Veikti turėčiau 
greitai, vos ne kaip chameleonas, kai čiumpa vabzdį, ta- 
čiau tokia operacija neperžengia galimybių ribų. Jeigu ne- 

pavyktų, kitaip tariant, jeigu kas nors iš stovinčiųjų eilėje 
pastebėtų mano liežuvį atliekantį tokį neįprastą pratimą, 
turėčiau dėtis esą mane ištikęs epilepsijos priepuolis. Tuo- 
met mano sumanymui - kaupti informaciją apie Rigemurą 
Jolsen - tikrai būtų labai pakenkta, bet išsaugočiau garbę 
ir orumą. 

Taigi atsargiai lenkiuosi. Nebandau vaidinti, kad atsi- 
rišo kairiojo bato raištelio kilpa. Ne, tik reikia ją truputį 
pataisyti. Stovintis eilėje vyras pastebi, jog šiek tiek atsi- 
palaidavo batų raištelis. Kadangi tam vyrui vis vien reikia 
stovėti, o laiko pakanka, jis nusprendžia jį perrišti ir tinka- 
mai suveržti. 

Visa tai darau aš. Bet verždamas kilpą, truputį patempiu 
į viršų kaklą ir matau, kad nuo manęs iki tikslo dar nema- 
žas nuotolis. Mano veidas tėra ties užpakaliu. Norėdamas 
liežuviu pasiekti plauką, turėčiau ištempti kaklą it žirafa. 
Apimtas nevilties, kad tik pasiekčiau plauką, bandau atsi- 
tiesti (pajuntu skausmus juosmenyje), akimirka — ir kyšte- 
lėsiu liežuvį virš apatinės lūpos, tik štai pajuda eilė, nuto- 
lindama mėlynąją palto nugarą, ir aš, nerangiai pasvirda- 
mas pirmyn, vos išsilaikau ant kojų. 

Na, taip. Nepavyko. Pulti į neviltį nėra reikalo. Laiko 
turime daug. Ištisas marias. Be to, dabar prasideda svar- 
būs dalykai, reikia galvoti apie kitką, o ne apie plauką. Kaip 
tik šiuo metu priėjo Rigemuros Jolsen eilė, ir aš atsidūriau 
avanscenoje. 

Vėl girdžiu jos ramų balsą. Jaučiasi padėties šeimininkė. 
Pasilenkiu truputį į dešinę ir deduosi apžiūrįs naujus paš- 
to ženklus už stiklinio langelio. Kreiva akimi matau, kaip 


pro grotelių pertvaros apačią Rigemura Jolsen pastūmėja 

išmokėjimo kvitą. Tuo-metu girdžiu ją prašant dvidešim- 
ties pašto ženklų po 3.50. Kaip asmens liudijimą Rigemura 
Jolsen paduoda paprastą norvegišką pasą, tačiau, akimirką 
kažko sudvejojusi, peržiūri pirmą jo puslapį, ir aš perskai- 
tau: „Rigemura Jolsen, 1922 12 24“. Tai viskas, bet kartu ir 
labai daug. Rigemura Jolsen gimusi per pačias Kūčias! Po 
kelių savaičių jai septyniasdešimt! 

Dabar viskas vyksta greitai. Visu greičiu. Pinigai ir žen- 
klai išduodami, miklūs Rigemuros pirštai viską paima ir 
sudeda į rankinę. Ir jos lyg nebūta. Tik paskui supratau, 
kad tikriausiai pats užsižiopsojau, tarsi išsijungiau. Tačiau 
ten ir tuo metu pasirodė, jog kaip tik Rigemura Jolsen išga- 
ravo, tiesiog išnyko akyse. 

Atsipeikėjau pamatęs klausiamą už langelio sėdinčios 
moters žvilgsnį. Prisimenu, jis buvo žalias. Žalias žvilgs- 
nis po papurusiais raudonais kirpčiukais. Gal prieš mane 
toji vieniša motina? Lena Ulsen, mažojo Tomo mama. Ne. 
O gal? Nejučiomis pasilenkiau į priekį, norėdamas į ją ge- 
riau įsižiūrėti. Dabar jos burna judėjo, atrodė, tarytum ji 
kažką sakytų. Mačiau, kaip Žiojosi tarti „u“ ir „e“, o akys 
pasidarė griežtos, gal ir piktokos. Negaliu paaiškinti kodėl, 
bet pajutau, kad ir mano lūpos buvo betariančios „u“. Ne- 
„atkišau jų tarsi bučiniui, bet sudėjau taip, lyg tarčiau „u“. 
Jos rankos neramiai sujudėjo. Geltonu tušinuku ji nekan- 
triai stukseno nedidelę užrašų knygelę. Tuk tuk tuk tuk tuk 
tuk, kartu tarsi ieškodama ryšio su kokiu nors daiktu ar su 
žmogumi už manęs. Nespėjau atsigręžti — tik štai pajutau 
stiprų niuksą į nugarą. Na, nieko sau! Kad nepargriūčiau, 
buvau priverstas žengtelėti porą nevalingų žingsnių lange- 
lio link. Žinau, kad elgiausi gal ir keistai, bent jau taip galė- 

jo pasirodyti tiems, kurie nesuprato įvykių visumos, bet vis 
dėlto su manimi buvo galima elgtis žmoniškai. Nebūtinai 
apkumščiuoti. Be to, ir skaudėjo. Maudė petį. Petį? Bet juk 
man buvo aiškiai suduota į nugarą. Kaip skausmas galėjo 
persimesti į petį, jeigu aš gavau smūgį į nugarą? Atsigrę- 
žiau išsiaiškinti, tačiau, kad ir kaip būtų keista, už manęs 
niekas nestovėjo. Žaibiškai lyg pantera atsisukau į langelį, 
o ten dėl nepaaiškinamos priežasties buvo atsiradę tie Eu- 
ropos Bendrijos priešininkai. Jau ketinau išdėti juos į šuns 
dienas, tik štai mintis apie Rigemurą Jolsen atgaivino mano 
sąmonę. Trys keturi šuoliai — ir aš išlėkiau iš pašto. 

Ji nebuvo toli nuėjusi. Bet mane išgąsdino tai, kad buvau 
ją pamiršęs. Klausimas raudonplaukės veide mane tiesiog 
paralyžiavo. Tiesiog nesuvokiama. Umai pasirodė, kad nuo 
vėjo padvelkė prakaitu. Aštriai prakaitu dvokiantis vėjas 
bloškė į akis plaukus. Penkiasdešimt metrų priešais mane 
prekybos centro link tvirtu žingsniu ėjo Rigemura Jolsen. 
Apsirūpinusi pinigais ir pašto ženklais, ji buvo pasirengusi 
sutikti naujus kasdienybės iššūkius. Sekiau iš paskos. Ge- 
rokai atsilikdamas. Tikriau tariant, kartkarčiais prišokda- 
vau jai arti už nugaros. Taip arti, jog ant palto galėjau ma- 
tyti tą žilą plauką. Tada vėl leisdavau jai nutolti, kol tarpą 
tarp mūsų užpildydavo atsitiktiniai praeiviai. Ten eini tu, 
o aš — čia. Du Žmonės pakeliui į ateitį. Vienas Dievas žino, 
ką ji atneš. OK. Rigemurai Jolsen greitai sueis septynias- 
dešimt metų. Pagal statistiką žemiškojo gyvenimo buvo 
likę nedaug. O man? Man trisdešimt dveji. Net neįpusėjęs 
gyvenimo. Ar suskubsiu prieš Rigemuros Jolsen mirtį su- 
kaupti tiek informacijos, kad galėčiau sakyti, jog pažįstu, 


suprantu ją kaip kaimynę, kaip žmogų? 

Aišku buvo viena: Rigemura Jolsen ėjo prekybos centro 
link. Apsipirkti? Tuomet ir aš taip pat. Iš karto motinos 
320 kronų tapo ne tokios „šventos“. Apsidžiaugiau, kad 
nepadėjau jų į banką. Dieve mano, kas gi tos 320 kronų? 
Turiu galvoje banko sąskaitą. O kišenėje jos reiškė tam tik- 
rą saugumą. Netgi galėčiau iš paskos važiuoti taksi iki pat 
miesto centro, jeigu jai šautų į galvą toks dalykas. 

Ji praėjo metro stotelę. Taksi stovėjimo vietą. Praėjo 
įėjimą į prekybos centrą. Rigemura Jolsen paprasčiausiai 
nuėjo pas daktarą Franką Frydmaną. 

Slampinėjau po centro pasažą. Kuo ji sirgo? Man su- 
drėko pažastys, aš išsigandau. Prieš akis kilo baisūs vaiz- 
dai. Prisiminiau namuose ant žemiausios lentynos visada 
stovintį sveikatos žinyną. Daugybę metų nebuvau jo atsi- 
vertęs, vaikystėje jis man buvo siaubo kambarys. Baisūs 
nudegimai ant moters žasto. Sifilio žaizdos ant vyro lytinio 
organo. Visokios odos ligos! Spalvotos! Dar ir įvairių bakte- 
rijų iliustracijos ir lentelės. Galima pulti į visišką neviltį. 

Prašiau Dievo, kad nebūtų kas nors rimta. Jos amžiuje 
bet kas galėjo tapti katastrofa. Vos tik pagalvojau, nespėjau 
nė mirktelėti, kaip mane tučtuojau užplūdo mintys apie 
motinos mirtį. Juk iš tikrųjų daktaras Frankas Frydmanas 
„pirmiausia nustatė motinos ligos simptomus ir nusiuntė ją 
pas specialistus. Slankiodamas tarp knygyno ir gėlių par- 
duotuvės, galvojau: „Ar Gru kada nors buvo praktikuojanti 
gydytoja? Ar dirbo pagal įgytą specialybę? Pavyzdžiui, ar 
kišo rektoskopą į Einos siuvėjos, dabar pensininkės, tiesią- 
ją žarną, norėdama viską patikrinti iš arti?“ Mintis pasiro- 
dė intriguojanti, juk toks veiksmas kažkuo priminė mano 
paties veiklą su teleskopu vakarais. Noriu tikėti, kad, prieš 

rimtai pasinerdama į politiką, ji buvo praktikuojanti gydy- 
toja. Buvau tikras, jog, tik įgijus tokią patirtį, galima rimtai 
žiūrėti į Tautą, suprasti kiekvieną žmogų minioje. 

Nekenčiu jokių vulgarybių, bet vėlgi: tik iš arti prisi- 
spoksojus į rinkėjų išanges, atsiranda gebėjimai valdyti 
tokią sudėtingą visuomenę, kokia dabar yra tapusi Norve- 
gija. Nepakanka iškrypuoti iš universiteto su glėbiu akade- 
minių liaupsių, kad iš karto galėtum įsitraukti į procesus, 
lemiančius paprastų žmonių likimą. Tokius dalykus senieji 
socialdemokratų lyderiai žinojo instinktyviai, manau, kad 
jie apie tai net nesusimąstydavo. Vieną dieną jie kasė grio- 
vius, o jau kitą —- sėdo į traukinį ir važiavo į Oslą, tiesiai į 
Stortingą. Jie tai suprato kaip dvi vieno reikalo, vieno už- 
davinio puses. Mano nuomone, Gru Harlem Brundtland 
galvojo taip pat. O kalbant konkrečiai, Gru iš tiesų norėjo, 
kad Einos siuvėja, pensininkė, toji su žarna, patektų į Eu- 
ropos Bendriją. Kad šimtmečių sandūroje gimusi ir augda- 
ma patyrusi nežmoniškas Norvegijos kaimo sąlygas Juru- 
nė Pedersen dabar turėtų galimybę pasidžiaugti Europos 
Bendrijos siūlomomis gėrybėmis. 

Bet lengvai galėjau įsivaizduoti Gru ir kaip poliklinikos 
gydytoją. Šmaikšti, valdinga, ne per daug gailestinga. Tai 
gydytoja, kuri žino, kas šiame darbe alina, gydytoja, kuri 
varo lauk visokius aimanuoklius ir hipochondrikus, įkan- 
din paleisdama aštrią repliką. Apskritai, kai neužmiegu 
naktimis, jau seniai fantazuoju vis apie tą patį. Įsivaizduo- 
ju, kad, būdama šalies premjerė ir gydytoja, Gru Harlem 
Brundtland dar turi galimybę priimti įvairius ligonius. 
Žmones, kamuojamus nervų ir širdies ligų, dusulio, vidu- 
rių užkietėjimo. Sergančius alergija ir inkstų ligomis. Visa 

tai, žinoma, tik pašėlusi vaizduotė. Geriau negu bet kas ki- 
tas žinojau, koks didžiulis darbo krūvis slegia Gru. Beveik 
neįmanoma suvokti, kaip ji tai ištveria. Tačiau kiekvieną 
kartą, vartydamasis sudrėkusiame patale, mėgaudavausi ta 
mintimi, ji mane tiesiog užburdavo. Pradžiugdavau fanta- 
zuodamas apie socialdemokratų vyriausybės moterį prem- 
jerę, iš tikrųjų konkrečiai darančią poveikį mūsų, mažųjų 
žmonių, gyvenimui, švelninančią mūsų kančias, nors ir ba- 
nalias globaliniu požiūriu. 

Jos rankos — ant mano kūno. Stetoskopas. Įkvėpk. Dar 
giliau. Įkvėpk kiek galima giliau. Štai taip. O dabar iškvėpk. 
Iškvėpk, Elingai. Burnoje mentelė. Sakyk „aaa“. Papasakok 
apie savo maitinimosi įpročius. Ar tuštiniesi reguliariai? 
Gal išmatose yra kraujo? O dėl to tavo svaigimo... Su ne- 
miga daugelis žmonių turi tiesiog susitaikyti. Nerekomen- 
duočiau vartoti tablečių. Kraujospūdis vis dėlto truputį per 
didelis. Galvos skausmai gali būti dėl... Venk skersvėjų, 
Elingai! Venk skersvėjų! Turi labiau mylėti save. Kai pasi- 
junti blogai, tai nereiškia nieko kita, o tik tai, kad organiz- 
mas nori pasikalbėti su tavimi. Ne, nepavojinga. Nemalo- 
nu, tačiau nepavojinga. Apgailestauju, Elingai, bet tai rimta. 
Labai rimta. Atvirai kalbant, Elingai, paskutiniai tyrimai... 
Daug Žmonių gyvena su vėžiu, Elingai. Dabar svarbiausia — 
nepasiduoti. Psichinė būsena vaidina svarbesnį vaidmenį, 
negu tu manai. Iškvėpk. Gerai iškvėpk. Va taip. Gerklės 
lašų? Negali būti nė kalbos! Tau, Elingai, reikia daug vaikš- 
čioti gryname ore. Ne, Elingai, raminamųjų aš faktiškai 
niekam neišrašau. Kada pradėjai sausai kosėti? Depresija, 
sakai? Kaip supranti šią sąvoką? Nusirenk iki juosmens, 
Elingai. Nusimauk kelnes. Ar skauda, kai spaudžiu... Čia? 

Klausinėja moteris, premjerė ir gydytoja Gru Harlem 
Brundtland. Pašėlusi vaizduotė — na, taip. Bet paskui visa- 
da užmiegu. 

Kaip pasielgus? Nežinojau, ar daktaras Frankas Fryd- 
manas priima iš anksto užsirašius. Ar man vis dar vaikš- 
čioti tarp knygyno ir gėlių parduotuvės, kol Rigemura Jol- 
sen išeis iš daktaro klinikos? Blogiausiu atveju praeis kelios 
valandos. Ėmiau baimintis, kad galiu kažkuo patraukti 
kitų dėmesį. Gėlių pardavėja jau susidomėjo manimi, ypač 
tada, kai paspartinau žingsnį. Antra vertus, visai neblo- 
gai ir pabėgioti. Kelia nuotaiką. Dar labiau spartindamas 
žingsnį supratau, jog mano fizinė būklė geresnė, negu ma- 
niau. Nuo gėlių parduotuvės iki knygyno. Nuo knygyno iki 
gėlių parduotuvės. Mane apėmė beprotiškas džiaugsmas, 
dievai žino iš kur — juk buvau taip susirūpinęs Rigemuros 
Jolsen sveikata. 

Tada kažkas pašaukė mane vardu. Išgirdau tai labai aiš- 
kiai, kai dariau staigų posūkį ties knygynu. Purtydamas 
rankas, kad atsipalaiduočiau, risnojau atgal gėlių parduo- 
tuvės link. 

Tai buvo Eriksenas iš socialinės rūpybos skyriaus. Įpras- 
ta skeptiška šypsena. O gal jis tiesiog drovus? Niekada ne- 
perpratau to žmogaus. Paspaudė man ranką ir pasakė kaž- 
ką apie motiną, aš pastebėjau, kad jam ausyse augo plaukai. 
Kažkodėl to nebuvau pastebėjęs anksčiau. Koks turi būti 
jausmas, kai ausys pilnos plaukų? Jis norėjo ištraukti ran- 
ką, bet aš nepaleidau; jis vis dar kalbėjo apie motiną, sakė, 
kad tai labai liūdna, taip, aišku, liūdna, norėjo sužinoti, ar 
turėjau kokių planų. 

Planų? Palauk! Kokių planų? Juk niekas nesėda kurti 


91 


planų, kai numiršta motina. Tada jis jėga ištraukė ranką, 
sakydamas, jog artimiausiu laiku susisieks su manimi. Tik- 
stiklines duris pradingo Taupomajame banke. Mane ap- 
ėmė kažkokia negera nuojauta, bet stengiausi apie tai rim- 
tai negalvoti. Buvau susitaikęs su mintimi, kad sielvartą ir 
netektį turiu išgyventi vienas. Planus kurti galėjo laimingi 
ir laisvi. Aš prisimenu motiną kaip žmogų - tokią, kokia ji 
iš tikrųjų buvo, o ne tokią, kokią vaizduoja Eriksenas iš so- 
cialinės rūpybos skyriaus. Ką jis turėjo galvoje sakydamas 
„susisieksiu su tavim“? Tas žmogus kupinas keistenybių, 
kurių pusę būtų galima ir atmesti. Blogiausia, kad jam už 
tai moka. Gerai moka. 

Išbėgau į lauką ir atsisėdau ant medinio suoliuko aikš- 
tėje priešais prekybos centrą. Nėra jokio reikalo susidurti 
su chuliganais centro pasaže, kai galiu sėdėti čia ir jaustis 
padėties šeimininku. Na, ir kas, kad pamažu kaip reikiant 
įsilyja. O kaip kitaip — lapkritis. Nebuvo šilta. Antra vertus, 
dažnai pagalvodavau - ir susierzindavau, — kaip mažai iš- 
tveria dabartinis žmogus, tikriau sakant, kaip nedaug linkęs 
pakentėti. Visų pirma šią kritiką priskiriu ir sau. Kiek kartų 
esu nukabinęs nosį dėl menko fizinio nepatogumo. Būdavo, 
surūgstu, kai motina paprašo nulėkti į prekybos centrą ko 
nors nupirkti. Surūgstu ir priešgyniauju, nes lauke stipro- 
kas vėjas. Tokiu oru nenoriu eiti. Nors iš atneštų produktų 
ji pati viena gamins mums pietus. Juokinga. Nepriimtina. 
O kaipgi iki šiol gyveno žmonės šioje šalyje? Dauguma var- 
go ir sunkiai dirbo nuo ryto iki vakaro. Senųjų vadų veda- 
ma darbininkų klasė pamažu pasiekė ir užtikrino dabartinį 


gyvenimą - visišką socialinę gerovę. O šit Elingas niurzga 

dėl to, kad motina paprašė jo padėti „Arbeiderbladet“ į 
šalį ir nubėgti į prekybos centrą. Neprašė išplaukti žvejoti 
į fiordą. Arba pašerti jautį. Ne, Elingas raukosi ir niurzga 
dėl to, kad ji prašo paėjėti kelis žingsnius ir parnešti mė- 
sos ar žuvų, iškeisti į produktus kelis spalvotus popierėlius. 
Ojeigu jis peršlaptų šios nedramatiškos ekspedicijos metu, 
jos komodoje pilna sausų drabužių. Baisėdamasis dabar 
mąstau, kaip kvailai mano paniurusi mina atrodė motinai, 
kuri, aišku, matė visa tai platesniu socialiniu kontekstu. 
Man gėda. Lietus smarkėjo, vėjas darėsi žvarbesnis, o aš 
galvojau: na, ir pliaupk! Kiek tik pajėgi! Tegul Elingas gau- 
na, ko nusipelnęs. Tesumoka už savo kvailystes. Tegul bent 
per nago juodymą supranta gyvenimą, kuris buvo ir tebėra 
skirtas doriems medžiotojams ir žvejams. Pagalvojau apie 
Finmarko pakrantę ankstų sausio rytą. Tarkim, apie pusę 
penkių. Tamsu kaip maiše. Matyti tik putojančių bangų 
keteros, atlinguojančios iš toli nusidriekiančių ledinuotų 
tyrų. Ten jie ir plauks. Be jokių garantijų. Nesaugūs. Kaž- 
kokia gelda, vadinama valtimi, dar ir priklausančia bankui. 
Viešpatie, koks buvau išlepęs! Taip buvo išlepę daugelis iš 
mūsų. O aš pats miegodavau kaip užmuštas iki dešimtos. 
Suinkšdavau, kai nuleidžiamos kojos pajusdavo vaikų kam- 
bario linoleumo šaltį. Niekinau save ir už bausmę nutariau 
sėdėti kaip tik čia ir ramiai laukti, kol pasirodys Rigemura 
Jolsen. Stengdamasis suprasti žmones, patiriančius vargus 
ir kančias, kad tūkstančiai šeimų turėtų ką padėti ant stalo. 
Jaučiau begalinę pagarbą tiems vyrams ir moterims, kurie, 
versdamiesi tradiciniais verslais, nenuilstamai tebedirba 
visuomenės labui tokiais laikais, kai vis daugiau ir daugiau 
žmonių sėdi kontorose prie rašomųjų stalų. 

Rigemura Jolsen išėjo beveik po dviejų valandų. Lietus 
liovėsi, bet vėjas ėmė pūsti dar atšiauriau. Buvau kiaurai 
peršlapęs, kojų seniai nejutau. Kad ir kaip keistai skam- 
bėtų, savijauta buvo puiki. Seniai taip besijaučiau. Manau, 
jog greičiausiai ironišku žvilgsniu stebėjau visokius žmo- 
nes, kaip jie slepiasi nuo liūties. Jaunus ir senus. Vyrus ir 
moteris. Jie gūžėsi po komiškais skėčiais, kuriuos (iš viso 
du) vėjas išvertė į kitą pusę ir sulaužė. Šleivomis kojomis 
jie bėgo ir slėpėsi prekybos centro pasaže arba įėjimuose į 
parduotuves iš lauko pusės. Aš, Elingas, likau orus. 

Tačiau turiu prisipažinti, kad, pamačius pažįstamą Ri- 
gemuros Jolsen siluetą, man palengvėjo. Dabar galėjome 
eiti namo. Galėjau pasinerti į šiltą vonią ir apsivilkti sau- 
sais drabužiais, o ji - užkaisti bulves ir galbūt išgerti šlakelį 
kavos. Kaip tik tada visiškai negalvojau apie tariamas jos 
ligas. Rigemura atrodė linksma ir žvali, o tai turbūt ir iš- 
sklaidė mintis apie konsultaciją pas senąjį motinos daktarą 
Franką Frydmaną. 

Bet namo ji nėjo. Dar ne. Iš pradžių pyktelėjau, bet 
man palengvėjo, kai pamačiau ją pasukant į prekybos cen- 
trą. Tučtuojau pašokau ant kojų. Jos susipynė, ir aš kritau 
kniūbsčias, bet vis dėlto neišsidrėbiau ant asfalto. Beliko 
nusijuokti, nors ir baisiai skaudėjo kelį. Taip ilgai išsėdėjęs, 
juk negali iškart stryktelėti aukštyn ir tikėtis, kad viskas 
bus gerai. Kraujospūdis, matyt, buvo visai nukritęs, kaip 
sakoma, lyg adatomis badė kojas. Jas skubiai pamasažavau 
ir atsargiai atsistojau. Tada truputį išsižergęs lėtai nusekiau 
paskui Rigemurą Jolsen į centrą. 

Šiandien čia daug žmonių. Man tai patinka. Lyg vaikš- 
tinėtum siauromis Pietų turgaus gatvelėmis. Esu matęs 

atvirukuose. Sausakimša gal ir todėl, kad daugelis, nors ir 
apsipirkę, delsė eiti laukan į žvarbų vėją. Vaikščiojo, taip 
sakant, ratais. Mintimis grįždavo prie pirktinų produktų 
sąrašo. Ar pakaks tik vienos žirnelių skardinės? Ar never- 
tėtų vietoj puslitrinio kokakolos buteliuko paimti visą lit- 
rą? Kai pagalvoji, gal vaikams ir nereikėtų gailėti. 

Iš muzikos centro sklido „Bridge over the trouble wa- 
ter“. Niūniuodamas melodiją, susiradau krepšį. Vežimėlio 
šįkart nereikia. Raudonas plastikinis krepšys su juodomis 
rankenėlėmis. 

Tas žmonių knibždėlynas kėlė man kažkokį jaudulį. Ne 
taip lengva pastebėti Rigemurą Jolsen kaip anąkart. Antra 
vertus, patalpa ne tokia didelė, kad ji pasislėptų nuo mano 
akylo žvilgsnio. Pieno, sūrių ir jogurtų skyrius? Ne. Mėsos? 
Irgi ne. Radau ją daržovių skyriuje, dvejojančią tarp raudo- 
nos ir žalios paprikos. 

Ramiai, Elingai. Per daug nesiartink. Šiandien lengva 
būti diskretiškam. Tarp mūsų, rinkdamiesi maisto produk- 
tus, sukiojosi ne mažiau kaip septyni žmonės. Kad sudary- 
čiau tikro pirkėjo vaizdą, paėmiau pakelį sausainių su įdaru. 
Rigemura Jolsen pasirinko raudonų paprikų, pasvėrė jas ir 
išnyko pieno ir jogurtų skyriaus pusėje. Man buvo įdomu. 
Ar ims tokį patį jogurtą kaip anąkart, su džiovintomis sly- 
vomis? Ar ją kamavo nuolatinis vidurių užkietėjimas? 

Staiga man dingtelėjo mintis, kad aš pats ruošiausi pa- 
imti žuvų pudingo ir pulti prie kito lentynos galo. Rigemura 
ramiai ėjo į priešingą pusę. Didelį ar mažą, Elingai? Didelį 
ar mažą žuvų pudingą? Ar kaip dešra, ar apvalų? Šie klau- 
simai manęs nė kiek nedomino. Visada pirkdavau įsuktus 
į ploną plėvelę kaip dešras didžiuosius, bet dėjausi, jog tai 

man buvo reali problema. Vieną po kito pakilojau ranka 
įvairius pudingus. Patikrinau kainą ir vartojimo laiką. Tuo 
pat metu žvilgčiojau, kaip gyvuoja ir ką daro truputį nuo 
manęs nutolusi Rigemura Jolsen. Šį kartą ją domino ne 
jogurtas, o veikiau įvairūs tepamieji sūriai tūbelėse. Apie 
šiuos produktus turėjau visiškai tvirtą nuomonę. Sūris su 
krevetėmis ir joks kitas — labai mėgau sūrį su krevetėmis, 
ypač per priešpiečius. Sūris su svogūnų laiškais ir su kum- 
piu - ačiū, ne! Bet Rigemura Jolsen dvejojo. Truputį keista, 
pagalvojau, juk ji apsispręsdavo ryžtingai. 

Tada ir pamačiau. Nepatikėjau savo akimis, tikriau sa- 
kant, patikėjau, bet, dievaži, tas vaizdas mane pribloškė. 
Kai kairė Rigemuros Jolsen ranka buvo bededanti sūrio su 
kumpiu tūbelę atgal į vietą, jos dešinė leidosi į palto kišenę. 
O dešinėje rankoje ji laikė tūbelę su ikrų pasta, kurios aš 
apskritai nebuvau pastebėjęs Rigemurą imant nuo lenty- 
nos. Ramiai ir nedramatiškai, be jokios sumaišties ranka 
pasiekė kišenę, ir didžiosios „Mills“ tūbelės su ikrų pasta 
kaip nebūta! 

Apkvaitau. Ėmė pykinti. Ūmai pajutau, kad mano dra- 
bužiai peršlapę. Tarsi šią prakeiktą akimirką mane kas būtų 
apsiautęs ledine plėvele. Iš rankų paleistas žuvų pudingas 
žlegtelėjo į krepšį, o aš pamaniau: „Ne, Elingai, tai netiesa. 
Taip tiesiog negali būti“. 

Tačiau tai buvo tiesa. Rigemura Jolsen - vagilė. Niekin- 
ga vagilė. Rigemura Jolsen, kurios adresas Barsuko takas 
17 b, prekybos centre ką tik pavogė „Mills“ tūbelę su ikrų 
pasta. 

Noriu, kad būtų visiškai aišku: nesu joks niurzgus mo- 
ralizuotojas, turintis įprotį nuolat ir visur mokyti. Taip pat 

nejutau jokio reikalo pradėti garsiai šaukti, kad Rigemura 
Jolsen būtų sulaikyta. Atvirkščiai. Vien nuo minties pama- 
tyti, kaip skystablauzdis skyriaus šefas su užrašu IRMA ant 
balto nailoninio chalato nugaros išrengia šią moterį nuo- 
gai, mane dar labiau pykino. Antra vertus, elgtis taip, kaip 
ji ką tik pasielgė, negalima. Pirmiausia ji nusikalto mums 
visiems, mikrorajono gyventojams. Remiuosi parduotuvės 
direktoriaus žodžiais, sakydamas, kad štai dėl tokių vagys- 
čių galų gale ir pakyla kasdienių produktų kainos. Apie tai 
jis skaitė pranešimą mokykloje, kai mokiausi aštuntoje kla- 
sėje. Ir dar vienas dalykas: jos elgesys - nusikaltimas tai vi- 
suomenei, kurios giliai širdyje mes troškome. Kaip supran- 
tu, siekdami savo tikslo - tam tikro visuomenės gyvenimo 
lygio - mes ne tik ėjome teisingu keliu, bet jau ir buvo- 
me visai arti šio tikslo. Tokių gyvenimo sąlygų pasiekėme 
dėl įtempto politinio darbo. Privalėjome jas išsaugoti dėl 
mūsų protėvių, privalėjome laikytis nustatyto kurso, kaip 
buvo daroma prieš mus. Todėl tam tikra prasme Rigemu- 
ra Jolsen nusikalto ne tik man ir ten buvusiems žmonėms, 
bet ir Einarui Gerhardsenui, ir tūkstančiams kitų darbuo- 
tojų, kurie sugebėjo įgyvendinti šias viltis. Mano motina 
buvo viena iš jų! Remdamasis tokiais argumentais, kai kas 
galėjo laukti, kad aš reaguosiu su panieka ir pykčiu, gal ir 
su neapykanta. Bet taip nebuvo. Toje vietoje ir tuo laiku 
Rigemurai Jolsen jutau vien nesuvokiamą užuojautą. La- 
biau negu kada nors anksčiau norėjau ją suprasti. Kodėl 
ji vogė? Kodėl Rigemura Jolsen nugvelbė „Mills“ tūbelę su 
ikrų pasta, nesumokėdama už ją? Dėl nepritekliaus? Vargu. 
Tokį atsakymą paneigia jos puikūs drabužiai. Kartą skai- 
čiau laikraštyje apie laivų savininko žmoną, kurią sučiupo 

už rankos vienoje iš prabangių parduotuvių miesto centre. 
Ji bandė pavogti pigų veidrodėlį. Žurnalistai tada klausė to 
paties, kaip ir aš dabar: kas pastūmėjo ją taip elgtis? Mo- 
teris, ištekėjusi už vieno turtingiausių Norvegijos žmonių, 
tapo vagiše dėl kokių dvidešimties kronų vertės veidrodė- 
lio. Sulaikymo kaina buvo viešas skandalas, tėvynėje visi 
klykė iš juoko arba iš pasipiktinimo. Grynai socialiai jai 
būtų pigiau atsiėję, jeigu pusnuogė būtų nusifotografavusi 
bulvariniame žurnaliūkštyje. Aišku, lėmė ne pinigai. Nors 
jos vyras ir garsėjo gobšumu, atsiskaitydamas su Norve- 
gijos mokesčių inspekcija, iš straipsnio buvo aišku, kad 
vien tik asmeninio tos moters turto būtų pakakę supirkti 
didžiajai daliai minėtos parduotuvės akcijų. 

„Intriga“, kaip vienintelį motyvą esą nenoriai pateiku- 
si moteris. „Intriga“, pasakiusi, spaudžiama iš visų pusių. 
„Vagiliauju todėl, kad tuščia kasdienybė neatneša jokių iš- 
šūkių, jokios rizikos“ Kai dabar mąstau apie šiuos žodžius, 
prieš mane veriasi praraja. Tąkart tik suprunkščiau. Gar- 
siai skaičiau straipsnį motinai, ir abu, tyčiodamiesi iš viso 
to, pasijuokėme. Tačiau dabar žvelgiu žemyn į bedugnę. 
„Vagiliauju todėl, kad tuščia kasdienybė neatneša jokių 
iššūkių, jokios rizikos: Ar taip manė ir Rigemura Jolsen? 
Pajutau besitvenkiančias ašaras. 


Grįžęs namo, ilgai gulėjau šiltoje vonioje. Vis dar neatsi- 
tokėjau nuo centre patirto šoko, pasipiktinimo tuo, kad 
viskas yra kitaip, negu gali atrodyti iš pirmo žvilgsnio. Ne- 
spėji susikurti plano, pagal kurį galėtum gyventi, tik štai jis 
jau subyra į šukes. Ar ne staiga Ragnaro Lieno žiaurumas 
užgriuvo mane? Vieną akimirką maniau, kad pro teleskopą 

stebiu prieš akis atsidūrusią eilinę alkoholikų porą, o štai 
kitą — iš vietos nelauktai pakyla Ragnaras Lienas ir smogia 
Elenei į veidą. Taip pat su Elene Lien. Vieną akimirką atro- 
dė, kad jos aplankyti atėjo paprasčiausia draugė. O kitą — 
tapau lesbietiškos meilės liudininku. O Rigemura Jolsen? 
Negalėjau jos suprasti. Kodėl ji prekybos centre pavogė 
tūbelę su ikrų pasta? Ir ne tik ikrų tūbelę. Manęs niekas 
neįtikins, kad tai atsitiko pirmą kartą. Ką mačiau, nebu- 
vo debiutas. Vien tai, kaip ji nesvyruodama įsikišo tūbelę 
į kišenę, rodo, jog savo amatu ji verčiasi nesibaimindama. 
Prieš tą prakeiktą ikrų pastą į tamsiai mėlyno palto kiše- 
nę jau buvo nukeliavę įvairūs kiti dalykai. Agurkai, dešros, 
kriaušės ir slyvos, mineralinio vandens buteliai. Fasuotas 
desertinis sūris, šaldytos žuvys ir sveriamos trešnės. Ką ji 
darė su tuo maistu? Nors man ir nebuvo svarbu ką, bet 
pasijutau apie tai mąstąs. Svarbiau buvo sužinoti, kas žmo- 
gų, kuris, sprendžiant iš visko, elgiasi protingai ir norma- 
liai, pastūmėja atlikti grynai asocialius veiksmus. Bet visų 
svarbiausia — padėti tam žmogui atsistoti ant kojų. Ir ne 
tik Rigemurai Jolsen. Jaučiau, kad moraliai nepateisinama 
vien tik stebėti Ragnarą Lieną ir tirti jį iš tolo. Tai, kad juos 
mačiau, sekiau jų veiksmus, mane irgi įpareigoja. Nieko 
nuostabaus, jog visiems tiems žmonėms, taip pat ir Hariui 
Elsteriui, reikėjo vienokios ar kitokios paramos, pagalbos, 
kad jie galėtų grįžti į tikrąjį kelią. Iš tiesų neturėjau jokio 
pagrindo įtarti Hario Elsterio smurtaujant prieš moteris ar 
vagiliaujant prekybos centre. Apskritai jokio pagrindo kuo 
nors jį įtarti. Tik štai, jeigu Rigemura Jolsen nuklydo nuo 
kelio dėl tuščios iššūkių stokojančios kasdienybės, tai ir 
toks žmogus, kaip Haris Elsteris, galėjo būti atsidūręs prie 

pavojingos ribos. Be abejo, visai įmanoma, kad jis mėgavo- 
si ilgomis valandomis prie radijo imtuvo, ir visai įmanoma, 
kad transliuojamas interviu su Gru Harlem Brundtland 
buvo jam grynų gryniausia vitaminų dozė. Tačiau, pama- 
tęs gėdingą Rigemuros Jolsen akciją, pamaniau, kad gali 
būti ir atvirkščiai. Tai, kas man ligi šiol atrodė kaip idealus 
gyvenimas: vyresnio amžiaus moteris nuosavame blokinio 
namo bute, prie arbatos ar kavos puodelio mėgstanti žiū- 
rėti laidas apie Afrikos gyvūnus, galėjo būti ir vaizdas, sle- 
piantis pragaištingą iliuziją. O Turė ir Guna Almosai? Ar iš 
tikrųjų jie gulėjo miegamajame ir mylėjosi? Ar taip pat ir 
jie slėpė kažką, kas nemėgsta dienos šviesos? Nekalbu apie 
įvairias žavias kartu gyvenančių artimų žmonių paslaptis. 
Ar meilės žodelius, kuriuos jie atsigulę kužda vienas ki- 
tam į ausį. Ne tai turėjau galvoje. Mintys sukosi greičiau 
apie iškrypimus ir kriminalus. Manęs nedomino sunkūs 
nusikaltimai. Nedaug kas kooperatinio namo bute pralei- 
džia vakarus planuodamas banko apiplėšimą. Bet ar mažai 
buvo tokių, kurie laužė galvą, kaip išsisukti nuo mokesčių 
ar susikombinuoti iš valstybės pašalpą, kuriai gauti netu- 
rėjo jokios teisės? 

Galvojau ir apie savo vaidmenį šioje situacijoje. Stebė- 
tojas miško pakraštyje. Kažkokių aukštų minčių apie save 
neturėjau, didybės manija tikrai nesirgau. Buvau tautos 
dalelė, žmogus iš daugiabučio socialdemokratinėje Nor- 
vegijoje. Vis dėlto nebuvo galima paneigti, kad, užsiėmęs 
poziciją ant „tiltelio“ prie teleskopo, įgydavau kažkokį 
ypatingą vaidmenį. Tai, ką mačiau, įkūnijo mūsų protėvių 
svajones, jų viziją apie ateities kartų gyvenseną. Tapdavau 
dievu, prieš kurį atsiskleidžia vaizdas į rojų. Tiesą pasa- 

kius, tas vaizdas ypatingo pasitikėjimo nekėlė, jokios galios 
valdyti ten veikiančių dalyvių neturėjau ir man to nereikė- 
jo. O vis dėlto... Kadangi jau užplūdo tokios mintys... Ar 
galėjau leisti Rigemurai Jolsen vagiliauti tol, kol tai iškils 
aikštėn? Ar turėjau kokią nors teisę leisti Ragnarui Lienui 
smurtauti toliau, kol kas nors rimtai nutiks jo žmonai? 
O kaip visi kiti? Ar teisinga nusiraminti ir galvoti, kad dau- 
gelis jų — tikriausiai ganėtinai padorūs piliečiai, kai man 
nedavė ramybės giliai slypinti nuojauta, jog visa ta šutvė 
turi nuodėmių? (Arnės Mulando atveju šis nerimas per- 
augo į netikrumą.) Ar būtų įmanoma, aišku, labai diskre- 
tiškai, bent jau pabandyti nukreipti visus juos teisinga lin- 
kme? Toli gražu nesu tobulas. Bet manau, kad, nepaisant 
visko, privalu laikytis tam tikrų normų. Reikalingas idea- 
las, kurio būtų galima siekti. Kaip Rigemura Jolsen turėtų 
toliau gyventi, jeigu visi sužinotų, kad toji efektinga mote- 
ris, elegantiškoji Rigemura Jolsen iš tikrųjų yra vagilė? 

Nusimaudęs pavakarieniavau. Vieną riekę - su liesu 
sūriu, vieną — su servelatu ir du — su žuvų pudingu. Išgė- 
riau šalto pieno. Termosą pasiėmiau su savimi į Rigemuros 
kambarį. Tą vakarą tikėjausi ant vienos baltos sienos paka- 
binti plauką, tačiau tikrovė pasirodė esanti kitokia. Gana. 
Šansų gali pasitaikyti ir vėliau. 

Truputį nusivyliau, nes Barsuko tako daugiabutyje nie- 
ko nevyko, bet buvo dar ankstus vakaras. Hanso ir Mari 
Jespersenų namuose - tamsu kaip įprasta. Jie, matyt, sma- 
ginosi kuriame nors iš Benidormo barų. Arba kirto vietinę 
paelją populiariame restorane. Įdegę, pertekę E vitaminų. 
Rigemuros Jolsen bute šviesa degė virtuvėje ir svetainėje, 


bet jos pačios nebuvo matyti. Palaukęs dešimt minučių, 

nukeliavau pas Turę ir Guną Almosus, jaunavedžių porą. 
Tamsu kaip naktį. Įsivaizdavau juos susiėmusius už rankų 
kino salėje miesto centre. Paskui — ką nors gurkšnojančius, 
gal ir užkandžiaujančius. Dalydamiesi pusiau porciją salo- 
tų su vištiena, jie aptaria Polo Niumano vaidmenį. (Spėju, 
kad šio vaidybą labiau vertino ji negu jis.) Ką gali žinoti, gal 
Turė Almosas ir buvo linkęs truputį pavyduliauti. Sėdėjo 
paniuręs. Nuleido nosį vien todėl, kad ji mestelėjo repliką 
apie mėlynas Niumano akis? Ne, jis negali būti toks vai- 
kiškas. Gal truputį paniuręs, tačiau ne surūgęs. Tas vyras 
turėjo žinoti, jog šiuo atveju pavyduliauti būtų juokinga, 
tačiau jis vis vien nesugebėjo natūraliai šypsotis, klausy- 
damasis Gunos sapaliojimų apie Polą. Jis ir nepavyduliavo, 
ne ten šuo pakastas. Reikalas tas, kad tiesiog nebuvo per 
daug linksma. Jis nuobodžiavo. Ir anksčiau keletą kartų 
teko išklausyti panašių dalykų, tikriau, dažnai. Karščiuotis 
nebuvo jokios priežasties, jis ir nesupyko. Kai bandė rimtai 
aiškinti apie operatoriaus sąmoningai panaudotus kame- 
ros rakursų ir šviesos efektus, o tai atsitiktinai išmanė, Tu- 
rei Almosui pasidarė kiek apmaudu, kad Guna į tai atsakė 
paaugliškai kikendama ir taukšdama kažkokius niekus su 
aiškia seksualinių fantazijų potekste. Ar jis žino, kad Polo 
Niumano hobis - lenktyniniai automobiliai? Brangioji, juk 
retsykiais pavartau iliustruotus žurnaliukus. Ak tu, Vieš- 
patie, Guna, man visiškai nerūpi, kad laisvalaikiu kai kurie 
vyrai paprasčiausiai važinėjasi falo simboliu. Bet turiu pri- 
sipažinti, jog nelabai suprantu, kodėl tokie dalykai atrodo 
taip patrauklūs moterims. Maniau, kad jūs esate jau galuti- 
nai atsikračiusios tų iškreiptų idealų? 

Na, ką tu, Ture! Ji ne tą norėjusi pasakyti. Ar jis užpyko? 

Ne, neužpyko. Svarbu ne tai, ką ji norėjusi pasakyti. Jis 
turėjo remtis tuo, kas buvo pasakyta. 

Dabar Guna ištiesia savo šiltą ranką ir uždeda ant jojo. 
Savosios jis neatitraukia, nes tai reikštų karo paskelbimą, 
tačiau, nutaręs, kad jau laikas užsirūkyti, siekia cigarečių 
pakelio. Užsidegęs cigaretę, nebededa rankos ant stalo. 
Ten lieka gulėti jos vieniša ranka, ant baltos staltiesės raus- 
vu smiliaus nagu jinai ima braižyti smulkias gėlytes, pokal- 
bis greitai nutrūksta ir stoja iškalbinga tyla. 

Taip, žinoma. Netrukus jie pareis namo. Bent jau vie- 
nas iš jų. 

Haris Elsteris sėdėjo savo vietoje, kaip ir vakar. Tik 
šiandien buvo apšviestas melsvos televizoriaus šviesos. 
Nejudėdamas it sustingęs, jis leidosi kalbinamas slenkan- 
čių ekrane vaizdų. Negaliu paaiškinti kodėl, bet jis kažkaip 
privertė mane susigėsti. Niekada gyvenime man neteko 
sutikti indėno. Bet dabar jį priminė Haris Elsteris. Nors 
ir sėdėjau vienas skyrium, bet kažkodėl jaučiausi taip, lyg 
drumsčiau jam ramybę. Haris Elsteris. „A Sitting Bull“. 
Vienas Dievas žino, kas vyko kaip tik šiuo metu jo inte- 
lektualinės medžioklės plotuose. Ragnaro ir Elenės Lienų 
bute tamsu. Lena Ulsen tikrai namie, bet jos pačios nema- 
tyti. Tikriausiai ruošiasi guldyti mažąjį Tomą. Sugrįšiu, kai 
ši nedrumsčiamos ramybės valandėlė bus pasibaigusi. 

Su Arne Mulandu ir Mohamedu Kanu dar neteko susi- 
pažinti. Tikriau sakant, kaip esu minėjęs, įtariau, jog prieš 
daugelį metų mūsų su Arne Mulandu keliai buvo susi- 
kryžiavę. Žinojau, kad, baigęs mokyklą, jis persikėlė į kitą 

šalies kraštą, tiksliau —-į Hionefosą, bet atrodo, dabar bus 
grįžęs ten, kur jo šaknys. O man tai nepatiko. Tiesa, pas 
jį tamsu kaip maiše, bet tai nieko nekeitė. Palaikiau tuos, 
kurie teigė, kad mikrorajonai turi būti atviri visiems iki vie- 
no, juk tokia, mano nuomone, ir buvo šių statybų suma- 
nymo dalis. Tačiau Arnė Mulandas toks jau žmogus, kone 
nuosekliai piktnaudžiaujantis jam duotomis galimybėmis. 
Taip, iš tikrųjų norėčiau pasakyti dar daugiau: jis apspjau- 
dė rankas, kurios jį išugdė, sutrypė idėjas, kuriomis grin- 
džiamas šis Oslo pakraščio mikrorajonas. 

Mat Arnė Mulandas buvo chuliganas. Ne. Chuliganas — 
per švelnu. Arnė Mulandas buvo nusikaltėlis. O jeigu pa- 
sakytume nemalonią teisybę: iš chuligano Arnė Mulandas 
išaugo į grynakraujį banditą. Kaip jau minėjau, nesu koks 
nors dirglus moralizuotojas. Čia gyvenant juo netampa- 
ma. Bet buvau ir esu tos nuomonės, kad žmonių elgesys 
turi turėti tam tikras ribas. Jų reikia laikytis bent jau tada, 
kai individualūs kieno nors poelgiai pasireiškia bendrau- 
jant su kitais. Tai tinka mums visiems, nesiverčiantiems iš 
kailių medžioklės Aliaskoje. Gyvename drauge vienas su 
kitu, dažnai nedidelėje erdvėje. Tad ir negalima gabenti 
vežimais uždraustų kvaišalų. Tad ir negalima tvirtinti, jog 
sueitis su rektoriaus Remsrudo dukterim įvyko jai laisvai 
apsisprendus, kai iš tikrųjų ji buvo gėdingai išžaginta. Tad 
ir negalima užpuldinėti senių ir neįgaliųjų metro stotyse. 
(Atsimenu, kaip kartą jis nusišlapino ant aklojo, pirma at- 
ėmęs iš jo baltąją lazdelę ir nuvijęs į mišką jo šunį.) 

Chuliganą tikriausiai kaip nors pakėsčiau. Viešpatie, juk 
čia užaugau su daugybe chuliganų. Su rankinių vagišiais, 
klijų uostytojais, simuliantais, įsilaužėliais. Kažkiek su tuo 

buvo susitaikiusi ir tuometinė tėvų karta. Tačiau tam su- 
sitaikymui buvo viena sąlyga. Reikėjo nedelsiant liautis 
krėtus visokias šunybes, kai tau pirmą kartą pasiūlydavo 
dirbti, pavyzdžiui, vairuotojo padėjėju. Vos tik įžengdavai 
į suaugusiųjų gyvenimą, privalėjai liautis kvailioti. Kad ir 
kaip būtų, tam paklusdavo didžioji dauguma. Bet kai kas 
pasirinko kitą kelią, todėl tapo daugiau ar mažiau liūdnai 
pagarsėjusiais nusikaltėliais, ir, deja, negali kilti jokios abe- 
jonės Arnę Mulandą buvus vieną iš jų. Ir jeigu jis dabar grį- 
žo į senąsias medžioklės vietas, reiškė, kad galime tikėtis, 
jog mums teks laukti gerokai padidėjusio nusikalstamumo. 
Atsirado Arnė Mulandas, matyt, neseniai, nes dar nesu jo 
matęs. Bet jis tikriausiai tas pats anų laikų Arnė Mulandas. 
Ir vėl atsakomybė. Turėjau informacijos, ir klausimas, kiek 
ilgai galiu jos neatskleisti, buvo ir tebeliko moralinio pobū- 
džio. Savaime suprantama, pirmiausia tai įpareigoja mane 
būti ypač atsargiam. Netgi toks banditas kaip Arnė Mu- 
landas galėjo pasikeisti. Nors ir nelabai tikėtina, tačiau vi- 
sai galimas daiktas. Sėdėdamas kameroje, Arnė Mulandas 
gal truputį ir pagalvodavo. Ar tikrai šitaip noriu nugyventi 
gyvenimą? Ar noriu ir toliau gyventi taip, kad logiškas to- 
kio gyvenimo padarinys būtų vis nauji įkalinimai? Ar šioje 
šalyje su varganais keturiais milijonais gyventojų apskritai 
įmanoma verstis smurtu bei plėšimais ir niekada nereikėtų 
trauktis? Ne, Arne, tai neįmanoma. Statistika tau priešta- 
rauja. Retsykiais ką nors nukniaukti nėra labai pavojinga. 
Tačiau kriminalinė veikla kaip gyvenimo būdas, — toks da- 
lykas tikrai neišdegs šioje šalyje. O kaip su senoliais? Tais 
dviem nuo darbų kuprotais vargdieniais, tūnančiais dabar 
namie? Mat kiekvieną kartą teisėjui stuktelėjus plaktuku į 

ąžuolinę trinkelę, prie jų amžiaus tu pridėdavai dar kele- 
rius metus. Nuo pat vaikystės sukūrei jiems košmarą. Da- 
bar tu —- suaugęs vyras, o senoliai greitai mirs. Ar nederėtų 
tau jų gyvenimo saulėlydyje pasikeisti ir parodyti nors kiek 
nuoširdumo? Ar būtina išėjus į laisvę tuoj pat nusigerti ir 
imti siausti su senais sėbrais? Kodėl gi negalima išsinuo- 
moti mašinos, pavyzdžiui, kad ir raudonos „Mazdutės“, ir 
nuvažiuoti su motina ir tėvu prie Tyrifiordo? Išgerti puo- 
delį kavos kokioje nors senoje pakelės kavinėje. Arba kuk- 
liai papietauti: kotletai su bulvėmis, žirnių košė. Tėvui — 
bokalas alaus, motinai — vandens stiklinė su ledo gabaliu- 
kais. Juk reikia ne tiek daug. Nebūtina dėtis atgailaujančiu 
sūnumi paklydėliu. Tavo artumo - štai ko reikia motinai, 
žinojimo, jog tai jos berniukas dabar išsinuomojo auto- 
mobilį, kad, prieš Viešpačiui ją pasiimant, galėtų dar kartą 
pamatyti fiordą. Jai nereikia ilgų aiškinimų, kodėl tu trynei 
geriausio draugo veidą į peleninės šukes, kol šis tapo nebe- 
atpažįstamas. Jai visai neįdomu, kad jūsų su Beate santykiai 
pasikeitė taip, jog išgėręs butelį degtinės sumanei šaudyti 
iš šratinio šautuvo į jos brolį. Savojo berniuko Arnės - štai 
ko reikia motinai. Gerojo, mažojo berniuko Arnės. Arnės 
dar prieš spuogus, prieš kvaišalus, prieš smurto orgijas ir 
prieš užsitęsusius tardymus policijoje. Mat kitaip motina 
nėra motina, jei nenorėtų tučtuojau užmiršti dvidešimties 
skausmingų metų, skiriančių tuos laikus nuo šiandien. Tas 
mažutis Arnė, kuriam davė krūtį ir šluostė užpakalį, ste- 
buklingai ėmė ir virto šią akimirką suaugusiu vyru, važi- 
nėjančiu aplink fiordą išsinuomota „Mazda“. Laisvas kaip 
paukštis visą savaitgalį. Dvidešimties metų ašarų ir dejonių 
kaip nebūta, kas gi dabar darosi su ja? Štai važiuoja kartu 

su tėvu aštuoniasdešimties kilometrų per valandą greičiu, 
o Arnė juos vaišina vafliniu skanėstu ir sūriomis pastilėmis 
nuo kosulio! 

Ar ilgomis naktimis kameroje Arnei Mulandui iškilda- 
vo toks vaizdas? Ar jis, kaip ir dažnas kitas kalinys, pasi- 
naudodamas kalėjimo administracijos suteiktomis atosto- 
gomis, ne tik nuveždavo motiną su tėvu prie Tyrifiordo, 
bet ir sėdėdamas už grotų pasirengdavo mokyklos egza- 
minams? Ar svajodavo tapti interjero architektu, atsivėrus 
vartams į laisvę? Arnė Mulandas tapo interjero architektu? 
Intriguojanti mintis. 

Bet rimčiau pažiūrėti į šiuos spėliojimus man nepa- 
vyko. Supratau, jog taip galvodamas apie Arnę Mulandą 
tikriausiai elgiuosi neteisingai. Tačiau susidaryti vaizdą, 
kaip Arnė Mulandas už grotų leidžia laiką, planuodamas 
naujus nusikaltimus, man buvo kur kas lengviau. Kadan- 
gi pažinojau Arnę Mulandą nuo vaikystės, man buvo visai 
paprasta įsivaizduoti jį kaip beprasmiškos įkaitų dramos 
dalyvį. Kokakolos buteliu smogia apsaugininkui per mie- 
go arteriją. Reikalauja staltiesės ant plastikinio stalelio ir 
dvigubos aviečių uogienės porcijos. Arnei visada rūpėjo 
apčiuopiami dalykai. Kad galėtų palytėti, dar geriau, pasi- 
savinti ar užgrobti. Tokį žmogų kaip Arnė Mulandas dau- 
giau ar mažiau išprovokuoja laikrodžių parduotuvių vitri- 
nos. Kažkas už stiklo išdėlioja auksinius laikrodžius, kad 
pastūmėtų jį imtis veiksmų. O Arnė Mulandas labiausiai 
nori turėti ramybę. Tačiau ar tai įmanoma, kol galingai ir 
nuosekliai jam priešinasi visas miesto prekybininkų luo- 
mas? Ir ne tik prekybininkų. Jei vasaros dieną pasirodyda- 
vo mergina prašmatniomis kojinėmis ir mini sijonėliu, toji 

mergina taip pat tapdavo dalimi plano, kaip vėl sučiupti 
Arnę Mulandą į tinklą. Kai tikrovė tokia, apmaudu būti 
kalinamam. Taip, man atrodo, kad Arnės Mulando vidu- 
je susikaupė daug pagiežos. Jis buvo pagiežingas vaikas, o 
dabar — pilnas pagiežos suaugęs žmogus. 

Tame bute kažkas atsitiko. Svarstydamas Arnės Mulan- 
do reikalus, pro teleskopą visą laiką stebėjau jo svetainės 
langą. Už jo — vos įžiūrima languota užuolaida. Dabar pa- 
mačiau, kaip ten įsižiebė silpna šviesa, tikriausiai uždegta 
prieškambaryje. Arnė Mulandas parėjo namo. Slinko lai- 
kas, bet daugiau nieko neatsitiko. Tik prieškambaryje vis 
dar degė blausi šviesa. Ar įprasta grįžus namo įjungti švie- 
są tik prieškambaryje? Tualete šviesa nedegė, taigi ten ne- 
verta ieškoti paaiškinimo. Nebent jam geriau patiko sėdėti 
tamsoje. Bet vis dėlto sunku tai įsivaizduoti, nors iš Arnės 
Mulando, tiesą pasakius, galima laukti bet ko. Ir štai stai- 
ga kažkas šmėstelėjo dešinėje šviesos šaltinio pusėje. Dar 
kartą. Ir dar kartą. Gal į namus įnešamos kontrabandinės 
prekės? Išnešamas lavonas? Viena aišku — ten nepramoga- 
vo į balių sukviesti svečiai. 

Daugiau nieko neįvyko. Palaukiau pusvalandį - nieko. 

Man ir anksčiau ne kartą buvo atėjusi į galvą viena min- 
tis, bet tik dabar nuėjau ir atsinešiau telefoną. Prieš kele- 
rius metus motina visą žiemą sirgo, todėl savo miegamaja- 
me prisijungė telefoną. Dabar bus galima juo pasinaudoti. 
Kai tik jį įjungiau ir atsinešiau ant „tiltelio“, pajutau, kad 
pasielgiau teisingai. Telefonas. Teleskopas. Telefonų kny- 
ga. Centralizuoto valdymo pultas. Kadangi šviesos įjungti 
negalėjau, reikėjo toliau tobulinti šį valdymo pultą. Nubė- 
gau į koridorių ir atsinešiau savo mielą senąjį lietpaltį, o iš 

apatinio komodos stalčiaus išsiėmiau kišeninį žibintuvėlį, 
kurį per devynioliktąjį gimtadienį man padovanojo moti- 
na. Baterijos buvo nusėdusios, bet tai nesvarbu, nes tokios 
pat baterijos maitino virtuvėje stovintį tranzistorių, kurį 
padovanojau motinai per 1979 metų Kalėdas. Grįžęs atgal 
ant „tiltelio“, arba, kaip dabar mėgau vadinti, prie centrinio 
valdymo pulto, ant galvos lyg palapinę užsimečiau lietpal- 
tį. Kai dabar apžiojęs burnoje laikiau žibintą, o telefonų 
knygą —- ant kelių, turėjau laisvas rankas. Tiesa, žibintas 
buvo toks didelis, kad skaudžiai plėšė burnos kampučius, 
bet man vis tiek atrodė, jog geriau sėdėti čia nei apšviestoje 
svetainėje. Tai, ką veikiau Rigemuros kambaryje, buvo visai 
kas kita nei sumuštinių ruošimas ar laikraščių skaitymas. 

Arnę Mulandą telefonų knygoje radau nesunkiai. Ir 
galbūt dabar labiau įniršau negu anąkart, kai pamačiau, 
jog Ragnaras Lienas - policininkas. Mat Arnė Mulandas 
buvo įrašytas kaip inžinierius. Viešpatie, pagalvojau. Tik 
pamanykit, kaip ilgai jis sėdėjo! Ką gi jis po galais pridarė? 
Arnė Mulandas, mikrorajono siaubas, tapo inžinieriumi. 
Visa tai, aišku, siejosi su nužudymu. Žinojau, kad Arnei 
Mulandui labai nesisekė mokytis. Nuteistas penkeriems ar 
šešeriems metams kalėti, jis negalėtų užbaigti tokių sunkių 
studijų. Nužudymas arba dideli narkotikų kiekiai. Nužudy- 
mas ir narkotikai? 

Surinkau numerį. 

Pasigirdo signalas. Skambėjo ilgai. 

Jau buvau bepadedąs ragelį, tik štai kažkas atsiliepė. 

— Alio, čia Mulandas? 

Balsas buvo visai nepanašus į Arnės Mulando balsą. 


Tiesą pasakius, visiškai svetimas. Net neįtikėtina, pagalvo- 

jau, kaip metai gali mus pakeisti. Ar Arnės Mulando balso 
tembrą galėjo pakeisti tas ilgas beveik visiškos izoliacijos 
laikotarpis? Mane nustebino ir tai, kad jis baigė sakinį 
tarsi klausdamas. Aiškinti būtų galima įvairiai, bet buvo 
akivaizdu, jog nuskambėjo kažkoks netikrumas. Nema- 
nau, kad jis būtų abejojęs dėl savo tapatybės, ne tai turiu 
galvoje. Tačiau klausiamoji intonacija vis dėlto rodė šiek 
tiek palaužtą savikliovą. Gal ir nekeista, jei atsižvelgsime 
į šito Žmogaus išgyvenimus. Bet vis tiek intonacijos ir ke- 
lių ištartų žodžių nebuvo įmanoma visiškai susieti su tuo 
Arne Mulandu, kurį apskritai pažinojau. Griežtai ir piktai 
ištartas „Arnė!“ būtų panašiau į tai, ką įsivaizdavau. Arba 
trumpas drūtas: „Ko reikia?“ Tačiau patys žodžiai ir jų išta- 
rimas rodė kažkokį nuolankumą, kuris suvirpino man šir- 
dį. Tarsi jo kalboje būtų slypėjęs nusižeminimas. Jis buvo 
pavargęs. Baisiai pavargęs. Atrodė, lyg kas jį būtų prikėlęs 
iš gilaus miego. 

— Alio? 

Nuoskaudą pajutau dar ryškiau. Vaizduotėje iškilo 
kosmosas. Begalinis kosmosas su miriadais žvaigždžių ir 
planetų, su beribe erdve. Šioje nesuvokiamoje begalybė- 
je išvydau ant smiltelės stovintį vienišą žmogų, išgirdau, 
kaip jis dvejodamas ištarė „alio“, po kurio pakibo nebylus 
klaustukas. Ir mane tučtuojau užliejo gailestis. Norėjau pa- 
sakyti: „Arne! Čia tavo draugas, Elingas. Pamirškime, kas 
buvo“. Kadangi, nuskambėjus klausiamam „alio“, tuštumo- 
je įsivyravo tokia neišmatuojama vienatvė, jog aš nejučiom 
nulenkiau galvą. Taip, jis - banditas. Bet vienišas banditas. 
Nuogas paradoksų kupiname pasaulyje. Primušęs artimą 

ir žiauriai pasielgęs su juo, už grotų galėjai patekti dauge- 
liui metų. Tačiau per karą tie patys veiksmai galėjo atnešti 
tau garbę ir šlovę. O ar negalima įsivaizduoti, kad iš pri- 
gimties kilniaširdiškumu apdovanotas Arnė Mulandas tie- 
siog nematė ribų, kurių mes visi nesunkiai paisome? Kai 
prisimenu, tas vaikėzas, būdavo, tikrai visada trykšdavo 
kažkokiu gyvenimo džiaugsmu. Taip, vaikėzas. Netgi tais 
atvejais, kai patirdavau ypatingą žiaurumą, jo veiksmus 
lyg šešėlis gaubdavo kažkoks vaikėziškas žavesys. Dėl tos 
kibirkštėlės akyse auka dažnai atleisdavo jam dar neatslū- 
gus paralyžiuojančiam skausmui po pirmojo smūgio. Tiesą 
pasakius, atleisti jis paprastai priversdavo jėga. Priversda- 
vo grasinimais vėl imtis smurto. Tačiau kas gi slypėjo už 
to noro gauti atleidimą? Ar tas atleidimas, šiurkščia jėga 
išgautas iš atsitiktinės aukos, tikrai pakeisdavo atleidimą, 
kurio sau Arnė niekada negalėjo duoti? 

— Alio? 

Ir vėl. Man toptelėjo į galvą mintis, jog šis žmogus ne- 
darė nieko kita gyvenime, tik šaukė klausiamą „alio“ jį go- 
biančiai kosminei nakčiai. Kad jis niekada neprašė nieko 
kita, tik to, kad aplinka patvirtintų jo buvimą. Aš — ir visi 
kiti - nesugebėjome jam to patvirtinti. 

O ašir dabar nesugebėjau. 

Jam kartojant „alio“, jutau akyse tvenkiantis ašaras; pra- 
vėręs burną, apsilaižiau, bet kad ir kaip būčiau norėjęs, tos 
saugumo garantijos jam suteikti nesugebėjau. Net alsavi- 
mo negalėjau jam dovanoti. Sulaikęs kvapą ir užmerkęs 
akis jutau galvoje kylantį nepakeliamą spaudimą. Padėk 
ragelį! - galvojau. Dėl Dievo meilės, padėk ragelį, arba aš 
sprogsiu. 

Pagaliau jis padėjo ragelį. Žagsėdamas gaudžiau orą, o 
skruostais riedėjo ašaros. Neverkiau, bet jos riedėjo. 

Kodėl jam paskambinau? Aiškaus atsakymo neradau, 
bet nujaučiau, jog dėl to, kad sutraukyčiau veiksmų gran- 
dinę, kuri pagaliau galinti pakenkti ir Arnei Mulandui, ir 
mums visiems. Ir vis dėlto nepaisydamas sutrikimo buvau 
pradėjęs veikti. Ir veikiau tikrąja žodžio prasme diskretiš- 
kai. Tiesa, į Arnės Mulando gyvenimą įsikišau. Tačiau arti- 
nausi prie jo žmoniškai. Atsargiai pradėjau procesą, kurio 
perspektyva tikėjau. Arnės Mulando atvejis tikrai nebuvo 
beviltiškas. Savo ryžtingu skambučiu žengiau pirmą žings- 
nį, nukreipdamas Arnę Mulandą privalomų normų link. 
Nežymus priminimas, kad jis nėra paliktas vienas su savo 
sunkumais. 

Pas Mohamedą Kaną buvo susirinkusi vyrų draugija. Ir 
ji nevengė viešumos. Jei Mohamedas Kanas ir turėjo kokias 
nors užuolaidas, tai jų visai nebuvo matyti. Pas Mohame- 
dą Kaną viskas vyko atvirai, degant visoms svetainės lem- 
poms. Kuris iš sėdinčių aplink stalą keturių vyrų - Moha- 
medas Kanas, kol kas negalėjau atspėti. Juos visus vienijo 
rytietiškos kilmės bruožai; kaip spėju, jie buvo iš Pakista- 
no. Juodi žvilgantys plaukai ir standūs ūsai. Mačiau, kad jie 
įsitraukę į pokalbį, nes kilnojo rankas ir pirštus, norėdami 
pabrėžti tai, ką sakė. 

Ką Žinojau apie šiuos žmones — „naujuosius tėvynai- 
nius“, kaip dažnas juos vadino? Ne kažin kiek. Bandyda- 
mas įsivaizduoti, apie ką sukosi jų pokalbis, tučtuojau pa- 
sitelkiau stereotipus. Visai nevalingai į galvą lindo mintis, 
kad jie svarstė šešiolikamečio paauglio vedybas. Kada tė- 
vui dera pranešti sūnui, jog šeima rado jam tinkamą žmo- 

ną? Ar teisinga jam pasakyti, kad geriausiu atveju išrinkto- 
sios išvaizda primena buldogą, o jos būdą apkalba visi, kas 
tik moka kokią nors Pakistane vartojamą kalbą? Ar geriau 
būtų pabrėžti gausias jos šeimos sąskaitas Šveicarijos ban- 
kuose? Ką apie visa tai pasakys pats vaikinas? Ar paklausys 
tėvo patarimo, anksčiau reiškusio bemaž įsakymą, tačiau 
per dešimtąjį dešimtmetį Norvegijoje netekusį didelės da- 
lies savo galių? 

Antra vertus, kodėl šitaip mąsčiau? Kodėl iš anksto nu- 
sprendžiau, kad jie ginčijosi dėl tradicinės viduramžiškos 
santuokos? O gal pokalbio tema, įsiutinusi keletą svečių, 
susijusi su nesuvokiamomis Mohamedo Kano simpatijo- 
mis „Rosenborgo“ futbolininkams, o ne „Brano“ koman- 
dos vaikinams? O gal, tiksliau, šis ketvertas planuoja pasi- 
kėsinimą prieš Salmaną Rušdį, o ne šeimyninę ekskursiją 
mašinomis į Storkmarknesą? Su bobom ir visa kita? Ir vis 
dėlto. Jie - svetimi. Norvegas visada įtars kokią nors kon- 
spiraciją, kai trys ar keturi tamsiaodžiai vyrai karštai dis- 
kutuoja nesuprantama greitakalbe, svaidydami mįslingus 
žvilgsnius juodomis it anglis akimis. 

Tačiau — 0 tai buvo svarbu — kuo verčiasi Mohamedas 
Kanas? Na, šiaip, kasdien? Buvau smarkiai susierzinęs dėl 
to, kad mažai išmaniau apie pakistaniečius ir jų papročius, 
nes dabar tiesiog nežinojau, kaip man vertinti prieš akis 
iškilusį vaizdą. Aplink stalą — keturi vyrai. Na, ir tvarka, 
daugelis pasakytų. Bet iš tikrųjų — visai ir ne. Aplink stalą 
keturi norvegai — viskas gerai. Pas Peterį susirinko drau- 
gai. Kalbasi apie panas, muštynes ir pigų vyną. Kas ket- 
virtadienį susibėganti viengungių kompanija. Bet kadangi 


Mohamedas Kanas — pakistanietis, net negalėjau atspėti, 

ar jis viengungis, ar vedęs. Mat kažin ar tai mitas, ar tie- 
sa, jog pakistanietės laikosi nuošaliai? Ar ji lindėjo tyliai 
kaip pelė su trim vaikais virtuvėje? Prie durų skambučio 
užrašyta - Mohamedas Kanas. Bet ar tai būtinai reiškia, 
jog šis vyras, kaip ir aš, gyvena be moters? Ar įprasta, kad 
pakistaniečiai sutuoktiniai užrašydavo abi pavardes prie 
durų skambučio ir prie laukujų durų? Turiu prisipažinti, 
kad neturėjau jokio supratimo. Mohamedo Kano svetainė 
buvo tiek atvira, kiek jo virtuvė uždara. Bet mačiau, jog 
anapus užuolaidos degė šviesa. Ar visi keturi pakistanie- 
čiai buvo patupdę ten savo moteris? Tokiu atveju nė viena 
jų net nekrustelėjo, kitaip būčiau pastebėjęs. Nepakeliama 
mintis. Keturios išdidžios juodakasės pakistanietės tupi 
ten, ir tiek! Tarsi kokios iškamšos, ir tik todėl, kad jų protė- 
viui Muhamedui atėjo į galvą idėe fixe. Beje, kodėl visi mu- 
sulmonų vyrai Muhamedai? Na, ne visi, tačiau dauguma iš 
jų. Kaip supratau, kai kas vardu Ali. Muhamedas ir Ali, Ali 
ir Muhamedas. Muhamedas sako Ali: 

— Linkėjimai tau nuo Ali, Ali. 

Ali: 

— Kurį Ali turi galvoje, Muhamedai? 

— Nagi, Ali, Muhamedo brolį. Vieną iš senojo Ali sūnų. 

Ir t. t. 

Man tai ničnieko nereiškia. Tiesiog atėjo į galvą. 

Mohamedo kambaryje sėdintiems vyrams — Ali, Mu- 
hamedui ir Muhamedui, buvo arti keturiasdešimties, o gal 
jau ir keturios dešimtys. Kiek žinau, tokio amžiaus pakis- 
tanietis jau turėjo būti vedęs, nebent būtų buvęs koks nors 


išskirtinis. O gal aš klystu? Gal ir tai mitas, kurį man įpiršo 

daugiau ar mažiau rasistiškai nusiteikę tėvynainiai? O pa- 
kistaniečiai homoseksualai? Ar jie taip pat tuokiasi? 

Atsiverčiau telefonų knygą, kur prasidėjo Mohamedai 
Kanai. Šeštas gyveno Barsuko tako 17 b name. Profesija 
nebuvo įrašyta. 

Gal reikėtų paskambinti? 

Atsakiau sau, kad tikriausiai ne. Iš tiesų labai norėjosi 
paklausti šio Mohamedo Kano, kaip jis ir jo draugai Ali, 
Muhamedas ir Muhamedas žiūri į norvegus, bet pama- 
niau, jog taip daryti negalima. Bijojau, kad dėl to jis gali 
vienaip ar kitaip sutrikti. Bijojau, kad jis tik pritars mano 
žodžiams ir kad informacija, kurią gal ir suteiks, bus susi- 
jusi su noru neįžeisti manęs. Tikras tarpusavio supratimas 
galėtų atsirasti tik tada, jei Mohamedas Kanas visiškai at- 
virai ir nieko nepagražindamas man papasakotų, ką jautė, 
kai pirmą kartą išvydo vienais bermudų šortais mūvintį 
nutukusį, rėkaujantį, girtą norvegą. Ką jis pagalvojo, kai 
paragavo taukais užpilto druskos tirpale mirkytos menkės 
patiekalo? Ar jis suprato Jano Kjerstado knygas? Ar atkrei- 
pė dėmesį į laikraštyje išspausdintą nuotrauką, kur ant 
burlentės hidrokostiumu stovi šalies premjerė? Ar jie juo- 
kėsi iš mūsų? Ar tik melancholiškai papurtydavo galvą ir 
tuojau keisdavo temą, jeigu vienam iš jų išsprūsdavo kokia 
nors replika apie šią keistą Šiaurės šalį? Kaip jiems atrodė 
norvegų Kalėdos? Ką darydavo musulmonas Mohamedas 
Kanas, kai visos iki vienos mikrorajono laiptinės diena die- 
non trenkdavo kepta kiauliena, o savo išganytoją norvegai 
garbino mirkdami brangioje degtinėje? Viena blogiau už 
kita. Bandžiau įsivaizduoti save jų vietoje, tikriau, pasikeis- 


ti su jais vaidmenimis. Aš, Elingas, dabar esu Pakistane. 

Nepratardamas nė žodžio, stebiu pakistanietiškas Kalė- 
das norvegišku žvilgsniu. Persigandęs sėdžiu savo butelyje 
Karačio priemiestyje, o visas miestas dvokia keptom žiur- 
kėm, pagamintom pagal visas kulinarinio meno taisykles. 
Turguje visi tik ir kalba, kaip paskrudinti uodegą. Patari- 
mai bei pamokymai teikiami taip pat ir per televiziją. Nuo 
kiekvieno suaugusiojo nosį laužia stiprus hašišo ir opijaus 
tvaikas. Kažkokie suglumę žmogėnai paleidžia šūvių seriją 
į gretimą daugiabutį, paskui rėkdami šoka iš balkono. 

Tai kelia nuostabą. 

Aš stebiuosi. 

Manau, kad taip pat stebisi ir Mohamedas Kanas bei 
kiti pakistaniečiai. 


Tą naktį sapnavau kažką keisto, netgi žeminančio. Buvau 
beveik tokiame pačiame gydytojo kabinete, kokį įsivaiz- 
duodavau prieš miegus, kabinete, kur Gru apžiūrėdavo 
mano kūną. Šviesiai žalios sienos, baltos lubos. Baltutėlis 
langas. Stovėjau ant šaltų grindų visiškai išsirengęs, kaip 
Adomas. Prie lango už rašomojo stalo sėdėjo būtybė, ne- 
paliaujamai keičianti veidą ir lytį. Iš pradžių tai buvo pašto 
darbuotoja, ta raudonplaukė kažkaip nesuprantamai sudė- 
tomis lūpomis, norinti ištarti kažkokį juokingą „u“. Paskui 
ji virto Eriksenu iš socialinės rūpybos skyriaus. „Tu privalai, 
Elingai, — sakė jis. - Suprask. Mes laukiame, kad parody- 
tum savo delnus“ Tada vėl atsirado toji moteris iš pašto ir 
prasižiojusi nedviprasmiškai kaišiojo liežuvio galiuką. Su- 
pykau ir išsigandau. Prie tokių dalykų nebuvau pratęs, net 
ir sapnuose. Pasakysiu tiesiai: niekada nesu buvęs nuogas 
su moterimi ir, nors tai buvo tik sapnas, pasijutau baisiai 

nesmagiai. Kaip dažnai atsitinka sapnuose, pajudėti visai 
negalėjau, stovėjau ant linoleumo kaip įbestas. „U, - ištarė 
ji. - U. U. U. U“. Buvo visai nesunku suprasti, kad ji šaipėsi 
iš manęs. Jaučiau, jog kažkodėl jai pasirodė komiškas mano 
lytinis organas. Buvo skaudu. Jis turi vieną ydą. Mat mano 
atauga truputį užsilenkusi. Viršutinė jos dalis šiek tiek už- 
sirietusi į kairę. Dėl to neturiu jokių sunkumų. Srovė bėga 
kaip iš krioklio, potencija nesutrikusi, nors ir nežinau, kam 
ji man. Ne, tai tiesiog nepavojinga asimetrija. Pavojinga ar 
ne, o vaikai būna pikti. Negailestingi. Eiti į dušą po fizinio 
lavinimo pamokų nebūdavo smagu. Apskritai ilgi devyneri 
metai mokykloje išmokė mane, kad neverta niekuo pasi- 
tikėti. Mane vadindavo „Riestuku“, „Zoro“, „Zigzagpimpa- 
lu“. Zigzaginis jis nebuvo! Tik truputį užsilenkęs į kairę. Bet 
vaikai juk visada viską išpučia. Jau seniai jiems atleidau. 
Tačiau sapnuodamas save stovintį priešais tą mergšę, - tik 
pamanykit - pašto darbuotoja, - pajutau, kaip mane nu- 
tvilkė atgijęs anų laikų skausmas. Sapnai juk nežaboti, pilni 
absurdiškų smulkmenų, bet atsimenu, kad ten stovėdamas 
sukau galvą, ką gi ji veikia gydytojo kabinete. Tada ir vėl 
atsirado Eriksenas iš socialinės rūpybos skyriaus. „Šitas 
geresnis, — tarė jis. - Daug geresnis. Nesupratau, ką jis no- 
rėjo pasakyti, bet man palengvėjo, nes toji pašto darbuo- 
toja buvo dingusi. Vyriškos lyties socialinis kuratorius vis 
dėlto geriau. Tegul ir atvirai, su neslepiamu susidomėjimu 
žiūrintis į mano ataugą. Padėtis pagerėjo. Taip maniau. Kol 
nuleidau akis žemyn. Puikiai prisimenu, kaip man išsprūdo 
nuostabos pilnas kvarktelėjimas. Tikras varlės kvarktelė- 
jimas. Mat atauga, toliau tekste - pimpalas, nors man ir 
nepriimtina, bet tegul taip lieka - buvo nebe mano. Tik- 

riau sakant, pimpalas, kurį dabar mačiau, nebebuvo toks, 
kokį laikydavau rankoje kasdien. Tas nedidelis užsirieti- 
mas buvo išlikęs, taip. Bet šis pimpalas buvo daug dides- 
nis už manąjį, be to, ir pusiau sustangrėjęs, ir tai atrodė 
kažkaip grėsmingai. Ar pasakiau „didesnis už mano“? Juk 
iš tiesų buvo taip, kad tarp kojų turėjau tikrą arklinį pimpa- 
lą. Niekada anksčiau neteko patirti tokio pasityčiojimo iš 
savo kūno. O štai dar sėdi Eriksenas iš socialinės rūpybos 
skyriaus ir sako, jog „šitas daug geresnis“! Norėjau pabus- 
ti - aš supratau, kad visa tai - sapnas. Tačiau, priešingai 
negu visais kitais atvejais, niekaip negalėjau. Vos nepasa- 
kiau — atvirkščiai. Darėsi vis blogiau ir blogiau. Buvau vis 
labiau ir labiau žeminamas. Eriksenas iš socialinės rūpybos 
skyriaus įgijo dvi galvas. Didelę ir truputį mažesnę. Mažes- 
nioji buvo moters iš pašto. Burna nebesivaipė, bet tai buvo 
ji. „Geresnis, — sakė juodu vienu balsu. - Daug geresnis“ 
Ir tada atėjo Gru Harlem Brundtland. Pirmiausia išgir- 
dau ją kažkur už nugaros. Artėdami koridoriumi aidėjo 
ryžtingi žingsniai, supratau, kad tai ji. Paskui išgirdau ir 
balsą: „Klausykis motinos! Ji ateina!“ Dar ir dar kartą. Kito- 
mis aplinkybėmis šie žodžiai kartu su ryžtingais žingsniais, 
žinančiais kelią į motinos pasirinktą tikslą žingsniais, būtų 
mane veikę raminamai. Bet dabar viskas apvirto aukštyn 
kojom. Laukiamas saugumo jausmas virto kamuojančia 
baime. Ar nestovėjau ten visiškai nuogas, kaip mane su- 
kūrė Dievas? Su pimpalu tarp kojų, kuris net nepriklausė 
man, su svetimu pimpalu, kuris vis labiau stangrėjo, darėsi 
groteskiškas. Katras, pagalvos ji, priklauso man. Maniau, 
kad mirsiu iš gėdos, kai ji įėjo į kambarį ir šypsodamasi at- 
sistojo priešais mane. „Štai Elingas, - tarė. - Elingas, Elin- 

gas, Elingas. Tvarka. Tave esu mačiusi anksčiau. Elingas 
iš daugiabučio. Štai Elingas, Elingas, Elingas“ Ritmingai 
ir skambiai. Lyg repo dainininkė, ar kaip jie ten vadinasi. 
Eriksenas iš socialinės rūpybos skyriaus atitarė: „Štai Elin- 
gas. Elingas, Elingas, Elingas iš daugiabučio“. Kiekvieną 
kartą tariant mano vardą imdavo spengti ausyse, norėjau 
rėkti, tačiau nebuvo jokio garso. 

„Elingas. Tai tik Elingas, Elingas, Elingas“ 

Meldžiau Dievą, bet jis nenorėjo manęs išgirsti. 

„Tai tik Elingas. Tik Elingas, Elingas, Elingas“ 

Tikra kankynė. 

Ji atsiklaupė ir suėmė mano kuolą. Ne, galvojau, apim- 
tas veriamo skausmo. Ne, ne, ne! 

Tačiau taip. Vėsiomis rankomis ji atitraukė perkaitusią 
apyvarpę, paskui pasmaukiojo pirmyn ir atgal, kol šis siau- 
būnas, vadinamas vyrišku organu, kietas ir pulsuojantis, 
atsistojo stačias priešais ją. Tik dabar pastebėjau, kad ji ap- 
sivilkusi hidrokostiumu, bet tas pasakiškas drabužis buvo 
tik vulgarus „Dagbladet“ nuotraukos variantas. Aplink 
krūtų spenelius buvo iškirptos nedidelės skylutės. 

Apsilaižiusi ji išsižiojo. Ne! Pagalvojau. Tik ne tai! Bet ir 
vėl — taip! Suėmusi abiem rankom stangrėjantį pimpalą, ji 
traukė pulsuojančią jo galvutę vis arčiau burnos. Prie drėg- 
no liežuvio. Ir mikliu raudonu liežuviu švelniai brūkštelėjo 
per galvutės apačią, pačią jautriausią mūsų, vyrų, vietelę. 
Dar ir dar kartą. Pirmyn ir atgal. Aplinkui ir aplinkui. Ga- 
lima buvo išprotėti, ir aš išprotėjau, subyrėjau į šukes. Dar 
ir dabar žinojau, kad sapnuoju, bet taip pat supratau, jog 
man pabudus iš sapno pasaulis nebeatrodys taip, kaip jis 
atrodė vakar, kai nuėjau miegoti. Dabar jos liežuvis suko- 

si. Nelyginant propeleris aplink melsvai raudoną galvutę. 
Juk ir anksčiau teko matyti, kaip darbuojasi jos liežuvis, 
pavyzdžiui, per politines televizijos diskusijas. Visada kaip 
užsuktas. Bet štai dabar! Ir tada, neištarusi nė žodžio, net 
nesučepsėjusi, ji apžiojo. Jis taip pripildė jos burną, kad 
tikrovėje būtų ėmę skaudėti lūpų kampučius. Ir akimirką 
išvydau save, apžiojusį žibintą, kaip vakar po lietpalčiu. 

Įvyko tai, kas ir turėjo įvykti. Žagsėdamas iš gėdos (taip, 
pagaliau išleidau kažkokį garsą), pajutau artėjantį išsilie- 
jimą. Pirmiausia - lyg kokį signalą paduose, paskui — ky- 
lantį susijaudrinimą kojomis ir šlaunimis į mašnelę, į patį 
centrą. Dabar ji įsišėlo. Visą didžiulį falą (kurio jokiu būdu 
nepripažinau kaip savo) ji buvo apžiojusi raudonomis lū- 
pomis. Jos akys laikė sukausčiusios mano paklaikusį žvilgs- 
nį taip valingai, jog vos neapsvaigo galva. Mačiau porą so- 
cialdemokratijos lazerinių akių, skaitančių runų ženklus 
mano kaukolėje. Ir tada supratau, kad iš tikrųjų ji skaitė 
mane tarp šlaunų, kol ištryško ten susikaupęs turinys. Ant 
jos veido ir plaukų, ant lubų ir sienos. Kliuvo net Eriksenui 
iš socialinės rūpybos skyriaus ir pašto tarnautojai. Rėkiau, 
manydamas, kad sprogsiu. | 


Netikiu, kad koks gyvas žmogus galėtų suprasti gėdą, su 
kuria pabudau vaikų kambaryje. Leiskit pasakyti taip: bu- 
vau pribaigtas. Sutriuškintas. Įprastoje vietoje ant sienos 
kabojo diplomas už plaukimą, kurį vaikystėje buvau gavęs 
krikščionių jaunimo vasaros stovykloje. Taip pat ir vimpe- 
las iš Ulensvango. Įprastoje vietoje stovėjo drabužių spin- 
ta, prie lango — stalas. Nepaisant to, viskas buvo pasikeitę. 
Gulėjau nakties tamsoje visas degdamas ir raudonuodamas 

maldavau Dievą mane pasiimti. Atrodė, jog sienos, lubos ir 
grindys buvo stiklinės, ir buvau tikras, kad visas mikrorajo- 
nas galėjo matyti mane permirkusį ir pažemintą. Savaime 
aišku, buvau šlaputėlis. Iki ausų. Įrėmęs veidą į kelius, su- 
siriečiau į kamuolį. Gulėjau nuščiuvęs ir visas degiau. Sap- 
ne net drebėjau iš pasipiktinimo Gru, kuri taip šlykščiai 
pasielgė su manimi. O dabar visus priekaištus nukreipiau į 
Elingą. Nejaugi iš tikro esu toks iškrypęs? Tiesa, pasiėmęs 
nuotrauką, kurioje Gru vilki hidrokostiumu, iš tiesų retsy- 
kiais siekdavau išsiliejimo. Bet tuos kartus, kai man pavyk- 
davo, galima suskaičiuoti vienos rankos pirštais. Uždėjęs 
ranką ant širdies galiu pasakyti: niekada nenusisvaičioda- 
vau iki tokių scenų, kurias dabar patyriau. Seksualinių fan- 
tazijų pasitaikydavo. Nesu sukurtas kitaip, negu dauguma 
žmonių. Bet niekada neįsivaizdavau, kad premjerė paims į 
burną mano pimpalą. O ne kieno kito. Siekdamas išsilieji- 
mo, visada stengdavausi nors kiek išsaugoti sveiką protą. 
Čia ir sustodavau, ir nė žingsnio toliau. Po minėto įžūlaus 
„VG“ interviu mano mintyse iškilę nuogos Gru vaizdai vi- 
siškai nebuvo erotiški. Atvirkščiai. Mačiau jaunutę Gru, 
mergiškai nekaltą Gru, vėliau tapusios patyrusia politike, 
vaizdą. Man nepatiko žurnalisto klausimai. Ir jam nepasi- 
sekė pažadinti mano vaizduotėje kokių nors šlykščių fan- 
tazijų. Tačiau ką dabar pamačiau! Visa tai tikriausiai gali- 
ma pavadinti pigia pornografija. Ši pigi pornografija, šitie 
bjaurūs laižančios ir čiulpiančios Gru Harlem Brundtland 
vaizdai slypėjo man0 paties psichikoje. Nesu toks kvailas, 
kad nežinočiau, kur ieškoti sapnų šaltinio. Kaip burbulai 
jie kyla į paviršių iš mūsų pačių pasąmonės. Tai aš, Elingas, 


sapnuoju. Sapnuoju sapnus, nuaustus iš tos medžiagos, iš 

kurios ir pats esu. Gru su tuo nė kiek nesusijusi. Dabar Gru 
Vokietijoje, ji ne kokia kiaulė. Skaisti ir švari ilsisi viešbučio 
kambaryje Berlyne, nieko nenutuokdama apie daugiabu- 
tyje gyvenančio Elingo pasąmonę, kur jis elgiasi su ja lyg 
su lengvai nuperkama pornografijos žvaigžde. Negaliu to 
suprasti. Kaip negaliu rasti įtikinamo paaiškinimo, iš kur 
tas milžiniškas pimpalas. Tiesa, vaikystėje norėjau, kad 
mano pimpalas būtų tiesus, bent jau ne toks kreivas. Bet 
dėl jo dydžio niekada nė akimirkos nebuvau susimąstęs. 
Juk iš tikrųjų mano, Elingo, pimpalas vidutinio dydžio. Tu- 
rėdamas devynmetį mokyklinį išsilavinimą, tai puikiausiai 
žinojau. Jis kreivas, galiu patvirtinti iš naujo, tačiau nelabai 
mažas. Arba štai Kajaus Rejerseno pimpalas (arba bandelė, 
kaip jis tikriausiai būtų pavadinęs). Na, ir pasakiau - ban- 
delė! Net panašus į juostelę. Iš tiesų Kajaus Rejerseno atau- 
ga labiausiai priminė mažutę sraigę. Tas berniukas tikrai 
sugebėjo gražbyliauti, bet duše buvo išmokęs patylėti. Kla- 
sėje turėjome ir kitą kraštutinumą. Paminėsiu tai dėl to, 
kad būtų aišku, jog Žinau, apie ką kalbu. Ragnvaldo Lofthu- 
so ir Kristeno Hanseno buvo tikri bananai. Jie tuo nesigyrė, 
tačiau milžiniškus jų lyties organus gerai atsimenu: Juodu 
buvo kuklūs berniukai ir lyg niekuo dėti vaikštinėjo su tais 
bananais, manydami, kad taip niekuo dėti jie bus ir toliau — 
bent jau seksualiai. Ir buvome mes visi kiti. Su vidutiniais 
šakniavaisiais, kaip po vidutinės vasaros. Apžiūrinėdami 
vienas kitą, supratome, jog su tokiais „įrankiais“ sugebėsi- 
me atlikti nei daugiau, nei mažiau, o tai, ko gyvenimas lau- 
kia iš mūsų. Apie kokį nors puikavimąsi savo organu prieš 
moteris negalėjo būti nė kalbos. Su tuo buvome susitaikę 
visi kaip vienas. O iš kur tada tas nesąmoningas troškimas 

turėti didžiulį aparatą? Ar tai pasąmonėje glūdintis noras? 
Žinau viena, kad visai nenorėdamas įstūmiau Gru Harlem 
Brundtland į nemalonų vaidmenį. Galėjau guostis bent jau 
tuo, jog man nepatiko, kaip mano pasąmonė privertė ją 
elgtis, tačiau tokia paguoda buvo menka. Kadangi iš tiesų 
buvau labai šlapias, reikėjo keltis ir keisti pižamą. 
Pirmiausia nuėjau į dušą. Kitaip nėra jokios prasmės 
persirengti. „Arbeiderbladet“ esu skaitęs, kad išžagintos 
moterys vėliau valandų valandas prausiasi duše. Palyginti 
su išžaginimu, mano išgyvenimas — tikrai smulkmena, bet 
manau, kad galiu suprasti, kodėl jas taip traukia šiltas van- 
duo. Nė karto nežvilgtelėjęs į pimpalą, išsiploviau tarpkojį. 
Kaip tik dabar jaučiausi be galo nutolęs nuo jo. Gal ir vai- 
kiška, bet taip buvo. Kaip nusivylus geru draugu. Jausda- 
masis mažumėlę užgautas, vengi sutikti jo žvilgsnį. 
Nešvarią pižamą įmečiau į skalbinių krepšį. Pasiėmiau 
tamsiai mėlyną su baltais žirniukais, kurią per dvidešimt 
pirmąjį gimtadienį padovanojo motina. Buvo penkios po 
pusės penkių, pasijutau truputį geriau. Vis dar jaučiau gėdą, 
bet pradėjau atsigauti. Beje, keista keltis tokiu laiku. Neat- 
simenu, jog kada nors anksčiau būčiau atsikėlęs penkios 
po pusės penkių. Nuėjau į virtuvę ir išgėriau didelę stiklinę 
pieno. Pasak motinos, visą gyvenimą kankinamos nemigos, 
pienas raminąs ir migdąs. Palaukiau efekto. Tačiau iš karto 
pienas nepadėjo. Negalėjau nurimti, netgi truputį nervi- 
nausi. Atsisėdau prie stalo. Kaip tik čia nemigo naktimis 
su pieno stikline sėdėdavo motina. Penkios po pusės pen- 
kių - jai įprastas paros metas. Gerdama pieną, nuzulinto- 


mis kortomis dėlioja pasiansą. Beje, su tuo susijęs vienas iš 

nedaugelio mūsų kivirčų. Žinoma, ne dėl pieno. Iš dalies 
ir ne dėl pasianso, nors pats nieko neišmaniau nei apie pa- 
čias kortas, nei apie lošimą kortomis. Ne, ne dėl to, tačiau 
tas faktas, kad lošdama ji beveik ištisai sukčiavo, paskatino 
mane vieną kartą pasakyti „stop“. Apie tai, kad pažeisdavo 
lošimo taisykles, ji pirmą kartą papasakojo, kai pasitaikė 
svečių. Atrodo, prieš vienas Kalėdas. Nepamenu, kas buvo 
atėję, tik atmintyje išliko keletas svetimų šešėlių ant sofos. 
Motina atskaitė paskaitą apie nemigą ir kartu pasipasakojo 
apie tą savo gyvenimo pusę, apie kurią iki tol nieko neži- 
nojau. Nė karto nebuvau pagalvojęs apie motinos naktinį 
gyvenimą, ir, regis, iš pradžių truputį įsižeidžiau, kad ji iš- 
sipasakojo apie tai visiškai svetimiems žmonėms. Nežinau, 
kas tada jai buvo šovę į galvą. Pirma paminėjo pieną ir ra- 
minančią kortų kaladę, o paskui su šypsenėle papasakojo, 
jog buvo linkusi truputį pataisyti kortų išdėstymą. Ant so- 
fos sėdintys šešėliai dabar įgavo burnas. Jos juokėsi. Kam- 
barys prisipildė juoko. Sėdėdamas ant kėdės šalia motinos, 
stebėjau šį atgrasų spektaklį. Besijuokiantys žmonės. Be- 
vardžiai, beveidžiai. O motina kone giriasi nesilaikanti pa- 
sianso taisyklių. Galvojau: dėl Dievo meilės, ko gi ji siekia? 
Suprantama, kad negalėdama užmigti keliasi naktį. Stikli- 
nė pieno arba dvi - tvarka. Taip pat neprieštaravau tam, 
kad dėlioja pasiansą. Bet kodėl sukčiauja? Ką nori apgauti? 
Aišku, save pačią. Sėdi nemigos paženklintu veidu ir ap- 
gaudinėja save. Su pieno stikline rankoje. Pakiloja kortas, 
kad surastų širdžių trejetą ir būgnų valetą. O kai randa, lo- 
šimas keičiasi. Pasiansą išdėlioja sukčiaudama. Bet kartu ir 


žino (juk ne tokia kvaila), jog rezultatas, sėkmingas rezul- 

tatas — išdėliotas pasiansas — tiktai klastotė. Koks jai iš to 
džiaugsmas? Ir dar vienas dalykas: ji apgauna ne tik save. 
Ji apgauna ir mane. Ir visą kitą visuomenės dalį. Kol sal- 
džiai miegame, mus apgaudinėja. Pasielgiama negarbingai 
už mūsų nugarų, o tai demoralizuoja vieną iš mūsų, vieną 
mūsų grupės individą. Kaip tik su šiuo individu, kylant virš 
kalvos saulei, ir reikės bendrauti. Tai aš pusryčiausiu su ja. 
Prekybos centre pardavėjas paduos jai kiaušinių ir sviesto. 
Mes manome, kad su mumis ji sąžininga, tačiau kokias ga- 
lime turėti garantijas, kai ji iš tikrųjų sukčiauja. Išdarinėja 
triukus. Ar tai tikrai mano geroji motina, su kuria paprastai 
geriu arbatą? Ta, kuri išnešiojo mane po širdimi, o paskui 
pakrikštijo? Ar tai — sukčiautoja? Žmogus, kuriam teikia 
džiaugsmą nuolatinis savęs apgaudinėjimas? Žmogus, ku- 
ris apdovanojamas miegu todėl, kad geria pieną ir elgiasi 
nesąžiningai? Ir dar, kodėl išsipasakodama ji juokėsi? Ko- 
dėl juokėsi ant sofos sėdintys bevardžiai šešėliai? Nejaugi 
tai juokinga? Ne, nejuokinga! 

Šit kaip. Tą vakarą lėkte išlėkiau iš kambario. Trenkęs 
durimis, išėjau į lietų. Grįžau namo tik po pusės aštuonių. 

Tai atsitiko seniai. Man buvo ką tik suėję trisdešimt. 
Tuo tarpu vienoje miesto ligoninėje mirė motina. Užšaldy- 
ti šaldiklyje kotletai — vienintelis įrodymas, kad jos kažka- 
da čia būta. Užšaldyti kotletai ir aš, Elingas. 

Be penkiolikos penkios. Taip pat kažkoks keistas laikas. 
Apie ką ji galvodavo, kai be dešimt ar net be penkiolikos 
penkios sėdėdavo čia ir gerdavo pieną, kol sukčiaudama 
sėkmingai sudėliodavo pasiansą? Apie mane? Ar paskir- 
davo kokią švelnią mintį Elingui, kuris, nieko nenutuok- 


damas apie motinos naktinį gyvenimą, miegojo vaikų 

kambaryje? Ar jaudindavosi? (Kaipgi toliau klosis mano 
berniukui Elingui?) Tokia mintis man pasirodė patraukli. 
Ir labai įtikinama. Ne paslaptis, kad, man čia augant, pasi- 
taikydavo visko. Automobilių vagysčių ir kvaišalų. Įsilauži- 
mų į kioskus ir nepageidaujamų nėštumų. Ir tikrai ne vien 
tik Arnė Mulandas buvo išklydęs iš kelio. Ar, susirūpinusi 
dėl manęs ir mano ateities, neužmigdama naktimis motina 
vartydavosi lovoje? 

Ne. Nemanau. Dėl manęs ji buvo rami. Juk matė, kad 
jos nupirkti lėktuvų modeliai būdavo sukonstruojami. Iš 
vaikų kambario girdėjo mano nerūpestingą juoką. Išeida- 
vau iš namų tik turėdamas tikslą. Nebuvau vėjavaikis. 

Atsikėliau. Buvo penkios. Vis dar keistas laikas. Ne- 
įprastai šokinėjo mintys ir jausmai. Vis dar buvo gėda dėl 
pasąmonės, per kurią į keblią padėtį pateko Gru Harlem 
Brundtland. Kartu ėmė juokas. Vaje, kaip ji išsižiojo! Ir ko- 
kia jai teko porcija! Tų spermų pakaktų visai saulės siste- 
mai apgyvendinti. Ar dėl padorumo reikėtų priekaištauti 
sau už tai, kad pasąmonė išplukdė tuos vaizdinius tada, 
kai ramiai miegi ir neturi nė vienos gašlios minties? Jeigu 
taip, suprasti kaltės sąvoką darosi sudėtinga. Ir vis dėlto 
pasąmonė veikia mus, taip pat daro įtaką sąmoningai atlie- 
kamiems veiksmams. Kad ir kaip būtų, privalome už juos 
atsakyti, kaipgi kitaip. Tam tikra prasme ir už sapnuose 
regėtus vaizdus. Vienintelis skirtumas tas, jog mūsų sąmo- 
ningą elgesį gali stebėti ir vertinti kiti, o sapnai - mūsų sa- 
vastis, kol su kuo nors pasidalijame juose patirtais išgyve- 
nimais. Jei dabar nutylėčiau, kad Gru Harlem Brundtland 
sapne čiulpė mano pimpalą, aplinkiniai žmonės elgtųsi su 
manimi kaip ir anksčiau. O jei atvirkščiai, nuspręsčiau at- 


126 


pasakoti sapną ir jo aprašą pakabinti, pavyzdžiui, prekybos 
centro skelbimų lentoje, reikėtų laukti nemažai aštrių Žo- 
džių. Taigi veiksmas nuo sapno skiriasi tuo, kad pastarojo 
turinį galima nutylėti. Pajutau, jog ir vėl užėjo noras nu- 
sijuokti, bet susivaldžiau. Ar ne tą nutylėjimą, kaip melo 
preliudiją, aš ir norėjau užgniaužti? Kaip suprantu - taip. 
Visai atsitiktinai sužinojau, kad Rigemura Jolsen — papras- 
ta parduotuvių vagilė. Ji gyveno nutylėdama apie tamsiąją 
savo pačios pusę. Kaip Ragnaras ir Elenė Lienai. Smurtą 
šeimoje slėpė nuo svetimų akių. Tiesa, Elenė Lien buvo 
truputį pasipasakojusi savo lesbietiškai draugužei, tačiau 
nereikia lakios vaizduotės, kad atspėtum, jog atvirai pra- 
bilo tik anai pasižadėjus tylėti. Taigi tam tikra prasme nu- 
tylėjimas jau įtraukė ir pašalietį. O tai man sudarė proble- 
mą. Kad nutylėjimas įtraukia kitus, kad jis gali pakirsti visą 
bendruomenę. Ir jeigu pakirsdamas mus jis taptų sociali- 
nės tikrovės dalimi, susirgtų ir imtų gesti pati bendruome- 
nė. Štai kodėl į tokias lyg ir nereikšmingas smulkmenas, 
kaip sukčiavimas dėliojant pasiansą, aš žiūrėjau rimtai. 
Trumpai tariant, įkliuvau. Tai, kas šiąnakt atsitiko, galima 
apibūdinti taip: aš pažvelgiau vidun pro savo paties langą. 
Įžengiau į Rigemuros kambarį. Už lango — dar juoda 
naktis. Jaučiausi savotiškai žvalus ir linksmas. Impulso pa- 
gautas, nubėgau atgal į virtuvę užkaisti vandens arbatai. Kad 
pakaktų didžiuliam termosui. Kai arbata buvo gatava, pasi- 
ėmiau termosą, puodelį ir sugrįžau į kambarį. Sėdėdamas 
ant pakylos savo soste apsivilkęs puikia mėlyna su baltais 
žirniukais pižama, pasijutau vos ne kaip kinų imperatorius. 
Vaizdas į Rojų. Vaizdas į gerovės valstybės Norvegijos 


kasdienybę. Dar, tiesa, nepabudusios iš žiemos nakties. Dar 

tik priešaušris, dar miega ir adomai, ir ievos. Bet netrukus 
iš lovų pakils žmonės, prasitrins akis ir ims veikti. Nurijau 
didelį gurkšnį šiltos arbatos ir griebiausi teleskopo. 

Rigemura Jolsen miegojo. 

Turė ir Guna Almosai taip pat. 

Hansas ir Mari Jespersenai vis dar Ispanijoje. Gal gulė- 
jo nuogi tvankiame kambaryje ir miegojo lengvai apsvaigę 
nuo išvakarėse išgerto bananų likerio. 

Haris Elsteris miegojo. 

Ragnaras ir Elenė Lienai — nežinia. 

Lena ir Tomas Ulsenai miegojo. 

Pas Arnę Mulandą ir Mohamedą Kaną taip pat tamsu. 

Miegojo visi iki vieno. 

Ką jie sapnavo? Ar daug buvo tokių kaip aš, kuriuos, 
švelniai tariant, kamavo nemalonūs sapnai? Pajutau, kaip 
dilgtelėjo pavydas, kai, atsidūręs panašioje padėtyje, į kurią 
sapnuodamas pats neseniai buvau patekęs, akimirką šmės- 
telėjo Mohamedas Kanas. Pajutau nubundant slypintį visų 
mūsų viduje žemą rasistėlį, tą velniūkštį, šnabždantį man, 
jog tokiems vyrams kaip Kanas, svečiams mūsų šalyje, dar 
labiau nei mums, šios šalies senbuviams, nedera fantazuoti 
apie oralinį seksą su premjere. Tai, ką išgyvenau, tikriau sa- 
kant, ką leidau sau išgyventi, buvo baisu. Be jokios abejo- 
nės. Tačiau kad ir kaip būtų, savo nesąmoningą iškrypimą 
praktikavau siaurame genties rate. Aš nebuvau atvykęs iš 
kito pasaulio krašto, paslapčiomis trokšdamas, kad drėg- 
nos Gru lūpos apžiotų mano burkstančią lytį. Ne dėl to. 
Apskritai Kanu pasitikėjau. Vadovavausi tuo, kad jis sap- 
nuoja pakistanietes. Taip pat absurdiškus pokalbius ketu- 
rių ar penkių vyrų draugijoje. Kad jis sapnuoja pasiturimą 

gyvenimą sau ir artimiesiems. Įsivaizduoju, kad apskritai 
iš visų mano bičiulių Barsuko tako 17 b name galėjo būti 
tik vienas, sapnuojantis taip pat šlykščiai, kaip aš, ir tai, aiš- 
ku, Arnė Mulandas. Bet iškreiptą sapnų pasaulį jis išsiugdė 
kalėjime. Tam tikra prasme buvo visai natūralu, jog Arnė 
retsykiais palūždavo. 

Vėl užliejo gėdos jausmas. Labiausiai dėl to, kad negalė- 
jau rasti jokio paaiškinimo, kodėl susapnavau tokį sapną. 

Nustūmęs teleskopą į šalį, gurkšnojau arbatą ir žiūrė- 
jau į tamsą. Ar kas man gyvenime nesisekė? Kiek žinau, 
ne. Na, taip, gyvenu vienas. Dėl to daugiau ar mažiau apsi- 
sprendžiau pats. Negalėjau nė pagalvoti, jog namuose vie- 
toj motinos atsirastų svetima moteris. Žinojau, kad kaimy- 
nai žiūrėjo į mane kaip į keistuolį. Kaip į kokį menininką. 
Mąstančią asmenybę. Bet manęs tai tikrai nejaudino. Nė 
kiek. Vaikystė? Hm. Kas, padėjęs ranką ant širdies, pasa- 
kytų, kad vaikystėje visiškai neteko kęsti patyčių? Mažai 
kas. Retenybė, kas augdamas nėra to patyręs. Kažin ar tie, 
kuriė jautėsi esą iš nekliudomųjų, paprasčiausiai nebuvo 
tokie storaodžiai, jog tiesiog nesuprato kandžių replikų, 
kurias jiems laidė mokslo ir žaidimų draugai. Tarkim, kad 
ir Lisė Svensen. Ji buvo tokia. Kiekvieną kartą, kai kas nors 
skriausdavo, Lisė manydavo, jog tai - seksualinis prieka- 
biavimas. Ir taip nuo pat vaikystės. Ji pasižymėjo tuo pa- 
laimingu kvailumu, kuris saugojo ją nuo aplinkos blogio. 
Jai paprasčiausiai atrodė, kad vyro ir moters lytinė sueitis 
vyksta dėl bjaurių išdykavimų ir apkalbų. Manau, kad vė- 
liau ji išgyveno netikėtumą. 

Taip, tikrai. Mano ir vaikystė buvo visai nebloga. Sun- 


koka, bet visai pakenčiama. Vaikystė — tai motina ir aš, štai 

kas vaikystė. Motina. ir Elingas daugiabutyje. Arba moti- 
na ir Elingas per atostogas. Taip, per atostogas mes dažnai 
važiuodavome atostogauti. Motina mokėdavo ką nors pra- 
simanyti. Buvo išmoninga. Nesivoliojome, kaip sakoma, 
piniguose, todėl labai praversdavo kone beribė motinos 
fantazija. Kol dar buvo gyvi senelė ir senelis, keliaudavome 
traukiniu į Sandefiordą. Vasarą ir žiemą. Pavasarį ir rudenį. 
Nei ypač įdomu ar išradinga, gali kas nors pasakyti. Bet man 
būdavo įdomu! Ir motinos vaizduotės dėka. Pavyzdžiui, 
kad Dramene gyveno ateiviai iš kosmoso. Taip, tikra tiesa. 
Drameniškiai esą kilę iš planetos Dramentorius 41, nuto- 
lusios už septynių milijardų šviesmečių vasarą —- žydrame, 
o žiemą - tamsiai mėlyname danguje. Už piktus darbus jie 
buvę iš ten išvaryti į Drameną. Pasak motinos, Drameną 
galima būtų palyginti su Australija. Drameniškiai, nors iš 
išvaizdos nieko nebuvo matyti, šiaip buvę gudrūs, tačiau 
jie nebuvo žmonės. Vėliau, kai užaugęs jau galėdavau pasi- 
juokti iš tų atsiminimų, motina prisipažino, kad namų ruo- 
šos mokykloje turėjusi mokytoją iš Drameno. Bet tada, kai 
buvau mažas... Sugerdavau viską, ką ji sakė, ir mano viduje 
gimdavo nauji jaudinantys vaizdai. Kai tik traukinys išva- 
žiuodavo iš Oslo vakarų stoties ir geležiniai ratai nešdavo 
mus vis artyn prie Drameno ir tų nelabųjų būtybių iš Dra- 
mentoriaus 41, sėdėdavau sukaustytas baugios įtampos. 
Kaip savo išvaizda jie galėjo būti tokie panašūs į mus, žmo- 
nes? Motina paaiškindavo, kad ant savo baisių, iš prigim- 
ties raudonai violetinių ir juodų kūnų, nusėtų skylėmis ir 
geltonomis votimis, jie užsitraukę žmogaus odą ir plaukus. 
Dantys buvę netikri, ir drameniškis, parėjęs namo, tučtuo- 
jau juos išsiimdavęs. Drameniškiui dantų nereikėję. Kaip ir 

mes, žmonės, jie gimdavę be dantų, bet, kitaip nei mums, 
dantys jiems nedygdavę, nes maitinęsi vienas kito snar- 
gliais. O jau snarglių patiekdavę iki valios. Išpūstomis aki- 
mis ir stačiomis ausimis rijau kvapą gniaužiančius pasako- 
jimus. Įsivaizdavau, kaip už saugiai užrakintų durų vyksta 
paprastos drameniškių šeimos gyvenimas. Dantys - lauk, 
oda — šalin. Lalėdami svetima kalba, susėda kartu aplink 
virtuvės stalą ir ima šnypšti vienas kitam į lėkštę. Paskui 
pasigardžiuodami srebia tą šlykščią pliurzę. 

Na, ir tegu — motinos vaizduotė buvo neprilygstama. 
Nors ir keista, tačiau manęs niekada tiesiogiai nebaugin- 
davo jos pasakojimai. Taip pat ir nevimdė. Gerokai prieš 
Drameną ji ištraukdavo limonado ir šokoladuką už penkias 
eres, ir drameniškiai jau nebeatrodydavo tokie pavojingi. 
Visai ne. Jie gyveno savame pasaulyje, o kai kalbėdavo su 
tavimi, belikdavo tik viskam pritarti. Pritarti ir būti pakan- 
čiam. Kiekvieną kartą Drameno stotyje susidurdavome su 
ateiviais iš arti. Plūdo srautai aptrauktų žmogaus oda, su 
dirbtiniais dantimis drameniškių. O mudu su motina pa- 
slaptingai šypsojomės vienas kitam. 

Taip, tikrai. Kai galvoju apie vaikystę, motinos dėka liko 
ypač daug gerų prisiminimų. Paskui, man įžengus į paaug- 
lystę ir vėliau, ji atsisakė bet kokių išdaigų ir vis labiau už- 
sisklendė savyje. Nors kas žino? Kartais man atrodė, kad 
motina pasielgė priešingai: pasitraukė į savo vaizduotės 
pasaulį. O kai suaugau, man vietos ten neliko. Ji nutolo nuo 
manęs, 0 aš - nuojos. 

Mažojo piršto galiuku nubraukiau ašarėlę ir vėl griebiau 
teleskopą. Kad ir kaip būtų, turėjau gyventi savo gyvenimą, 
o dabar Lienų virtuvėje užsidegė šviesa. 

Greitai pusė šešių. Virtuvės užuolaidos užtrauktos, bet 
netvarkingai, nes galėjau matyti stalo kraštelį. Jis nebuvo 
padengtas kaip įprasta, tačiau virtuvėje kažkas vyko — už 
užuolaidos plaikstėsi šešėlis. Gal tai Elenės lesbietiškoji 
draugužė, kuri, palikdama neteisėtą meilės gūžtą, panoro 
puodelio kavos? Kol dar iš naktinio budėjimo nepasirodė 
grėsmingasis policininkas. O gal tai Ragnaras Lienas? 

Nereikėjo ilgai laukti. Tai buvo Ragnaras Lienas. Kai jis 
ant stalo nešėsi garuojantį puoduką, mačiau iš po tos ran- 
kos pažasties stirksant plaukus. Plyšelyje tarp užuolaidų 
šmėstelėjo jo mužikiškas siluetas. Lyg ankstyvą rytą Bor- 
neo džiunglėse staigiai sušmėžavęs orangutagas. 

Štai dar vienas siluetas. Iš guolio pakilo orangutago pa- 
telė, vos prieš keletą valandų žaidusi nenatūralius nevai- 
singos meilės žaidimus su kita patele. 

Čiupau telefoną. Ir vėl padėjau. Čiupau dar sykį. Būk 
ryžtingas, Elingai. Veik. 

Bet telefonu galiausiai taip ir nesugebėjau pasinaudoti. 
Tiesiog nežinojau, ką sakyti policininkui tokį ankstyvą rytą. 
Aišku, norėjau jį sudrausminti. Tačiau kokiais žodžiais? Be 
to, nemaniau, jog dabar tinkamas laikas. Puikiai atsimenu 
tuos du kartus, kai pats grįžau iš darbo. Ir kai motina kažką 
nedrąsiai papriekaištavo, manęs vos neištiko isterija. Būtų 
neką geriau, jei pasirodytų, kad jis ruošiasi eiti į darbą. 
Manau atvirkščiai. Kad ir ką manytum, pusė šešių — ne- 
žmoniškas laikas. Tokios keistos mintys mane buvo apni- 
kusios tuo ankstyvu metu! Ne tik neketinau priekaištais ir 
nurodymais sujaukti Ragnarui Lienui darbo dienos, bet ir 
pajutau jam šiokią tokią simpatiją. Panorau padėjęs galvą 
ant kelių glostyti jam plaukus. O gal ir pautėliauti. Kaip esti 

pasakose. Masino pati mintis pautėliauti pavargusio poli- 
cininko galvą kava kvepiančiame kambaryje. Niežėjo pirš- 
tų galiukai. Ragnarai! Nei tau, nei man ža prasme vyrai ne- 
patinka. Utėliauju kaip draugas, kaip bičiulis ir esu tikras, 
kad tu mane teisingai suprasi. Tai tik mano pirštų galiukai 
lyti tavo galvos odą, Ragnarai. Tai tik Elingo, tavo drau- 
go, pirštų galiukai. Tai ne seksas. Tai vyriškas švelnumas, 
neperžengiantis padorumo ribų. Gulėk ramiai, Ragnarai! 
Pabandyk užmiršti girtuoklius ir įžūlius katedros galeri- 
jos narkomanus. Negalvok apie šefą. Nežymėk viršvalan- 
džių, nesuk galvos dėl autoriteto, o pabūk su savo geriau- 
siu draugu. Ir dar vienas dalykas —- juk dabar mes vis dėlto 
taip arti prie vienas kito: nemušk tu jos. Nesmok kumščiu 
į veidą. Žmonės laido liežuvius, argi ne? Pliauškia ir kuž- 
dasi visuose pamiškės kampuose. Nespėji nė mirktelėti, o 
iš adatos jau vežimą priskaldo, iš musės dramblį padaro. 
Apie tave sakys: mums bejėgiškai stebint pro žiūronus, jis 
ją nužudė. Nors tu to ir nepadarei. Aš myliu tuos žmones, 
bet žinau, kaip jie elgiasi, jei sulaikyti skleidžiamų paskalų 
jau nebeįmanoma. Net ir žvali Elenė Lien nebepakeis jų 
įsitikinimo, jog tu jos nenužudei, o paskui, supjaustęs kūną 
gabalais, slapta jų neišnešiojai. Elenės Lien buvimas tarp 
gyvųjų dirgintų visus kaip tam tikras nukrypimas. Taip, už 
tokį reginį irgi būtum kaltas. Panašiai kaip akmens amžiu- 
je galvažudžiai buvo atsakingi už tai, kad nužudytųjų vėlės 
blaškėsi palei laužo atšvaitus. 

Na, ką gi, bent jau dabar jis buvo davęs jai ramybę. Jie val- 
gė ir gėrė kavą. Tikra darna. Gal jis buvo iš tų vyrų, kurie vi- 
sada puldavo muštis tik po antro vyno butelio. Savo įpročius 
jam teks vienaip ar kitaip taisyti, bet dabar dar ne laikas. 

Pusę septynių įsižiebė šviesa pas Leną Ulsen ir Arnę 
Mulandą. Šis mane nustebino. Visada maniau, kad kvaiša- 
lų platintojai keliasi vėlai. Tiesa, naujam gyvenimui Arnė 
Mulandas prisikėlė kaip inžinierius, bet vis dėlto tikrai nu- 
stebau tokiu paros metu jo virtuvėje pamatęs šviesą. Beje, 
ar tiesa, kad jis - inžinierius? Ši informacija iš telefonų 
knygos. Bet nemanau, kad telekomas pirmiausia pareika- 
lauja diplomo ir tik tada prie abonento pavardės išspaus- 
dina profesiją. 

Lena Ulsen zujo po savo virtuvę. Pirmyn ir atgal tarp 
stalo ir viryklės. Kartais mačiau ir mažojo Tomo viršugal- 
vį. Nuo vienos palangės pusės į kitą, nelyginant rausvas 
duonos žiauberiukas. Netrukus jis - į darželį, o motina - į 
darbą. Įsivaizdavau, kaip kokioje nors miesto įstaigoje 
kompiuterio klaviatūra laksto laibi Lenos Ulsen pirštai. 
Ten dirba keli vadovauti mėgstantys ir vylingai šaudantys į 
ją akimis vyrai. Geidė jos visi iki vieno, tačiau tvardėsi bent 
jau iki darbo pabaigos. To tikėjausi. Dienraščiuose „VG“ ir 
„Arbeiderbladet“ dažnai esu skaitęs apie vadinamąjį sek- 
sualinį priekabiavimą darbovietėse. Tai netvarka, buvome 
vienos nuomonės su motina. Moteris privalėjo turėti gali- 
mybę netrikdoma padaryti vienos ar kelių sutarčių kopijas, 
"kad pro šalį praeinantis koks paikas vyras neimtų graba- 
liotis apie šlaunis. Kokio velnio Lenai Ulsen, praslystant 
pro rašomąjį stalą, komercijos direktorius ima tapšnoti jos 
sėdmenis? Dėl savo lyties atstovų jaučiausi bjauriai, bet ti- 
kėjausi, kad Lenai Ulsen pavykdavo viso to išvengti. Arba 
kad ji turėjo pakankamai ryžto ir jėgų sutramdyti tokius 


gašlūnus ir geriausiai — visiems girdint. 

Septintą valandą užsidegė šviesa pas Rigemurą Jolsen. 
Būk palaiminta, galvojau, pirmą kartą matydamas ją, vil- 
kinčią šviesiai mėlyną chalatą. Ramiai stovėdama prie lan- 
go, ji žiūrėjo žemyn į taką. Kreipdamas teleskopą, pasekiau 
jos žvilgsnį, ir iš tiesų ant asfalto tupėjo kačiukas ir prausė- 
si. Pasirodė, kad tikrai išgirdau prie lango jos lemenamus 
švelnius žodelius. Ji neabejotinai įgudusi parduotuvių va- 
gilė, bet ir junta švelnumą gyvybei, pradedant greitai vys- 
tančiomis vazoninėmis gėlėmis, baigiant kačiuku, vieną 
lapkričio dieną atliekančiu rytinį tualetą. 

Pajutau atslenkant nuovargį. Vokai pasunkėjo it švini- 
niai. Patyriau daug džiaugsmo, stebėdamas žemiau bun- 
dantį daugiabutį, bet akys pačios merkėsi. 

Nuslinkęs ir vėl atsiguliau. Ryto brėkšmai sklaidantis po 
kambarį, stengiausi neužmigti. Mane kamavo mintis, kad 
iš naujo gali pasirodyti drėgna Gru burna. Bet akys merkė- 
si. Nugrimzdau į miegą. 

Prikėlė telefonas. Mane iš gilaus miego pažadino šaižus 
skambutis; žadintuvas ant naktinio staliuko rodė pusę pir- 
mos. Pusę pirmos! Atsistojęs ant grindų, pajutau maudžiant 
visą kūną. Pylė prakaitas. Prieš kelias valandas švarutėlaitė 
pižama dabar buvo bjauriai sudrėkusi. Atrodė, kad galva 
prikimšta švitrinio popieriaus, o kojos tarsi kokio senio. 
Pakilau ir, nusvyravęs keletą žingsnių, tarpduryje į svetai- 
nę staiga stabtelėjau. 

Telefonas tebečirškė. 

Stok, pagalvojau. Luktelėk akimirką, mielasis Elingai! 
Švaistytis keiksmažodžiais įpročio neturiu, tačiau dabar 
vis dėlto pagalvojau: kas čia per velnias? Paskutinį kartą šis 


telefonas skambėjo, kai slaugė iš ligoninės paprašė manęs 

ateiti. To skambučio tarsi ir laukiau. Bet dabar... Telefonu 
skambindavo motina. Nedažnai, tačiau skambindavo. Vie- 
nur kitur turėjo draugų, bet kadangi ji svečių vengė, ryšį 
su jais palaikydavo šio pilkojo telefono dėka. Aš pats seno- 
jo Belio išradimu per daug nesižavėjau. Surinkęs teisingą 
numerį, skambinantysis jau turėjo prieš akis mano vaizdą. 
Pakeldamas ragelį ir atsakydamas „alio!“, būčiau atidavęs 
save į kitų rankas. Prisipažinęs, jog esu namie. Savo vardo 
neišsižadėsi. Tai Elingas, ir kaip tik šiuo metu Elingas savo 
vietoje daugiabutyje. Kitaip tariant, Elingas namie. Nesa- 
kau, kad prisipažindamas darau ką nors bloga. Tik nebu- 
vau visai tikras, ar taip prisipažinti reikėtų ir kitiems, o ne 
tik sau. Koks jų reikalas, ar aš namie, ar, pavyzdžiui, trum- 
pam išėjau į prekybos centrą? Iš tiesų joks. Pasitaikė keletą 
kartų, kad kažkas skambino ne tuo numeriu. Jausmas visai 
nekoks. Suskambus telefonui, pirmiausia imi dvejoti. Kelti 
ragelį ar ne? Prakaituoja delnai. Žingsniuoju pirmyn ir at- 
gal. Abejoju ir baiminuosi. Pagaliau nugali ryžtas. Pakeliu 
ragelį ir mandagiai sakau „Alio“. Ar tai Ulė? Ne, ne Ulė. Čia 
Elingas, motina valandėlę išėjusi. Nežinau, kas blogiau. Ar 
kai kažkas nemandagiai trenkia ragelį, ar nuolankiai at- 
siprašinėja. Reikalas tas, kad abiem atvejais mane apima 
netikrumo jausmas. Ar iš tiesų tas svetimas balsas norėjo 
pakalbėti su Ule? O gal skambinantysis norėjo sužinoti, ar 
namie toks Elingas? Po tokių skambučių ilgai stoviniuoda- 
vau prie lango atidžiai stebėdamas, kas dedasi lauke. 
Telefonas čirškė ir čirškė. Atrodė, niekada nesiliaus. 
Delnais užsispaudžiau ausis, bet vis tiek gerai girdėjau. Pa- 
jutau, kaip tvenkiasi ašaros. Galų gale neištvėriau ir pri- 
bėgęs pakėliau ragelį. Lyg ir pažįstamas balsas kartojo ir 

kartojo mano vardą. Tarė taisyklingai, tačiau, nepaisant to, 
aš neįstengiau štai taip tiesiog imti ir atsakyti jam. 
„Elingai? Ar tai tu, Elingai? Elingai? Elingai, ar tai tu?“ 
Skambino Eriksenas iš socialinės rūpybos skyriaus. 
Staiga pasijutau labai nesaugiai. Žinoma, esu vardu 
Elingas, šito niekada nuo nieko neslėpiau. Mulkinti Erik- 
seną iš socialinės rūpybos skyriaus man neateitų į galvą. 
Mano vardas Elingas. Basta. Bet ar buvau tas pats Elingas, 
su kuriuo Eriksenui iš socialinės rūpybos skyriaus dabar 
reikėjo žūtbūt pasikalbėti? Aš taip nemaniau. Ir kas būtų, 
jei dabar atsakyčiau „taip“? Tarkim, kad tas Elingas, kurio 
ieško Eriksenas iš socialinės rūpybos skyriaus, turi kokių 
nors problemų? O ką, jei per klaidą lemtingas skambutis 
susies Mano asmenį su tomis problemomis? O kas, jei net 
ir vadovaujantis geriausiais tikslais, aš būčiau nepagrįstai 
apkaltintas? Galima, aišku, sakyti, jog problemų esama dėl 
to, kad jas išspręstume. Juk išaiškinti galima viską, tik ne- 
reikia skubant pamesti galvos. Antra vertus, kodėl turėčiau 
rizikuoti? Juk aplinkinį pasaulį pažinau gana gerai ir man 
buvo aišku, jog dėl nesusipratimų istorijos raidoje visam 
laikui būdavo įpainiojami niekuo nekalti žmonės. Kai ku- 
riais atvejais aukos būdavo paliekamos likimo valiai. Visiš- 
kai atsitiktinai ir neteisėtai su purvais sumaišytas žmogus 
turėdavo įrodinėti savo nekaltumą. Kokia siaubinga min- 
tis! Tarkim, koks nors mulkis, turintis tokį pat vardą kaip 
aš, įkliuvo, pavyzdžiui, negarbingai pasisavindamas išmo- 
kamus socialinės šalpos pinigus. Dabar ši aplinkybė su ma- 
nim nesusijusi. Tačiau kas būtų, jeigu į Erikseno klausimą 
atsakyčiau tiesiai šviesiai „taip“? Tokį atsakymą vertinčiau 


ne kitaip kaip prisipažinimą (Eriksenui). 

Padėjau ragelį. Aš „turėjau rūpintis savo reikalais, o 
Eriksenas — savo. Man nebuvo svetima mintis traukti ve- 
žimą bendromis jėgomis, drauge spręsti problemas. Tie- 
są pasakius, tai - mano perimtos ir išmoktos politinės 
programos dalis. Man buvo labai artima bendrijos idėja. 
Antra vertus, kiekvieną bendriją sudarė individai, o kiek- 
vienas individas turėjo asmeninio gyvenimo teisę. Apgai- 
lestavau, kad, sprendžiant šį reikalą, Eriksenui padėti ne- 
galėjau, tačiau labai mielai padėsiu jam kitu atveju. Jeigu 
kitą pavasarį Eriksenui prireiktų talkos savo individualaus 
blokuoto buto verandos remontui, būtinai dalyvaučiau. 
Stovėčiau įsikandęs vinį, viepdamasis iš Erikseno ir kitų 
vyrų sąmojingų pastabų, mums laidantis tokiais žodžiais 
kaip „dvicolis“, „keturcolis“, „sienojas“. Paskui suprakaita- 
vę ir patenkinti nusimestume striukes ir gertume velniškai 
stiprią kavą ir valgytume obuolinį pyragą, iškeptą Erikseno 
žmonos. Kol dirbome, ji laikėsi nuošaliai. Ne todėl, kad to 
būtų norėjęs Eriksenas iš socialinės rūpybos skyriaus ar 
kuris nors talkininkas. Mes ne tokie. Erikseno žmona vis 
dėlto suprato, kad mums reikia pabūti vyriškoje draugijoje. 
Nebuvome kokie nors nepraustaburniai, tikrai nebuvome. 
Galbūt mūsų tonas buvo šiurkštokas. Kaip vienintelė mo- 
teris, Erikseno Žmona pasišalino leisdama mums palaidyti 
liežuvius. Gryniausia intuicija. 

Dar kartą palindau po dušu. Juk ir vėl buvau bjauriai su- 
šlapęs. Praėjo vos kelios valandos, o skalbti reikės dvi piža- 
mas. Nieko sau. Paprastai užtekdavo vienos visai savaitei. 
Nakčiai reikės išpakuoti tą trynio geltonumo, ją motina 
padovanojo per dvidešimt devintąjį gimtadienį. Truputį 
susierzinau. Kaip tik tą ir planavau pasilaikyti ypatingai 

progai. Negaliu nutylėti, jog kai kada pasvajodavau sutiksiąs 
moterį. Na, apie tai nekalbėsim. Dabar padėtis buvo išskir- 
tinė. Gerai nusiprausiau. Priekį ir nugarą, viršutinę dalį ir 
apatinę. Prieš akis vėl išniro išžagintos moters vaizdas. 

Nusiprausęs ir apsivilkęs švariais apatiniais bei viršuti- 
niais drabužiais, pajutau grįžtant nerimą. Lyg kas būtų tvy- 
rojęs ore. Ar kaip reikiant nusiprausiau? Ar išmuilinau ir nu- 
šveičiau kiekvieną kūno dalelę, ar dar liko „pamirštų“ vietų? 

Vėl nusirengiau. Atsisukau karštą vandenį. Dabar pasi- 
ėmiau motinos šepetį. Šveičiausi, kol paraudo oda. Sukau 
karšto vandens čiaupą tol, kol galėjau ištverti. Paskui - kai 
nebegalėjau, ėmiau rėkti. Tada atsisukau šaltą. Šaltą kaip 
ledas, ir vėl ėmiau rėkti. Tada šveičiausi ir muilinausi visiš- 
kai nauju muilu. Puikus muilas, pajutau iš karto. Gausiai 
putojo ir labai skaniai kvepėjo. Atsukau karštą vandenį. 
Šaltą. Karštą. Šaltą. Išlipęs iš vonios, ilgai šluosčiausi šva- 
riu švariausiu rankšluosčiu. 

Ar gana? Ar aš pakankamai švarus? 

"Vėl įlipau į vonią. Palindau po karštu vandeniu. 

Jau, gana. Buvau visiškai švarus. Toks švarus, koks ap- 
skritai galėjau būti. Užsukau vandenį. Išsiėmiau iš stalčiaus 
naują rankšluostį. 

Ar gana? Pauosčiau kairę pažastį. Ar nors kiek dvelkte- 
lėjo prakaitu man į nosį? Sunku pasakyti. Kad būčiau visiš- 
kai tikras, paskui dar ilgai stovėjau po dušu. 

Tada pasijutau visai išsekęs. Galutinai nusibaigęs. Keliai 
drebėjo, nugara įsmilko. Nusvirduliavau į virtuvę valgyti 
nepadoriai vėlyvų pusryčių. 

Atidariau šaldytuvą ir, spoksodamas į žuvų pudingą, 
galvojau: štai kaip, Elingai. Tu ir vėl griebiesi savo. Prunkš- 

telėjau, nes visa tai —- gana nekalta. Ir vis dėlto nebuvau toks 
kvailas, kad nesuprasčiau, jog tai, ką išdarinėjau vonioje, 
buvo gryniausia obsesija. Jau seniai taip bebuvo, Elingai. 
Ar atsimeni, kaip beveik savaitę, nulipęs laiptais iki pasku- 
tinės pakopos, apsisukdavai ir vėl kopdavai atgal, nes ne- 
buvai tikras, ar abiem kojom, abiem kojom buvai palietęs 
kiekvieno aukšto kiekvieną laiptų pakopą? Gerai, kad dar 
moki save ironizuoti. Kitaip seniai būtum išprotėjęs. 

Sūrio su krevetėmis ar žuvų pudingo, Elingai? Dvejojau. 
Šitaip kamavęs save vonioje, dabar tiesiog nepajėgiau ap- 
sispręsti. Todėl kažkaip nevalingai pasigriebiau žuvų pu- 
dingą ir nuskubėjau prie stalo. Bet šįkart - ne. Nespėjau 
nė susigaudyti, ir vėl stovėjau prie šaldytuvo, nors buvau 
visiškai tikras, kad pasišlykštėsiu sūriu, vos ėmęs spausti 
jį iš tūbelės. Atvėriau ir uždariau šaldytuvo dureles. Dar ir 
dar kartą. Kiekvieną kartą šmėkštelėdavo tūbelė, ta bjauri 
geltona tūbelė. Kairėje rankoje tvirtai laikiau gerai į svies- 
tinį popierių supakuotą žuvų pudingą. Tūbelė. Trinkt! Tū- 
belė. Trinkt! Tūbelė. Trinkt! Tūbelėtrinkttūbelėtrinkttūbe- 
lėtrinkt. Dar padidinau tempą. Taip įsismaginau, kad ėmė 
svaigti galva. Šaldytuvas visas drebėjo. Taip sakant, gryna 
beprotystė, o kaipgi kitaip? Visiškai nustekenau dešinę ran- 
ką. Tuo pačiu metu kairėje atsiliepė kažkoks refleksas. Ar 
būtų įmanoma, ar būtų įmanoma per kelis dešimtadalius 
sekundės, kol veriasi šaldytuvo durelės, padėti žuvų pudin- 
gą atgal? Nesulaužant kairės plaštakos ar dilbio? Elingai, 
pagalvojau, tučtuojau liaukis, o tuo pat metu dešinė ranka 
lyg stūmoklis veikė toliau. Tūbelė. Trinkt! Tūbelė. Trinkt! 
Tūbelėtrinkttūbelėtrinkttūbelėtrinkt. Jau visai nebejuokin- 

ga. Jau imi peržengti nekalto žaidimo ribas. Tačiau kairė 
ranka nesiliovė žaidusi. Ji tik ir laukė, kada atsivers durelės, 
kad būtų galima įbrukti žuvų pudingą atgal į šaldytuvą. 
Staiga manyje lyg kas trūko. Sakyčiau, gal ir laimė. Par- 
kritęs sukniubau prie šaldytuvo. Gulėdamas ant grindų, 
dingą. Aš jį dar ir sumaitojau. Gniauždamas rankoje, kone 
perspaudžiau pusiau. Jaučiausi bjauriai, o dar ir pasielgiau 
gana neatsakingai. Ir tada, savaime aišku, į galvą pradėjo 
lįsti taip pat bjaurios mintys. Prisiminiau, ką devintoje kla- 
sėje man papasakojo tas nelemtas Astoras Alfredsenas iš 
Sunmiorės, sužinojęs, jog priešpiečiams valgau sumušti- 
nius su žuvų pudingu, apteptu majonezu. Gal ir atrodytų, 
kad orumas turėtų neleisti sunmioriškiui tyčiotis iš ben- 
draklasio, jautusio silpnybę sumuštiniams su žuvų pudin- 
gu, bet, pasirodo, ne. Kai aš valgiau iš namų atsineštus su- 
muštinius, štai ką garsiai visiems klasėje girdint pasakojo 
Astoras Alfredsenas: jo tėviškėje į žūklę buvę įprasta pa- 
siimti ir jaunus vaikinus. Taip, kelis kartus su dėde plau- 
kęs ir jis. Paprastai, tęsė jis, dar plaukiant jūra, verdamas 
žuvų pudingas. Kad laivui prisišvartavus būtų šviežias ir 
šiltas. Sunmioriškiai, kaip žinome, nepasimeta, kai sunku, 
ir moka naudingai leisti laiką. O pasak Astoro Alfredse- 
no, atsitikdavo, kad kraunant šiltą pudingą paaugliams 
triumuose prailgdavo dienos. Mintys lėkdavo pas likusias 
krante mylimąsias. Ir tada su mintimis pabusdavo ilge- 
sys. O ką kita sugalvosi, nei imti guostis tuo, kas po ranka. 
Klausėmės ausis atstatę, tačiau nepatikėjome. Iš tikrųjų 


taip, tvirtino Astoras, tokia mano krašto tikrovė. Sueitis su 

šiltais pudingais triumo prieblandoje išplaukusiems į žve- 
jybą paaugliams buvo visai įprastas dalykas. Jie netgi var- 
žydavosi, kuris apdoros daugiausia pudingų. 

Mane tai pribloškė. Bandžiau slapčiom pirštais išimti 
iš burnos sukramtytą duoną su pudingu. Bet ne, aišku, tai 
padaryti man nebuvo lemta. Mat dabar visi sužiuro į mane. 
Prisimenu, viena mergaitė pasakė: „Kiaulė neraliuota“. Ši 
neteisybė man buvo lyg kumščio smūgis. Argi aš kiaulė to- 
dėl, kad sunmioriškiai buvo pratę prievartauti pudingus? 
Koks absurdas! Kur moralė? Įtūžęs, bet šįkart visai atvirai, 
vėl bandžiau pirštais ištraukti sukramtytą maistą, tačiau 
tada oho-ho, kaip sujudo mano bendraklasiai. Jie puolė 
mane ir užlaužė rankas. Kažkas iš už nugaros abiem ran- 
kom užspaudė man burną, kad negalėčiau išspjauti maisto, 
o griūdamas su visais paspringau ir maniau, jog uždusiu. 

Atsistojau ant kojų. Dabar, kaip ir tuomet. Žuvų pudin- 
gą palikau ten, kur jis gulėjo. Na, gal dar ir paspyriau koja. 
Susierzinęs pastebėjau, kad, galuodamasis su šaldytuvo 
durelėmis, bjauriai suprakaitavau. Nutariau tiesiog apsieiti 
be pusryčių ir geriau palįsti po dušu. Jau buvau atsisegęs 
dvi viršutines marškinių sagas, tik štai prie durų pasigirdo 
skambutis. 

Blogai, kai suskamba telefonas. Tačiau durų skambu- 
tis — šimtą kartų blogiau. Pasak motinos, tai buvo „ma- 
lonus dzin dzin“. Ne, labai ačiū! Norėčiau žinoti, kuo tas 
dzingėjimas buvo malonus. Aidėjo grėsmingai. Kaip kapi- 
nių koplyčios varpai. 

Stovėjau nuščiuvęs, visas įsitempęs. Tikriausiai kas nors 
suklydo. Arba išdykavo vaikai. 

Suskambo ir vėl. Šįkart smarkiau. Be garso riktelėjau 
ir delnais užsidengiau ausis. Pajutau jose baisų spaudimą, 
akimirką net išsigandau, kad gali sprogti būgneliai arba 
iš kaktos iššokti akys. Būdamas pilnas kraupaus humo- 
ro — toks jau esu, - įsivaizdavau, kaip kambariu nuskrieja 
akių obuoliai, sutartinai tėkšdamiesi į kabantį virš praus- 
tuvės veidrodį. Apsiramink, Elingai! Kvėpuok giliai ir atpa- 
laiduok raumenis. Taip ir dariau, kartu ant pirštų galiukų 
slinkdamas į prieškambarį. Pasirodė, kad tai neapsakomai 
sunku. Atpalaiduoti raumenis ir giliai kvėpuojant tipenti 
ant pirštų galiukų, galima sakyti, visai neįmanoma. Bet 
šiaip taip prislinkau prie durų. 

Kas čia, Elingai? Ar skambina prie laukujų durų, ar jau 
prie šių? Pagal namo taisykles laukujės durys turi būti už- 
rakintos, bet žinojau, kad ne visi gyventojai to paisė. Atsar- 
giai palinkau į priekį ir žvilgtelėjau pro akutę, kurią, per- 
kalbėjus motiną, pavyko įmontuoti. 

Erikseno iš socialinės rūpybos skyriaus veidas buvo 
groteskiškas. Apskritas ir paburkęs, tarsi burna, nosis ir 
akys būtų nupieštos ant mėsos spalvos baliono. Ar būna 
mėsos spalvos balionų? Mintys apie mėsos spalvos balio- 
no pirkimą mane gal kiek sutrikdė, ir susvyravęs trenkiausi 
galva į staktą. 

Dabar Erikseno balsas ėmė kaulyti ir zirzti. Tada pasi- 
girdo, mielasis Elingai, atidaryk, juk čia tik aš, Eriksenas iš 
socialinės rūpybos skyriaus. 

Kai žmonės apibūdina save žodžiu „tik“, tučtuojau da- 
rausi skeptiškas. Tokiu atveju kas nors, o dažniausiai net 


ir daug kas, būna negerai. Be to, Erikseno balsas skambėjo 

pataikūniškai, o tai, mano manymu, neatitiko jo charakte- 
rio. Eriksenas nebuvo beširdis, visai nežiaurus, o jau patai- 
kūniškas jis tikrai nebuvo. Bet dabar jis bandė prisigerinti. 
Netgi tariant mano vardą, jo balse vienu metu skambėjo ir 
kaltinimas, ir pagalbos šauksmas. Kas iš tikrųjų darėsi su 
tuo žmogumi? Pirmiausia - skambina telefonu, paskui sto- 
vi prie durų. Nutariau, kad jį kamuojantis nerimas vienaip 
ar kitaip siejosi su manimi. Arba jis taip manė. Supratau, 
jog nelabai tikėtina, kad per kelias valandas jis ir paskam- 
bintų ne tuo telefonu, ir ateitų ne tuo adresu. Todėl grei- 
tai suskaičiavau iki 24 ir atidariau duris. Kairiajame mano 
lūpų kamputyje žaidė vos pastebima šypsenėlė, tačiau, sto- 
vėdamas su juo akis į akį, ketinau surimtėti; esu girdėjęs, 
kad toks perėjimas darąs įspūdį. Taip patarė man vienas 
prancūzų kino aktorius, kurio pavardės niekada negalėjau 
atsiminti. Be abejo, tai buvo šypsena. Bet kartu ir tam tikro 
reiklumo ženklas. Ja bandoma draugiškai priminti aplin- 
kai, kad šypsenos šeimininkas su viskuo nesitaiksto. Ta- 
čiau joje — nė kruopelės cinizmo ar pasipūtimo. Maloni, 
kone ideali šypsena, skirta Eriksenui iš socialinės rūpybos 
skyriaus, žmogui, pratusiam išsaugoti savigarbą tais atve- 
jais, kai kitiems ji subyra į šukes. 

Jis atėjo ne vienas. Pasirodė, tarsi kas man būtų skėlęs 
stiprų antausį. Žinojau, kad lankytojo ištartas „tik“ galė- 
jo būti aiškinamas įvairiai. Kadangi šis žodis buvo ištartas 
nuolankiu tonu, nusprendžiau jo vartojimą aiškinti taip, 
lyg buvo stengtasi padaryti klaidinantį įspūdį, jog lankyto- 
jas Žiūri į save truputį niekinamai. „Tai tik Eriksenas iš so- 
cialinės rūpybos skyriaus“. Tarsi nieko ypatinga. Tačiau žo- 
džio reikšmė juk leido taip pat galvoti, kad jis atėjo vienas, 

ir tai man pasirodė savaime suprantama. Tai tik Eriksenas 
iš socialinės rūpybos skyriaus. Niekas kitas, o Eriksenas iš 
socialinės rūpybos skyriaus. 

Ir ką gi. Kad ir kaip aiškintum, jis man melavo. Stovėda- 
mas ant mano kilimėlio prie durų, Eriksenas iš socialinės 
rūpybos skyriaus melavo. Su juo atėjusį žmogų iš matymo 
gerai pažinojau. Taip pat žinojau, kad jis pavarde Larsenas 
ir gyvena a laiptinės pirmame aukšte, tačiau mes su juo 
niekada nebuvome persimetę jokiu žodžiu. Motina visada 
vadindavo jį Larsenu iš pirmojo; dar žinojau, kad jis turi 
kažkokias pareigas mūsų name, bet niekada nesusimąs- 
čiau, kokios tos pareigos. Aš, kaip žinote, turiu savų. Dabar 
jis stovėjo prie mano durų ir kartu su Eriksenu iš socialinės 
rūpybos skyriaus žiūrėjo į mane. 

Susikirtome. Nieko rimta, tačiau tarp mūsų kilo šioks 
toks nesutarimas. Jie žūtbūt norėjo žinoti, ar aš sutikčiau 
juos valandėlę įsileisti vidun. Atsakiau, ir tai buvo tiesa, 
kad dabar negaliu. Laikiau save gana užsiėmusiu žmogu- 
mi; o dabar dar ir norėjau nusiplauti nuo kūno prakaitą. 
Taip ir pasakiau. Tačiau mano žodžius jie praleido negir- 
domis. Eriksenas netgi pasiūlė, kad atidėčiau dušą kokiam 
pusvalandžiui, bet aš griežtai atmečiau tai kaip nederamą 
kišimąsi į mano asmeninį gyvenimą. Ką nors atidėlioti 
buvo ne mano stilius, todėl ir dabar neketinau nieko keisti. 
Rėmiausi motina, neabejotinai turėjusia kaip tik šią silpny- 
bę. Baigdavosi tuo, kad daug kas likdavo tiesiog nepadary- 
ta. Dar man nespėjus visko paaiškinti, Larsenas iš pirmojo 
šoko tvirtinti, jog elgiuosi neprotingai. Pasakiau, kad iš tie- 
sų turėtų būti riba tam, ko laisvos šalies pilietis verčiamas 


klausytis ant jo namų slenksčio stovinčio pašalinio žmo- 

gaus. Tada Eriksenas iš socialinės rūpybos skyriaus suma- 
nė mane palytėti. Ištiesė ranką, ir galėjo pasirodyti, jog jis 
ketina uždėti ją ant peties. Man tai nepatiko. Atsitraukiau, 
bet tada jie tiesiog pasekė iš paskos. Ir taip visai nekviesti 
juodu staiga atsirado mano prieškambaryje. 

Dabar liko viena iš dviejų. Galėjau pasipriešinti fizine 
jėga arba imtis šeimininko vaidmens. Jie mane įžeidė, taip, 
įžeidė. Įsibrovė į mano valdas. Antra vertus, tai buvo Erik- 
senas iš socialinės rūpybos skyriaus ir Larsenas iš pirmojo, 
o ne kokie nors įžūlūs Arnės Mulando masto vagys. Jei da- 
bar bandyčiau įveikti juos plikomis rankomis, esu beveik 
tikras, kad pralaimėčiau. Taip pat baiminausi, jog mano 
veiksmus gali palaikyti noru pakenkti, jie gali visai nepai- 
syti to, kad taip pasielgiau bandydamas apsiginti. 

Vadinasi, šeimininkas. 

Tačiau ne bet koks. Nenorėjau būti nelaisvas šeiminin- 
kas, toks šeimininkas, kuris priverstas rodyti svetingumą 
ir malonią šypseną. Ne toks, kaip tas pataikūniškas barme- 
nas, išsigandęs Arizonos Sido įtūžio, kone iki blizgėjimo 
laižantis nuo batų purvą ir už dyką vaišinantis geriausiu 
viskiu. Būsiu šeimininkas, kuris netikėtai susilaukė visiškai 
nepavojingų svečių. Labai ne laiku, nes kaip tik tą dieną 
reikėjo daug ką nuveikti, tačiau jis stengsis priimti juos 
kuo geriau. Todėl, staiga pakeitęs taktiką, paaiškinau, kad 
pastaruoju metu turėjau daug reikalų, be to, kankino ne- 
miga. Neatsiprašinėjau už tarpduryje paleistą žodžių sal- 
vę, paprasčiausiai pakeičiau toną, ir, kad tai padarė jiems 
gerą įspūdį, pamačiau iš greitomis persimestų žvilgsnių, 
kai paprastai ir nuoširdžiai pasakiau, jog džiaugiuosi juos 
matydamas. 

Iš manęs, matyt, jie laukė pakviečiami į svetainę. Todėl 
taip ir padariau. Pasistengiau įeiti pirmas. Mat padėtį tru- 
putį komplikavo kai kurios aplinkybės. Pavyzdžiui, durys 
į Rigemuros kambarį buvo šiek tiek praviros, o jas reikėjo 
būtinai uždaryti ir, jei tik galima, patylomis. Tiesa, iš ten, 
kur stovėjome, „tiltelio“ nebuvo matyti. Bet maniau, kad 
jie tikriausiai norės atsisėsti ant sofos, o iš ten mano statinį 
juodu puikiausiai pamatys. Vėliau supratau, kad tada pasi- 
elgiau neįtikėtinai gudriai. Drąsiai, nors man tai apskritai 
nebūdinga. Bet juk ir padėtis buvo ekstremali. Kiekvieną 
akimirką tuodu žmonės galėjo mane demaskuoti ir tik- 
riausiai pavadinti gašlūnu. Turėjau tik kelias sekundes, ir 
jas reikėjo išnaudoti apdairiai. Todėl, paprašęs jų atsisėsti 
ant sofos, pats ėmiau atatupstas trauktis prie sienos. Jiems 
pajudėjus iš vietos, nuslinkau šonu palei sieną iki Rigemu- 
ros kambario durų. Atlikau šią operaciją taip plastiškai ir 
natūraliai, jog buvau tikras, kad jie net nepastebėjo, kaip 
už manęs stipriai trinktelėjo uždaromos durys. Tuo metu 
juodu jau buvo priėję prie sofos ir stovėjo truputį sutrikę. 
Mat ant stalo gulėjo du iškarpų albumai, o ant sofos - šūs- 
nys laikraščių, kurių dar nebuvau vartęs ieškodamas Gru 
Harlem Brundtland nuotraukų. Išeitį galėjau pasirinkti 
vieną iš dviejų. Trumpai, bet darniai nusijuokti ir „prisi- 
pažinti“, kad esu pamišęs dėl sporto, todėl iššniukštinėju 
visus laikraščius, skaitydamas apie „Lyno“ ar „Volerengos“ 
komandas. Antra išeitis - apskritai nieko neaiškinti. Aki- 
mirksnį pasvarstęs, nutariau rinktis pastarąją alternatyvą. 
Apie sportą nieko neišmaniau, ir visai galimas dalykas, kad 
tie ponai išmanė. Pasijutau galįs pasispęsti rezultatų len- 


telių ir įvarčių skaičiaus žabangas. Be to, tokiu metų laiku 

apie futbolą laikraščiai rašė labai nedaug. Nors ne - krūvo- 
je gulėjo laikraščiai nuo pat rugpjūčio pradžios. 

Taigi nutariau vengti melo. Trys ilgi žingsniai ir aš — 
prie stalo, pačiupau nuo jo abu iškarpų albumus ir pas- 
kui šaltai nusviedžiau juos per svetainę į vaikų kambarį. 
Kartu atsiprašiau už netvarką, stengdamasis, kad tai ne- 
nuskambėtų itin apgailestaujamai. Viešpatie, juk esame 
trys paprasčiausi vyrai, norintys pasišnekėti, ir nėra jokio 
reikalo ką nors sureikšminti. O laikraščius paraginau kol 
kas mesti tiesiog ant grindų. Atsakė to daryti nenorintys. 
Ėmėsi krauti juos į kampą už televizoriaus. Aš, savaime 
aišku, padėjau jausdamas, kad man situacija pradeda net 
patikti. Kone kaip talka pas Erikseną. Kol nešiojome šūsnis 
laikraščių, stengiausi atkurti panašų Eriksono verandoje 
vyraujantį toną. Iš tikrųjų geri bičiuliai nebuvome, bet juk 
galima tai, ko nėra, paversti tikrove. Juokaudamas pastebė- 
jau, kad Larseno iš pirmojo kelnės suteptos padažu. Tikrai 
pasirodė, jog man pavyko pasakyti tai draugiškai, bet kartu 
ir šiurkštokai, kaip ir tiko šioje situacijoje. O jam-taip nepa- 
sirodė. Jis truputį net paniuro dėl to, kad užsiminiau apie 
dėmę. Kava, pagalvojau. Niekada nesuklysi pasiūlęs kavos. 
Stiprios, skanios kavos. Pats daug jos negėriau, gėriau dau- 
giausia arbatą, bet spintelėje laikiau pakelį kavos. 

Taip, žinoma, jie mielai išgertų kavos. Paraginęs juos pa- 
togiai „išsidrėbti“ ant sofos, pats nuslinkau į virtuvę ir pri- 
leidau į arbatinį vandens. Pajutau į nugarą įsmeigtus žvilgs- 
nius. Man tai nepatiko. Nepersimesdami nė vienu žodžiu, 

įjungiau viryklę ir užkaičiau arbatinį. Tada priešais šaldy- 

tuvą pamačiau gulintį žuvų pudingą. Persuktą, lyg būčiau 
mėginęs jį pasmaugti. Kaip supratau, jie to matyti negalėjo. 
Bet pakaktų, kad vienas iš jų truputį pasilenktų viršum sta- 
lo, ir katastrofa būtų neišvengiama. Ką jie tada pagalvotų? Iš 
tikrųjų atsitiko taip, kad įsikarščiavęs visiškai pamiršau pu- 
dingą, tačiau kaip jie galėjo tai atspėti? Jiems iš karto viskas 
būtų aišku. Elingas — silpnaprotis ir mėto pudingą į sieną. 
Apie tai papasakotų žmonoms. O argi tos, sutikusios savo 
drauges, nutylėtų tokią pikantišką naujieną? Ne. Niekada. 
Jeigu būčiau senas draugas, tada vyrukai, arba „šutvė“, kaip 
man patiko juos vadinti, neišplepėtų. Tačiau mano santy- 
kiai su jais kol kas tokie dar nebuvo, kol kas ne. Neabejojau, 
kad ilgainiui galėjome tapti gerais bičiuliais, tačiau užmegz- 
ti draugystę, kai ant grindų guli nublokštas žuvų pudingas, 
nebūtų teisinga. Tuo tarpu pasilenkti ir jį pakelti - neįma- 
nomas dalykas. Jie būtinai truputį pasilenktų į priekį, kad 
galėtų pamatyti, ką keliu. Visai natūralu. Žmogus - smalsus 
padaras. Ir vėl man prisireikė imtis kokios nors gudrybės. 
Atsirėmiau į virtuvės stalą taip, kad jie matytų mano gal- 
vą, viršutinę kūno dalį ir dešinę koją, ir, kalbindamas juos, 
laukiau, kol užvirs vanduo. Nelengva buvo pradėti pokalbį, 
nes patirties neturėjau, bet pamaniau, kad artėjančios Ka- 
lėdos — gana įdomi tema. Ar jau buvo susiplanavę, ką pirks 
dovanų artimiesiems? O ko norėtų patys? Iš pradžių jie iš- 
sisukinėjo, bet paskui Larsenas iš pirmojo lyg ir suminkštė- 
jo, kai kikendamas prasitarė, jog galvojąs dovanoti žmonai 
seksualius apatinius. Sprendžiant iš jo pasakymo, atrodė, 
kad ir jis pats norėtų tokios dovanos. 

Pajutau jam dėkingumą. Eriksenas nuoširdžiai juokė- 
si, ir pokalbis pasidarė lengvas. Nevaržomai lengvas, lyg 

tarp gerų draugų. Geraširdiškai krizendamas atsargiai tie- 
siau kairę koją atgal, kol ji atsirėmė į pudingą, gulintį prie 
šaldytuvo. Prie pat grindų po šaldytuvo durelėmis buvo 
skersinės grotelės. Vaikystėje, pasišviesdamas žibintuvė- 
liu, siaurame plotelyje už jų rasdavau gausybę trupinių ir 
susivėlusių dulkių. Maždaug kartą per metus motina ati- 
traukdavo šaldytuvą ir išvalydavo grindis. Ir aš galėsiu taip 
padaryti, kai tik išeis šie vyrai. Mano laimė, kai tada įsiutęs 
bakstelėjau koja, pudingas išslydo iš sviestinio popieriaus. 
Tik apmaudu, kad dabar nebuvau apsiavęs batais ar šlepe- 
tėmis, bet nieko nepadarysi. Ėmiau spausti pudingą prie 
grotelių. Jo sultys tučtuojau permerkė kojinę, bet spau- 
džiau toliau, kol pavyko perkošti jį pro groteles. Pasisekė, 
aišku, ne iš karto. Bet kad dabar stovėjau atsirėmęs į stalą, 
tiesą pasakius, buvo visai natūralu, nes laukiau užverdant 
arbatinio. Prieš pat užvirdamas jis pradėjo silpnai ūžti, bet 
ir aš tuomet jau buvau, taip sakant, bebaigiąs darbą. Kairė 
kojinė buvo peršlapusi, tačiau man pasisekė. Jei dabar vie- 
nas iš jų pasilenktų kiek į priekį, ant grindų pamatytų tik 
nedidelį popieriaus gniužulą, o juk toks vaizdas viengun- 
gio bute ypatingos nuostabos nekelia. | 

Kai buvau išpilstęs kavą į gražiuosius puodelius, ku- 
riuos padovanojau motinai per jos šešiasdešimt penkerių 
metų gimtadienį, tada jie susprogdino bombą. Taip, pasa- 
kyta stipriai. Mat širdį draskė tai, jog sėdėdami mano sve- 
tainėje jie jau viską žinojo, viskas jiems buvo aišku, o aš 
kaičiau kavą ir apskritai kaip įmanydamas stengiausi, kad 
jiems čia būtų malonu. Priėmiau juodu kaip senus drau- 


gus. Ir šie naudojosi mano svetingumu, žinodami, kad at- 

ėjo manęs sužlugdyti. Iš pradžių nesupratau, kur jie lenkė. 
Mat kalbėjo labai paskubomis ir nepakankamai aiškiai. 
Pagaudavau žodžius „pinigai“, „skola“, „palūkanos“, bet 
daug ką, nesuvokdamas sąsajų, praleidau pro ausis. Sėdė- 
jau žiūrėdamas, kaip juda jų lūpos. Erikseno iš socialinės 
rūpybos skyriaus - aukštyn ir žemyn, kai kada sušmėžuo- 
davo liežuvis ar dantys. Pradžioje ir Larseno iš pirmojo. 
Jam virpėjo taip pat ir Adomo obuolys, aš dar pastebėjau, 
jog buvo prastai nusiskutęs. Supratau, kad iš tikrųjų ketino 
kalbėtis su manim, tačiau vis tiek susidarė įspūdis, tarsi jie 
kalbėtųsi tarpusavyje. Sėdėjau lyg koks žiūrovas per teniso 
varžybas ir prieš savo valią stebėjau, kaip jie svaidosi neby- 
liomis replikomis. 

Staiga jie sustingo. 
siai į mane ir tarė: 

— Ar tu dabar supranti, Elingai? 

— Ne, - atsakiau. 

Larsenas iš pirmojo krenkštelėjo. 

— Elingai, už šį butą dar toli gražu nėra išsimokėta. 
O tavo pašalpos nepakanka, kad galėtum kas mėnesį susi- 
mokėti palūkanas. 

— Mes tau padėsime, - kalbėjo Eriksenas iš socialinės 
rūpybos skyriaus. 

— Patikėk. Tikrai tau ką nors surasime. 

— Ne, - atsakiau. 

Jie postringavo toliau. Staiga jiems ir vėl pagailo manęs. 
Negali gi būti gera gyventi čia tau vienam. Pagalvokit, kaip 


tik — gera. Labai gera! Atsistojau. Maloniai prašau ponų 

baigti gerti kavą ir dingti. Aš niekada... Neradau žodžių. 
Tik šleikštus drėgnas kamuolys įstrigo gerklėje. Nejudėda- 
į Erikseną iš socialinės rūpybos skyriaus, supratau, kad tas 
dar nesiruošė kilti. Matote, dar kažkokia paskola. Ar išsi- 
mokėta? Šie žodžiai rūpėjo motinai, o dabar ji mirusi. Aš 
gedėjau, o jie net nepasikuklino čionai ateiti, lyg ji dar būtų 
gyva. Tokiais dalykais, kaip mokestis už butą ir kitkas, rū- 
pinosi motina. Ar sunku tai suprasti? Mane net paėmė juo- 
kas. Ką jie galvoja? Aš ir taip buvau gana užsiėmęs, kad dar 
kiščiausi į motinos reikalus. 

Bet Eriksenas iš socialinės rūpybos skyriaus ir toliau 
varė savo. Tarytum nieko nebūtų atsitikę. Nejautrus kaip iš 
betono nulietas vėžlys. Kvaiša, jis ėmėsi pasakoti, jog ilgus 
metus motina gavusi pašalpą dar ir todėl, kad galėtų laikyti 
mane namuose, tačiau dabar tai nebeįmanoma. Pasak jo, 
man reikėjo truputį priežiūros. Be to, vienam žmogui so- 
cialinis skyrius tokio didelio buto nebesutinka finansuoti. 

Ką tas žmogus pasakė, Elingai? Ką pasakė Eriksenas iš 
socialinės rūpybos skyriaus? Jis pasakė, kad ilgus metus 
motina gavo pašalpą iš socialinės rūpybos skyriaus, kad 
„galėtų laikyti mane namuose“! Vos nepaklausiau: o kur 
kitur turėjau būti? Kur kitur, jei ne savo namuose? Kur mo- 
tinai „laikyti mane“, jei ne čia? Nė žodžiu nėra užsiminusi, 
jog dėl buto, dėl „mūsų tvirtovės“, kaip ji dažnai vadindavo, 
būtų buvę kokių nors rūpesčių. Nė žodžiu! O tada, kaip 
suprantu, viskas buvo gerai. Ir jei reikėtų apsispręsti, kuo 
patikėti, ar Eriksenu iš socialinės rūpybos skyriaus, ar mo- 
tina, puikiai žinojau, ką pasirinkčiau. O ką gi čia, dėl Dievo 
meilės, veikia Larsenas iš pirmojo? Sėdi atsidrėbęs kaip ka- 

ralius ant mano sofos, taip, dabar tikrai mano — paveldėjau 
ją iš motinos. Puodeliai taip pat mano dovana jai. Jis sėdė- 
jo ant sofos su puodeliu rankoje apsimetęs, kad rūpinasi 
manimi. Griežtai liepiau jam tučtuojau padėti puodelį ir 
atsistoti, delsdamas jis įvykdė šį paliepimą. Eriksenas iš so- 
cialinės rūpybos skyriaus irgi pakilo. 

— Na, taip, Elingai. Pamąstyk apie tai. Paskambinsiu tau 
kitą savaitę. — Jis ištiesė man ranką. 

Jis ištiesė ranką! Erikseno įžūlumas aiškiai buvo beri- 
bis. Su panieka pažvelgiau į baltą, mėsingą ranką. Nusėtą 
smulkiomis strazdanomis. Apaugusią raudonais plaukais 
iki pat pirmo pirštų narelio. Norėdamas išreikšti savo nuo- 
monę apie tokį elgesį, ištiesiau pirmyn rankas. Smarkiai 
plodamas traukiausi atgal. O išvadas tegul daro patys. 


Jiems išėjus, degiau pykčiu. Tai būtų buvęs teisėtas pyktis, 
bet dabar jis buvo virtęs baime ir neviltim. Atsiklaupiau 
prie sofos ir įsikniaubiau į apklotą. Čia jie sėdėjo. Čia sė- 
dėdamos tos dvi subinės pasakė, kad šie namai — jau ne 
mano. Ar šitaip bandoma šiurkščiai pajuokauti? Ar šitaip 
tarpusavyje juokaudavo artimi draugai? Nežinau. Nedrį- 
sau taip manyti. Raudodamas šaukiausi motinos. Jeigu jie 
pasakė tiesą, tai kodėl gi motina niekada nepasirūpino su- 
pažindinti mane su tais sunkumais? Kodėl ji metų metais, 
nieko man nesakydama, vaikščiojo pas Erikseną į sociali- 
nės rūpybos skyrių? 

Nuslydau ant grindų ir apvirtau aukštielninkas. Kai at- 
simerkiau, virš savęs pamačiau didžiulį katedros skliautą. 
Ar buvau miręs? Sklido keistas kvapas. Iš abiejų pusių ju- 


tau aukštyn lubų link kylančias kolonas, po skliautu susi- 

pinančias į sudėtingus raštus. Kažkur toli aidėjo vargonų 
muzika. „Motin? - ištariau atsargiai. - Motin?' 

Tada grįžau atgal. Buvau apsišlapinęs, kairė kojinė smir- 
dėjo žuvų pudingu. Du kartus palindau po dušu ir trupu- 
tį patrankiau šaldytuvo dureles. Paskui įjungiau skalbimo 
mašiną ir nutariau, kad daugiau nebebūsiu Elingas. Tiesiog 
to nebegalėjau įsivaizduoti. Nuo dabar būsiu Bjornas Gre- 
tunas. 

Su Bjornu Gretunu susipažinau turėdamas trylika. Jis 
dingo iš mano gyvenimo, kai buvau penkiolikos. Per kelias 
dviejų vasarų savaites jis paliko žymę mano gyvenime. Kai 
išsiskyrėme, žinojau, kad jau nebesusitiksime. Niekada jo 
nepamiršiu. 

Nežinau, kaip patekau į krikščionių vasaros stovyklą 
Vestfolde. Gal dėl to, kad Strandas nebuvo labai toli nuo 
Sandefiordo, pagrindinės vasaros stovyklos. Atostogos juk 
ilgos, ir motina gal susigundė pabūti kelias savaites vie- 
na. Religinga nebuvo, todėl jos ketinimai tikriausiai buvo 
praktiniai. Man visai nesvarbu. Stovyklauti patiko. Tik, aiš- 
ku, sugrįžus pas klasės storžievius, apie tokias išvykas pra- 
verti burnos negalima, bet man tai — visai nesunku. Buvau 
pratęs nepraverti burnos beveik apie nieką. 

Kai tas dvi vasaras stovyklavau Strande, vienas iš va- 
dovų buvo Bjornas Gretunas. Man regis, jam buvo per 
dvidešimt, bet mums, berniukams, jis atrodė kaip šimta- 
metis. Trumpais šviesiais plaukais, visada su saržinėmis 
kelnėmis, melsvais marškiniais ir baltu megztuku, kurį 
būdavo arba apsivilkęs, arba užsimetęs ant pečių. Man jis 
atrodė stilingas, kitiems — griežtas. Jis buvo griežtas. Aiš- 
kindamas Šventąjį Raštą, rėmėsi gal truputį ir pasenusiu 

požiūriu. Bet buvo ir labai teisingas. Mokėjo ištarti žodį 
„Jėzus“ šimtais įvairių būdų. Kad nuskambėtų minkštai, 
kaip „avinėlis“ ir „gelis“ arba kietai kaip „pragaras“. Tai pri- 
klausė nuo to, kaip kada reikėjo. Per rytines, vidudienio, 
vakarines pamaldas, jau nekalbant apie mažiau formalias 
sueigas prie laužo, Bjornas Gretunas sugebėdavo priartinti 
Jėzaus darbus ir mokymą prie mūsų buvimo „čia ir dabar“. 
Turėjo neprilygstamą gebėjimą rasti sąsajas tarp įvykių Ju- 
dėjoje ir Vestfolde, panašumus tarp pirmojo tūkstantme- 
čio keturioliktųjų Metų ir nūdienos aštuntojo dešimtmečio 
pradžios. Išsikviesdavo Išganytoją tarp valtelių pašiūrės ir 
tipinių vasarvietės namukų taip įtaigiai, kad bent jau aš 
tariausi ne kartą matęs baltai apsirengusią būtybę, šmės- 
čiojančią palei laužo atšvaitus. Augau namuose, kur Jėzaus 
vardas buvo tariamas retai, o ir per mokslo metus domė- 
jausi tikybos pamokomis taip pat mažai, kaip ir mano ben- 
draklasiai. Bet vis tiek pamenu, kad, praleidęs du kartus 
po dvi savaites Strando vasaros stovykloje, imdavau daug 
galvoti apie Jėzaus gyvenimą ir mokymą. Labiausiai mane 
stebino tai, kad, būdamas toks geras, jis visai nepripažįs- 
ta kompromisų. Jei atmesime vieną kelionę į dykumą, kur 
susitiko su pačiu Šėtonu (ir iš tiesų susvyravo), nesunkiai 
susidaro įspūdis, kad jis viską kontroliuoja. Jis teisingas, ta- 
čiau pritaiko teisingumą pačiais netikėčiausiais būdais. Ar 
nesame visi išmokyti niekinti moteris, už pinigus pardavi- 
nėjančias savo kūną? Žinoma, taip. Dar nebuvome suaugę, 
o tai mums jau buvo aišku. Bet Jėzus jas gynė. Nuosekliai 
palaikydamas žemiausius visuomenės sluoksnius, jis neat- 
stūmė taip pat ir besigaluojančiųjų jos viršūnėje. Manau, 


kad Strando stovykloje susiformavo mano požiūrio į so- 

cialdemokratiją, kaip vienintelio perspektyvaus politinio 
kelio, pagrindai. Tikinčiuoju tapti niekada nepavyko, nors, 
žinoma, Strande įsitraukiau į žaidimą, kurio iš manęs ir 
buvo laukiama. Bet paskui, susidūręs su įvairiomis politi- 
nėmis srovėmis, daugiau ar mažiau sąmoningai rėmiausi 
šiuo krikščioniškuoju pagrindu. Nenoriu šventvagiškai ly- 
ginti Gerhardseno ar Gru su Jėzumi Kristumi. Tačiau tarp 
jų esama... Bet kuriuo atveju galima tvirtinti, kad Darbi- 
ninkų partijos veteranai, na, ir pats darbininkų judėjimas 
buvo pagautas troškimo sukurti žemėje rojų. Ne pertek- 
liaus rojų, ne šalį, plūstančią pienu ir medumi, o rojų, kur 
vyrauja sveikas protas. Rojų, pilną folksvagenyų ir koopera- 
tyvų, patogių daugiabučių ir profsąjungų veiklos. Ir jiems 
pasisekė. To negalima paneigti. O į tai, jog kai kas niekino 
folksvagenus ir daugiabučius, kaip ir gatavą picą ar šaldytų 
žuvų blokelius, nekreipiau jokio dėmesio. Kaip ir į politi- 
kus, kurie savo pliauškalais pranašavo pasaulio pabaigą. 
Į tuos, kurie tvirtino, kad socialinio aprūpinimo sistema 
buvo prie žlugimo, išnykimo ribos. Jau sakiau, turiu pašal- 
pą. Ir truputėlį nuolankumo. 

Lyg tikras ekspertas Bjornas Gretunas gebėdavo susieti 
didžiuosius būties klausimus su kasdieniais įvykiais. Jam 
„pavyko įtikinti mus, kad kikenimas miegamajame po de- 
šimtos valandos buvo maištas prieš Kristų. Jo paveiktas pa- 
grindinis krizentojas pakilo nuo suolo ir prisipažino savo 
klaidas. Ir tada Bjornas Gretunas jam atleido. Vienas ryš- 
kiausių šių vasarų prisiminimų — atvejis, kai nusikaltimo 
vietoje buvo sučiupti du tiesiogine žodžio prasme nuleis- 
tomis kelnėmis berniukai, išdykavę su pusiau pornografi- 
niu žurnaliūkščiu. Tada Bjornas Gretunas sukvietė visus į 

neeilines pamaldas salėje. Visą laiką abu kaltininkai turėjo 
stovėti greta Bjorno Gretuno, skaitančio griausmingą pa- 
mokslą apie kūniškąsias pagundas. Po valandos jiems buvo 
leista kalbėti. Išraudę, nerišliai mekendami ir mikčiodami 
jie prisipažino, jog darę taip pat kaip ir biblinis Onanas. 
Bet tada Bjornas Gretunas panoro sužinoti, ar jie „lietė 
vienas kitą“, ir tie su palengvėjimu atsakė: „Ne“. Dvejoda- 
mas Bjornas Gretunas atleido. Žinau, kad gali nuskambėti 
keistai, bet aš visada turėjau slaptą troškimą, kad Bjornas 
Gretunas mane ramiai išbartų. Vien nuo minties, jog kaip 
tiems onanistams reikėtų stovėti kitų akivaizdoje, gyslose 
stingo kraujas — ne tokią situaciją turėjau galvoje. Ne, no- 
rėjau, kad švelniai pabartų. Norėjau, kad Bjornas Gretunas 
pasišauktų mane einantį iš valgyklos. Norėjau, kad, uždėjęs 
ant pečių ranką, paklaustų, kaip mano reikalai su Jėzumi. 
Mat pastaruoju metu mane stebėjo. Išsisukinėjimus visuo- 
tinių pamaldų metu. Ar mano galvoje esama bedieviškų 
minčių apie Tikėjimą? Šį klausimą būčiau nutylėjęs. Ir kuo 
ilgiau. Eidamas būčiau jautęs, kaip kažkoks skausmingas 
kamuolys vis labiau ir labiau spaudžia krūtinę. Tik priėjęs 
krantą ir pamatęs virš vandens paviršiaus pakylančią jūr- 
šarkę, kukčiodamas būčiau prisipažinęs, jog gyvenu be jo- 
kio tikėjimo. Kad nesugebu įsivaizduoti, jog Jėzus pasiėmė 
nuo mano pečių visas nuodėmes. Ir kaip tik tą akimirką 
Bjornas Gretunas būtų nuėmęs ranką nuo mano pečių ir, 
pasukdamas mane į save, būtų pažvelgęs rūsčiai, bet kartu 
ir švelniai, ir buvau tikras, kad jam tai būtų pavykę. „Elin- 
gai! - būtų pasakęs man tiesiai į akis. - Tai, kad šito man 
nepapasakojai, yra didelė nuodėmė. Bet tikėjimą galima iš- 


melsti. Ir dabar mudu melsimės kartu. Ar nori?“ 

O štai nuo čia visada įsivaizduodavau du variantus. 
Kurį iš jų pasirinkdavau, truputį priklausė nuo vakare prieš 
atsigulant jaučiamo nuovargio. Jei būdavau išsekęs po fut- 
bolo ir kroso, rinkdavausi trumpąjį variantą. Pakrantėje 
mudu vieni su Bjornu Gretunu. Glausdamas mane saulės 
įšildytomis rankomis, jis dėsto Dievui Elingo problemas. 
Įsivaizduoju, kokį išlaisvinimą, kokią laimę man leistų pa- 
justi tas žinojimas, kad dabar jau būsiu arti Dievo. Pilnas 
Šventosios Dvasios aš galėsiu įsikelti į vadovų namuką ir 
tapti suaugusiųjų bendruomenės dalimi. Man būtų nė mo- 
tais, kad bendraamžiai, kuriems dažnai nerūpi krikščioniš- 
kas elgesys, ir toliau krizens, valgys saldumynus ir laidysis 
bjauriais žodžiais. O mes vėlyvą vakarą sėdėsime vadovų 
namuke ir, gurkšnodami karštą arbatą, tyliai šnekučiuosi- 
mės apie dvejones ir tikėjimą, apie kaltę ir atgailą. Drauge 
melsimės ir vienas kitam atleisime. 

Kitas variantas - daug dramatiškesnis, turintis kele- 
tą išeičių. Ištrūkstu iš Bjorno Gretuno rankų. Verkdamas 
pasileidžiu į tankų pomiškį ir dingstu tamsoje. Vilkintis 
baltuoju megztiniu Bjornas Gretunas — man iš paskos. Jo 
šūksniuose — nerimas ir susirūpinimas. Jis nenorėjęs ma- 
nęs sujaudinti. Bet sujaudino. Bjornas Gretunas užmynė 
naktinį giliai manyje slypinčio perkūno oželio guolį, ir da- 
bar paukštis, gailiai suklykęs, besidaužančia širdimi nėrė 
į sielos brūzgynus. Bjornas Gretunas — jam įkandin. Už- 
kliuvęs parkrintu. Į erškėčius apsidraskau iki kraujo. To- 
lyn, tolyn. Bjornas Gretunas — man iš paskos. Dabar jis 
supranta, kad tai rimta. Suvokia, kad ant kranto užduoti 


nors ir atsargūs, tačiau lemtingi klausimai sujaukė berniu- 

ko pasaulį. Kaip niekada svarbu pavyti mažąjį Elingą ir jį 
apglėbus laukti palaimos iš viršaus. Tačiau nuo išgąsčio ir 
nevilties Elingas tarsi pameta galvą. Lekia nakties tamsoje 
kaip laukinis, nežinodamas kur ir ko. Bjornas Gretunas — 
iš paskos. „Nuo Jėzaus nepabėgsi!“ — šaukia man pavymui. 
Ir žodžiai krinta lyg peilio ašmenys į nugarą. Parpuolu ir 
guliu žiopčiodamas, o nematomas spyglys įsminga man į 
skruostą. Tada virš manęs atsiranda Bjornas. Bjornas Gre- 
tunas. Kartais, kai dar nebūdavo apėmęs miegas, imdavau 
ir nušokdavau nuo skardžio arba nerdavau į sraunią upę. 
Bjornas Gretunas ieškodavo ir rasdavo. Rizikuodamas gy- 
vybe, leisdavosi aklinoje tamsoje kalno šlaitu žemyn arba 
šokdavo paskui mane į vandens sūkurius. Ir visada rasda- 
vo. Visada. Kai kada mirštantį. Tada, man silpnai besišyp- 
sant, iš užpakalinės kelnių kišenės išsitraukdavo Naująjį 
Testamentą ir užžiebdavo žiebtuvėlį, nors ir nerūkė. Tyliai 
kalbėdamiesi aiškindavomės tekstą, kol aš nugrimzdavau į 
mirtį — miegą. Arba atsigaudavau ir būdavau paskiriamas 
kitų berniukų vadovu, kitų vadovų kolektyvo vadu. Tai pri- 
klausė nuo mano būklės tą vakarą. 

Kai Eriksenas iš socialinės rūpybos skyriaus ir Larsenas 
iš pirmojo šitaip pasielgė su Elingu, pajutau, jog dalį skaus- 
mo ir nelaimės man baisiai reikėjo perkelti į kitą asmenį. 
Mano susikurtas Bjornas Gretunas spindėjo it žvaigždė. 
Kur dabar tikrasis Bjornas Gretunas, nežinojau, galėjo 
būti ir miręs, iš kur man žinoti. Mane žavėjo tas susikur- 
tasis Bjornas. Rodėsi, jaučiu mane apglėbusias jo stiprias 
rankas. Girdžiu balsą, sakantį, kad esu pasitikėjimo vertas 


vyrukas. Iš tikrųjų per tas keturias stovykloje praleistas sa- 

vaites jis nė karto tiesiogiai nesikalbėjo su manimi. Buvau 
tylus, visada už kitų nugarų stovintis berniukas, beveik 
nematomas futbolo komandos atsarginis. Tarp orienta- 
cininkų niekada neatbėgdavau nei pirmas, nei antras, nei 
trečias. Bet ir ne paskutinis, - Bjornas Gretunas visada 
stengdavosi paguosti, - o, pavyzdžiui, 16 ar 22. Jis manęs 
nematė, bet aš jį mačiau. 

Bjornas Gretunas, galvojau. Dabar, kiek kojos neša, ir 
vėl bėgu gūdžiu mišku. Kažkas kužda man, jog artėju prie 
bedugnės. Ateik ir paimk mane į savo šiltą lyg saulės spin- 
duliai glėbį. Kitaip Elingas parkris. 


wo- oo 


nuėjau į Barsuko tako 17 b namą ir priklijavau lapelį su 
Bjorno Gretuno pavarde tuščioje vietoje prie skambučio 
greta Arnės Mulando. 

Kvaila? Galimas daiktas. Bet kai grįžau namo, įėjęs į 
Rigemuros kambarį, pamačiau, kaip ten už lango kažkas 
šmėstelėjo. Labai trumpą akimirką. 

Bjornas Gretunas sėdi tamsiame kambaryje. Netikiu, 
kad jis meldžiasi. Man atrodo, jog jis nusigręžė nuo savo 
Dievo, arba Dievas nuo jo. Ir dar - nemanau, kad tai svar- 
bu. Esu visiškai tikras, kad Bjornas Gretunas su Dievo 
pagalba ar be jos išlaikė prieš daugelį metų Strande mane 
užbūrusias savo puikiąsias savybes. Man Bjorno Gretuno 
vardas prilygo tvirtai valiai ir nepalaužiamam teisingumui. 
Kaip tik tokio bendro dabar man ir reikėjo. 


Tik vėliau, stebint prie sergančių gėlių artėjančią Rigemurą 
Jolsen su vandens ąsočiu, man pasidarė aišku, kokią žinią 

atnešė Eriksenas. Tik tada man persmelkė širdį. Išmes iš 
buto. Nei daugiau, nei mažiau. Išvarys iš vaikystės namų. 
Ar pasakiau „nei daugiau, nei mažiau“? Nesąmonė! Juk 
buvo ir kažkas daugiau. Ką jis turėjo galvoje, kai vėliau pa- 
sakė, kad būtų visai gerai, jei kas nors mane šiek tiek pri- 
žiūrėtų? Ką jis iš tikrųjų turėjo galvoje? Jaučiau šleikštulį 
vien nuo minties, jog kažkas mane „šiek tiek prižiūrės“. Juk 
„šiek tiek“ prižiūrėti žmogaus neįmanoma. Arba žmogus 
yra visiškai valdomas kitų, arba niekieno neliečiamas. Iš 
tiesų, būdamas mano namuose, mano vaikystės namuose, 
kurių išlaikyti, regis, greitai nebegalėsiu, Eriksenas iš so- 
cialinės rūpybos skyriaus kalbėjo su manimi lyg su žioplu, 
motinos netekusiu dvylikamečiu. Kodėl jis visai nepaisė, 
kad prieš jį - gražiai nuaugęs trisdešimt dvejų metų vyras, 
kuris, norėdamas būti išvaizdus, skusdavosi du kartus per 
dieną, - taip jis ir darė. Taip, tai tikra tiesa. Du kartus per 
dieną. Žiemą ir vasarą. Šviečiant saulei, lyjant, sningant, 
tvyrant rūkui. Ir štai šitam vyrui, tokiam Elingui, kurio ūgis 
mėtras aštuoniasdešimt du, svoris - aštuoniasdešimt ketu- 
ri kilogramai, anot Erikseno iš socialinės rūpybos skyriaus, 
reikėjo tam tikros priežiūros. Šitam vyrui, kiekvieną mė- 
nesį atsiimančiam pašalpą, o šiaip niekam nedrumsčian- 
čiam ramybės. Supratau iš laikraščių, jog dabar socialinių 
skyrių darbuotojai buvo galutinai persidirbę ir nespėjo at- 
likti visų užduočių. Erikseno apsilankymas mano namuose 
šį vidudienį patvirtino seną įtarimą, kad taip teigti - gryna 
nesąmonė. Eriksenas iš socialinės rūpybos skyriaus laiko 
turėjo pakankamai. 

Vėl pravirkau. Jaučiausi visiškai sugniuždytas. Jie nori 


mane išmesti! Kur tada man dėtis? „Tikrai tau ką nors su- 

rasime“, - pasakė Eriksenas iš socialinės rūpybos skyriaus. 
Bet kas tie „mes“ ir tas „ką nors“? Prieš akis iškilo ankštas 
viengungio kambarėlis svetimame mikrorajone, tikriau 
sakant, kažkoks erdvesnis sandėliukas. Įsivaizdavau, kaip 
žmogus, kuris „šiek tiek prižiūrės“ mane, keletą kartų per 
valandą, o gal kas penkias minutes pravers kambarėlio du- 
ris. (A, štai kaip, pasnaudei valandėlę ant sofos, Elingai? 
Vėl stoviniuoji prie lango. Na, tai vaikštinėji po kambarį? 
Kaip matau, doroji visai nemenką sumuštinį su krevečių 
sūriu? Taip, taip. Aš tik žvilgteliu. Mat man reikia tave šiek 
tiek prižiūrėti. Lik sveikas, iki. Pasimatysime po keturių su 
puse minučių.) Pakęsti tokio dalyko neįmanoma. 
Rigemura Jolsen buvo baigusi laistyti, bet iš įpročio grį- 
žo prie gėlių ir ėmė skabyti nudžiūvusius lapelius. Kas, po 
galais, toms gėlėms atsitiko? Ką gi ji darė, kad tos vis nu- 
džiūdavo? Pagriebiau teleskopą ir taip priartinau jos veidą, 
kad net pašokau ant kėdės. Pasirodė, tarytum ji taip pat 
žiūri tiesiai į mane, bet tai, aišku, buvo tik iliuzija. Staiga 
ji viską metė, ir netrukus ją vėl susiradau virtuvėje kažką 
veikiančią prie viryklės. Mačiau tik nugarą. Tikriausiai, 
pagalvojau, taisė sau nemažą puodelį kavos. Puodelį ge- 
ros kavos, kuria mėgausis žiūrėdama per televiziją kokį 
nors konkursą. Ir dar pagalvojau, kaip vaizdas gali apgauti. 
Ar kas gali būti nekalčiau už senyvos, priešais televizorių 
siurbčiojančios kavą moters vaizdą? Beveik niekas. Tačiau, 
susiejus turimas žinias su tuo, ką dabar iš tikrųjų mačiau 
(ar maniau greitai pamatysiąs), viskas pasirodė kitoje švie- 
soje. Priešais televizorių mačiau sėdinčią pagyvenusią va- 
gilę, iš puodelio siurbiančią nugvelbtą karštą gėrimą! Gal 

prie kavos užsikando taip pat ir vogtu sausainiu, ką gali 
žinoti. Bet vienintelis dalykas, kurį tikrai žinojau, buvo tas, 
jog ką tik pradėtą projektą, projektą, kurio rūpestingai su- 
kauptos informacijos dėka būčiau galėjęs įgyti supratimą 
apie Rigemurą Jolsen, reikės nutraukti. Ir tik todėl, kad 
Eriksenas iš socialinės rūpybos skyriaus siekia bet kuria 
kaina išguiti mane iš šio buto. Pirmą kartą gyvenime aš 
siekiau priartėti prie kito žmogaus, pasitelkęs kone moks- 
linius metodus, prisiliesti prie jo. Ir štai — iš socialinės rū- 
pybos skyriaus ateina Eriksenas trumpai pasikalbėti. Ne, 
sakau. Žinoma, taip, tvirtina jis. Kartu su juo atvyksta ir 
Larsenas iš pirmojo, vyras, kurį ne kartą esu matęs girtu- 
tėlį. Žinoma, taip, tvirtina jie. Ir kone įstumia mane į nuo- 
savus namus, iš kurių siekia išgrūsti. Bet pirmiausia išgers 
kavos. Ir Elingas, taikiai nusiteikęs, nenujausdamas jokio 
pavojaus, kaičia kavą. Papokštavęs su Larsenu iš pirmojo, 
Elingas garsiai ir nuoširdžiai juokiasi, o kad palaikytų šio- 
kią tokią tvarką (kurios, jo manymu, tuodu tikisi) švaria 
kojine apmauta koja po šaldytuvu grūda žuvų pudingą. Iš 
pasipiktinimo net žioptelėjau, bet, pamatęs, kad Rigemu- 
ros Jolsen svetainėje kažkas sujudėjo, greitai atsipeikėjau. 
O juk tuo metu Rigemura Jolsen sukiojosi virtuvėje! 

Ant vienos krėslo atramos pamačiau ranką. Kaip tik 
ta ranka ir sujudėjo. Dabar pamačiau ir kūną. Iš pradžių 
nebuvau ką nors pastebėjęs, nes suknelės spalva (margai 
pilka) beveik susiliejo su panašios spalvos krėslo apmuša- 
lu, krėslo, kurį per šiuos kelis vakarus jau maniau esant Ri- 
gemuros Jolsen krėslu. Jame sėdinčios moters veidą dengė 


užuolaida. 

Čia vyksta gana įdomūs dalykai, Elingai. Aišku, Rige- 
mura Jolsen susilaukė svečių. Ir tas svečias nėra ką tik at- 
vykęs. To svečio sėdėta Rigemuros Jolsen krėsle, kol pati 
Rigemura Jolsen triūsė prie savo mirštančių gėlių. Vadi- 
nasi, artimas draugas. Labai artimas. Juk niekas nesikalba 
su mirštančiomis kambarinėmis gėlėmis, jei į svečius yra 
atėjęs koks nors tolimesnis pažįstamas. 

Šis apsilankymas mane truputį erzino. Puikiai supra- 
tau, kad Rigemura Jolsen gyveno savo gyvenimą ir ne- 
abejotinai turėjo teisę pasikviesti į svečius vieną geriausių 
draugų. Ir vis dėlto prisipažinsiu, jog slapta tikėjausi turė- 
ti Rigemurą Jolsen tik sau. Galbūt šiek tiek pavyduliauju? 
Gal. Nenorėjau, kad tai būtų siejama su manim, todėl ir 
nutariau viską vertinti teigiamai. Aišku, reikalas pasirodys 
truputį kitaip, kai tik Rigemura Jolsen baigs sukiotis vir- 
tuvėje. Tada pamatysiu ją bendraujant su tuo kitu asme- 
niu ir nujaučiau, kad tada man atsiras papildomų kibukų 
dėlionėje „Rigemura Jolsen“. Tiesą pasakius, vos prieš ke- 
letą minučių nusprendžiau, kad nebebūsiu Elingas, o vei- 
kiau Bjornas Gretunas. Bet vėlgi — juk reikia laikytis savo 
principų. Laikytis užsibrėžtų taisyklių. Juk supratau, kad 
šis projektas žlugs, jeigu Eriksenui iš socialinės rūpybos 
skyriaus pavyks įvykdyti, ko jis siekia. Šiaip ar taip, aš viską 
ištvėriau ir žengiau į priekį. Tegul Bjornas Gretunas kol 
kas dar pasėdi tamsoje. 

Štai ji atėjo. Iš virtuvės atėjo Rigemura Jolsen. Ir ant pa- 
dėklo nešė ne tik kavos puodelius. Ten, kaip spėju, buvo 
taip pat ir bandelės, indelis su uogiene. Nagi, nagi, pagal- 
vojau. Sulaukęs artimo draugo, juk neimsi šykštauti. Tada 

ir neši ant stalo geriausia, ką galėjai nukniaukti. Nuo šios 
minties prunkštelėjau, nors pats ir apstulbau supratęs, kad 
į jos vagiliavimus labai rimtai jau nebežiūriu. Matyt, kaž- 
koks karo metų įprotis, kai mainais į ką nors kita prisieida- 
vo kaulyti maisto. 

Bet štai dabar ir įvyksta. Tai, kas priverčia mane pasta- 
tyti dyglius, kas paskatina vėl griebtis moralinių nuostatų 
ir aiškiai pamatyti padėtį. Nespėjus Rigemurai Jolsen pa- 
dėti padėklo ant stalo, kyšteli itin gerai pažįstamas veidas. 
Taip, tikrai! Žiurkienė. 

Nusivyliau. Ne Žiurkiene - ji tokia, kokia yra, dvasiškai 
suluošinta, visiškai be charakterio. Ne, visiškai nusivyliau 
Rigemura Jolsen, moterimi, kurią atidžiai stebėdamas ne 
tik savotiškai pamėgau, bet taip pat pajutau, kad tam tikra 
prasme esu už ją ir atsakingas. Žinojau, jog ji vagilė, bet 
niekam to nepasakiau. Bet kas gali suprasti, kad man tai 
buvo našta. Esu žmogus, labai aukštai vertinantis sąžinin- 
gumą. Kad ir kaip būtų, tylėjimas daro mane nusikaltimo 
bendrininku ir grynai moraline, ir teisine prasme. Tylė- 
jau, nes maniau, jog veikdamas ypač diskretiškai galėsiu 
vėl grąžinti ją į doros kelią. Net ir tada, kai suvokiau, jog 
tikriausiai nebeliks tam laiko, nes Eriksenas iš socialinės 
rūpybos skyriaus ir Larsenas iš pirmojo buvo nutarę su- 
jaukti mano gyvenimą, vis tiek nepravėriau burnos todėl, 
kad iš tikrųjų jaučiau solidarumą su ja. Nepritariau tam, ką 
ji daro. Bet prisiminiau laivų savininko žmoną, pasipasa- 
kojusią, kam sukursto vienatvė. | 

Bet dabar. Dabar ji glaudžia šitą menkystę po savo spar- 


nu ir vaišina ją kava su bandelėmis. Žmogų, kurį ji tik prieš 

porą dienų buvo priversta išprašyti lauk. Suprantama, kad 
Žiurkienė neturi savigarbos ir po keleto dienų vėl atšliau- 
žė. Jai trūko supratimo, elgėsi, kaip išmanė, o išmanė ne 
kažin ką. Tačiau tai, kad nusižemindama Rigemura Jolsen 
viską bando užglaistyti, susitaikyti ir pasikviečia ją kavai su 
bandelėmis, buvo tragiška mįslė. Pasakysiu tiesiai šviesiai: 
įtūžau. Kaip sakoma, apsiliejau tulžimi. Jos sėdėjo ten juo- 
kaudamos ir pokštaudamos, o siurbčiojo vogtą kavą. Dar 
tik prieš keletą dienų buvau linkęs manyti, jog tam tikrą 
grėsmę Rigemurai Jolsen kelia Žiurkienė. Dabar supratau, 
kad galbūt suklydau. Kad galėjo būti ir atvirkščiai. Kaipgi 
panaši į pilką šmėklą Žiurkienė galėtų paveikti tokią perga- 
lingą brigantiną kaip Rigemura Jolsen? Moterį, kuri intri- 
gavo šauniais robinhudiškais kostiumais ir kurios korektiš- 
kas elgesys pašte rodė didžiulę sielos ramybę? Ar numanė 
Žiurkienė šešėlinę šios didingos būtybės pusę? Ar žinojo, 
kad Rigemura Jolsen sumokėdavo tik už dalį, už nedidelę 
dalį kasdien iš prekybos centro atsinešamų produktų? Ar 
iš to dabar jos ir juokėsi? Varžėsi viena su kita, kurios iš jų 
grobis per įprastą dieną buvo didžiausias? 

Ne. Taip negalvoju. Manau, kad tai buvo didžiausia Ri- 
gemuros Jolsen paslaptis. Manau, jog ji tikriausiai sudegtų 
"iš gėdos, jei kas nors apie tai sužinotų. 

Nespėjau baigti minties, tik štai įsikišo Bjornas Gretu- 
nas, sakydamas, kad jai tikrai būtų tik į naudą nors kiek 
paraudonuoti iš gėdos. 

O kodėl gi ir ne? Bjornas Gretunas bent jau žinojo, apie 
ką kalba. Metai iš metų jam pavykdavo priversti nusižengė- 
lius išpažinti savo kaltes priešais pilną salę. Iš tikrųjų jiems 

būdavo velniškai sunku, bet neabejoju, kad tai padėjo. 
Niekas manęs kitaip neįtikins. Kai, pilnutėlei salei girdint, 
priversti smulkiai papasakoti apie savo gėdingus nusižen- 
gimus du berniukai paženklinami tarsi įkaitinta geležim. 
Ypač kai jie žino, jog tie sėdintys salėje šimtas penkiasde- 
šimt berniukų už tuos pačius veiksmus nebuvo sugauti. Ir 
tada tu parodai visai salei, kad esi didelis kvaiša, nes lei- 
daisi sučiumpamas už rankos. Daugeliu atžvilgių tokia pat 
kvaiša pasirodė esanti ir Rigemura Jolsen. Tiesa, ji buvo 
įgudusi šio amato meistrė — tai aš įsidėmėjau. Klastinga 
kaip gyvatė. Bet ne tiek įgudusi ir ne tiek klastinga, kad 
žmogus, vardu Elingas, nebūtų galėjęs to pastebėti. O tai, 
ką aš pamačiau, gali pamatyti ir kiti. Ir vis dėlto man buvo 
aišku, kad Bjorno Gretuno požiūris į šį reikalą, tikriau, jo 
požiūris į tai, kaip šis reikalas turi būti sprendžiamas, rė- 
mėsi įprastu jėgos panaudojimu. Dabar juk neatostogauja- 
me Strando vasaros stovykloje. Neįmanoma prekybos cen- 
tro aikštėje pastatyti taburetę ir priversti Rigemurą Jolsen 
aiškintis jos padarytus nusikaltimus su kitais mikrorajono 
gyventojais. O tvirtinti, jog ji išdavė kolektyvą, būtų tiesiog 
kvailystė. Tokia pat kvailystė, kaip ir tie nepadorūs įrašai 
tušu kavinės vyrų tualete. 

Bjornas Gretunas tai suprato. Ir ne tik tai. Jis ir norėjo 
paskambinti jai ir tiesiai iškloti apie dabartinę situaciją. Ir 
kokia, jo manymu, ji turėtų būti. Žmogui, vardu Bjornas 
Gretunas, gerai žinoma jos bjauriausia yda, ir jis buvo pa- 
siryžęs ją nutylėti, jeigu ji tučtuojau, taigi tučtuojau liausis. 
Tegul ji ir nebando tikėtis, kad bus galima atsisakyti pama- 


žu. Bjornas Gretunas, vyras, kuris, galima sakyti, gyveno su 

ja po tuo pačiu stogu, niekada nepakęs, jog per kiekvienas 
Kūčias ji vis nugvelbtų bent šokolado plytelę. Bjornas Gre- 
tunas taip pat atkreips jos dėmesį ir į jį sukrėtusį faktą, kad 
jo geras bičiulis, nepaprastai tvirto charakterio vyrukas, 
kurio vardo neminėsiąs, greičiausiai bus išmestas iš savo 
vaikystės namų. O ji, nusikaltėlė, regis, jautėsi taip saugiai, 
kad juokdamasi gėrė kavą su atgrasios (švelniai tariant) iš- 
vaizdos drauge. Iš ko jos taip juokėsi, leiskit paklausti? Ar 
tik ne iš kokios nors istorijos apie socialinės rūpybos sky- 
rių, kurią papasakojo tas Eriksenas ir kuri sukėlė šitokią 
beprotiškai entuziastingą nuotaiką? 

Gal iš manęs, gal jos kvatojo iš manęs? Bjorno Gretuno 
smilius ryžtingai surinko jos numerį. 

Tai pralinksmino. Mat suskambėjus telefonui, krūpte- 
lėjo Barsuko tako 17 b buto svetainėje sėdinti Rigemura 
Jolsen. Ji tuojau pat iškėblino į prieškambarį. 

Netrukus kitame ragelio gale pasigirdo „alio“. Aišku, tai 
Rigemura Jolsen. Bet dabar man niekaip nebepavyko būti 
Bjornu Gretunu. Kitaip tariant, patekau tiesiai į spąstus! 
Kol ji vėl kartojo ir kartojo tą savo „alio“, pajutau galvo- 
je kažkokį spaudimą, nuo kurio ji išsipūtė lyg balionas. 
Nuo kiekvieno jos žodžio tarsi nuo vėjo pūstelėjimo galėjo 
trūkti plonytė baliono guma. Būkit gera! - šaukė svetimas 
balsas manyje. — Padėkite ragelį! 

Kai ji galų gale jį padėjo, net susmukau nuo palengvė- 
jimo. 

Varom dar kartą, pagalvojo Bjornas Gretunas, kai Rige- 
mura Jolsen jau buvo įsitaisiusi svetainėje. Įnirtingais jude- 


siais jis iš naujo surinko numerį. 


168 


Suskambėjęs telefonas vėl pakėlė Rigemurą Jolsen ant 
kojų. Žaibišku greičiu ji nėrė į prieškambarį. Vėl klausian- 
tis „alio“. Šįkart man suskaudo papilvę. Nebyliai riktelėjęs 
„oi“, užkišau kairę ranką už kelnių ir krepštelėjau mašnelę. 
Bjornas Gretunas vėl dingo kaip į vandenį. 

Šį sykį ji padėjo ragelį greičiau. Visa laimė. Atitraukiau 
kairę ranką nuo subtilios vietos ir, nors mane jau buvo ap- 
ėmęs šleikštulys, įdėmiai stebėjau prie kavos pas Žiurkienę 
grįžtančią Rigemurą Jolsen. Dabar aiškiai sudirgusią. Vie- 
na ranka įnirtingai mosikuojančią telefono link. 

Truputį kairiau, prisišliejęs prie nugaros, tyliai bosu 
juokėsi Bjornas Gretunas. Bičiuliškai ir smagiai. 

Dabar ji sėdėjo pasirengusi. Nebeliko nei šypsenos, nei 
juoko. Skubiai gerdama kavą ir šnekučiuodamasi su Žiur- 
kiene, ji nuolat žvilgčiojo per petį. Lyg baimindamasi, kad 
Bjornas Gretunas, jos naujasis kaimynas („Gretunas iš pir- 
mojo“), gali stovėti jos prieškambaryje. 

Pamažu ji tikrai atsipalaidavo. Patogiai įsitaisė ant so- 
fos, ir nuo jos vėl ėmė spinduliuoti tingus pasitenkinimas. 
Praėjus pusvalandžiui po paskutinio skambučio, ėmė netgi 
juoktis. 

Ir tada Bjornas Gretunas smogė iš naujo. Vikriai it pan- 
tera puolė prie telefono ir surinko numerį. 

Šį kartą pakilo Žiurkienė. Tiesi lyg kuolą prarijusi Rige- 
mura Jolsen liko sėdėti. 

Ir vėl kartojosi „alio“, „alio“. 

Tačiau dabar Bjornas Gretunas nepaliko manęs likimo 
valiai. 


„Labą vakarą, - išgirdau darniai nuskambėjusį balsą, 


169 


balsą, kurį taip gerai pažinau Strando krikščioniškoje va- 
saros stovykloje, kur prieš pusę savo amžiaus praleidau po 
dvi savaites dvejus metus, - esu Bjornas Gretunas. Nese- 
niai apsigyvenau šiame name ir norėčiau... Ar kalbuosi su 
Rigemura Jolsen?“ 

Ne, tikrai ne, informavo Žiurkienė. Palaukit minutėlę. 

Tačiau kam nors atiduoti minutėlę Bjornas Gretunas 
nenorėjo. Bjornas Gretunas jau buvo padėjęs ragelį, kai pir- 
ma sužinojusi, jog tikrai nebuvo kvailiojama, o visai rimtai 
skambino kažkoks neseniai čia apsigyvenęs B. Gretunas, 
nuo sofos pakilo Rigemura Jolsen. Matyt, atsitiko taip, kad 
tam Gretunui reikėjo apie kažką pasikalbėti su Rigemura 
Jolsen, ir ta proga, rinkdamas numerį, jis nebuvo suklydęs. 
Tikriausiai norėjo pasiteirauti kokių nors praktinių dalykų. 
Kaip dažnai išvežamos šiukšlės? Kokia laiptinių valymo 
tvarka? Ar bendrija leis Gretunui laikyti Siamo katiną, jei- 
gu jis, Gretunas, duos garbės žodį neišleisti jo iš namų? 

Bet ne. Vėl nesėkmingas žygis. Mačiau, jog dabar ji įsiu- 
to. Sugrįžusi į svetainę, įnirtingai mosikavo rankomis. Gal 
pagalvojo, kad iš jos tyčiojasi Žiurkienė? Juokiausi kartu 
su Bjornu Gretunu. Tai būtų buvę smagu. Tačiau buvo aiš- 
ku — dėl pramogos mes šito nesiėmėme. Visiškai nenorė- 
jome, kad būtume palaikyti kokiais nors niekingais tele- 
fono teroristais. Bjornas Gretunas skambino nuoširdžiai, 
norėdamas paskatinti ją truputį susimąstyti. Gera ir gražu 
pasijuokti prie kavos puodelio, skanaujant su tikru sviestu 
ir uogiene apteptas bandeles. Visai gražu. Bet būtų nege- 
rai, jeigu tokie dalykai įsivyrautų ir daugiau nebūtų mąs- 
toma apie gyvenimo gėrį ir blogį. Pradžiai ji galėjo bent 

truputį palaužyti galvą, kas tas Bjornas Gretunas. Žmogus, 
kuris ką tik čia apsigyveno. Dabar ji laukė, koks bus kitas jo 
žingsnis. Ir jeigu jį gerai pažįstu, o pažįstu jį iš tiesų gerai, 
nors Strande atostogavau tik du kartus po dvi savaitės - jis 
jos tikrai neapvils. Tiesa, sulaukęs brandaus amžiaus, jis 
nusisuko nuo Jėzaus, bet dėl to netapo moraliai suluošin- 
tas. Atvirkščiai, tvirtina tie, kurie žino. 

Bet dabar gana. Tai suprato ir Bjornas Gretunas. Rige- 
mura Jolsen turės apie ką pagalvoti, taip, jai tikriausiai bus 
apie ką pasukti galvą net ir prieš miegą. Be to, jau visai lai- 
kas padaryti pertraukėlę, nes Bjornas Gretunas išalko kaip 
vilkas. Jau seniai supratau, kad vietoj Elingo vakarieniauti 
turės Bjornas Gretunas; po šaldytuvu gulintis sumaigytas 
žuvų pudingas žmonėms valgyti nebetiko. O vakarienės 
be dviejų sumuštinių su žuvų pudingu Elingas negalėjo įsi- 
vaizduoti. Nebuvo galima besąlygiškai priskirti Elingo prie 
labiausiai prietaringų žmonių. Ne. Ir vis dėlto jis laikėsi tos 
nuomonės, kad jeigu dabar, aplinkybėms spaudžiant, imtų 
iš pagrindų laužyti įpročius, tai tik be reikalo dar labiau 
atitoltų pats nuo savęs. Todėl ir sprendimas leisti smagu- 
riauti gardumynais Bjornui Gretunui rėmėsi sveiku protu. 

Iš visų patiekalų (saliamio dešros, tepamojo sūrio su 
krevetėmis, keturių rūšių uogienių, skumbrės pomidorų 
padaže, sūrio ir ikrų pastos) Bjornas Gretunas labiausiai 
norėjo kepto kiaušinio. Būtinai apkepto iš abiejų pusių. 
duoną, peiliu badė pakelį su margarinu. 

Ramiau, Bjornai. Netepk tiek daug margarino. Šito pa- 


kaktų mažiausiai dviem riekėms duonos. 

Eik į vonią, Elingai. Ir būk ten. Tau čia visiškai nėra ko 
veikti. 

Nuėjau į vonią, bet iš tarpdurio žvelgiau į keptuvę. 

Prižiūrėk kiaušinį, Bjornai! Gretunai! Prisvils! 

Kiaušinis prisvilo. 

Išbėgau iš vonios. 

Keptuvę nuo viryklės, skubiai atitraukiu. Po galais, kur- 
gi Bjornas Gretunas? 

Bjornas Gretunas buvo vonioje. Mačiau, kaip šmėstelė- 
jo veidrodyje. 

Bjornai! 

Elingai! 

Kikendami einame imtynių. Kaip seni bičiuliai kvato- 
damiesi ir šaipydamiesi vaikomės po kambarį. Uždusę ir 
suprakaitavę pargriauname mane ant sofos, kaip geleži- 
niais gniaužtais rankomis suspaudžiu kojas ir suprantu, 
kad kovą esu tikrai pralaimėjęs. Visiškai. Dabar Bjornas 
Gretunas gali daryti su manimi, ką tik nori. 

Nors ir keista, bet jis nieko nedaro. 

Elingai? Vienam iš mūsų reikia nueiti į virtuvę ir išmesti 
kiaušinį į šiukšlių kibirą. 

Na, ką gi. Aš neprieštarauju atlikti kaip tik tokį darbą. 
Pats valgau kiaušinius tik tada, kai kokį kartą, paprastai 
šeštadienio vakarą, noriu pasimėgauti plaktais tryniais su 
cukrumi. Keptas kiaušinis neatitinka mano stiliaus. Keptas 
kiaušinis man primena negyvenamą salą riebalų vandeny- 
ne. Šlykštu. Vis dėlto buvau truputį susierzinęs. Kiaušinis 
lieka kiaušiniu ir su juo nekvailiojama. Maisto išmesti ne- 


galima, Bjornai! Tyčia kiaušinio prisvilinti taip pat nega- 

lima. (Ką gi, po galais, Bjornas veikė vonioje?) Mane su- 
jaudino iki juodumo susvilusio, jau nebevalgomo kiaušinio 
vaizdas. Norėjau ko nors paprašyti atleidimo, bet dabar 
buvau visiškai vienas; įsivaizdavau, kaip, sukdamas galvą, 
Barsuko tako 17 b bute, o galbūt ir visai kitur, sėdi Bjornas 
Gretunas. Kur buvo Bjornas Gretunas kaip tik dabar? Kaž- 
kodėl man pasirodė, kad jis kur nors Tolimuosiuose Ry- 
tuose. Mačiau jį, buvusį krikščioniškojo jaunimo vadovą, 
terasoje, geriantį džiną su toniku. Trumpomis kelnėmis ir 
su kolonijiniu šalmu. Aplink - kurtinantis vabzdžių zvim- 
bimas. Įsivaizduoju jį sėdintį kažkur pasaulio pakraštyje, 
toli nuo kelių ir mašinų, ir galvojantį apie mane, kelis kar- 
tus epizodiškai matytą mažą berniuką. Matyt, pastebėjau jį 
visai nesąmoningai, galvojo jis, bėgiodamas akimis po ry- 
žių laukus, kuriuose plonai apsirengę vyrai ir moterys ruo- 
šėsi į vandenį berti sėklas. Tingiai ranka susirado žiūronus 
ir ėmė atidžiai apžiūrinėti jaudrinantį jaunos kaimietės už- 
pakalį. Užpakalį ir mikliai iš geltono vandens traukiamas ir 
į jį vėl nardinamas rankas. Kuo gi vardu tas mažasis ber- 
niukas, Bjornai? Gal Elingas? Taip, Elingas. Jis šyptelėjo ir 
nurijo gana didelį gurkšnį džino, vis dar neatitraukdamas 
paraudusių akių nuo indės užpakalio. Taip, Elingas, dabar 
prisiminė. Tai buvo mažasis Elingas. Berniukas, bandęs 
pasprukti nuo Jėzaus. Prisiminė jo karštą galvutę po be- 
prasmiško vaikymosi gūdžiame miške. Jo delnuose degu- 
sias berniuko ausis. Nerišlius sakinius, žodžius, kuriais jis 
stengėsi nupasakoti savo tikėjimo spragas. O paskui? Kas 
buvo toliau, nebeprisimena. Ar juodu išėjo iš miško, iš tik- 


rojo miško? Iš tamsos į šviesą? Mašinaliai pliaukšėdamas 

rimbu per pliką šlaunį, pastebėjo, kaip moteris pasiraitė 
sijoną, apnuogindama draudžiamąjį daiktą. Elingai! pagal- 
vojo jis, sudroždamas sau rimbu taip, kad net žioptelėjo. 


Buvau bute, kurį kažkada teko sapnuoti. Paprasčiausiame 
daugiaaukščio namo bute, kuriame vyksta vidutinio mažos 
šiaurės šalies žmogaus gyvenimas. Už langų buvo pradėję 
snigti, baltos snaigės lipo prie juoduojančių stiklų kvadra- 
tų. Bute buvo netvarka. Už televizoriaus stirksojo krūvos 
senų laikraščių. Nutėkštas į kriauklę gulėjo prisvilęs kiau- 
šinis. Po šaldytuvu radau sumaigytą žuvų pudingą. Nešva- 
rių skalbinių dėžėje —- žuvimi dvokiančią kojinę ir šleikščiai 
sperma tvoskiančią pižamą. Miegamajame lova nepaklota, 
akimirksnį pasirodė, kad joje buvo vykusios muštynės. Ir 
visur — Gru Harlem Brundtland nuotraukos. Vonios kam- 
baryje, tualete, svetainėje. Virtuvėje ir miegamajame. Ap- 
lankai ir albumai su iškarpomis. Krūvos ir šūsnys. Bemaž 
tuščiame kambaryje ant primityvios platformos stovėjo 
senas krėslas ir puikus teleskopas. 

Taip. Kol neišvarė, čia ir buvo Elingo, berniuko degan- 
čiomis ausimis, gyvenamasis būstas. Viskas savo vietoje. 
Net ir tai, apie ką jis niekam nenorėjo pasakoti, kad ir pri- 
pučiama guminė lėlė su priklijuota iš laikraščio iškirpta 
šalies premjerės nuotrauka, taip pat ir samiškas peilis, kurį 
jam buvo padovanojusi motina per dvidešimt septintąjį 
gimtadienį — viskas savo vietoje. 

Pučiu į ją savo paties kvapą. Galva svaigsta, bet nesi- 
liauju. Pučiu ją, kaip pats Dievas yra pūtęs Žmogui gyvybę. 
Pamažu guminės šlaunys ir guminis užpakalis, guminės 


174 


krūtys ir guminė galva įgyja formą. Negyvame snukelyje — 
apvali ir išvėpusi kaip raidė O burna, pastebiu, kad jis buvo 
išdažęs ją motinos lūpdažiu. 

Sode žaidžia Rigemura Jolsen. Žongliruoja su kavos 
puodeliais ir šviežiomis bandelėmis, vogta saliamio dešra 
ir, švelniai tariant, su atstumiančios išvaizdos moterimi. 
Po trumpos viešnagės namo iš Bergeno jau grįžę Hansas 
ir Mari Jespersenai. Merdėdamas krėslė Haris Elsteris pri- 
simena vaikystėje prijaukintą varną. Ragnaras Lienas žiū- 
ri televizorių ir galvoja apie pabėgusį iš Ulersmo kalėjimo 
kalinį. Daugiau Ragnaras jos nebemuš. Lena Ulsen prie 
pagalvėlės prisisiuva pirštus ir, įsikniaubusi į savo berniu- 
ko plaukus, kniaukdama it katė tyliai verkia. Mohamedas 
Kanas apmulkina Erikseną iš socialinės rūpybos skyriaus, 
o Arnė Mulandas nesiliauja juokęsis. 

Viskas yra taip, kaip yra. Viskas susimaišė. 

Čiumpu lėlę už plastikinių plaukų ir, atsisegiodamas kel- 
nes, prie tarpkojo prisitraukiu jos apvalią, raudoną burną. 

“Tai tik jis, tai tik Bjornas, motin! Tai tik Bjornas iš Gre- 


tuno. 

Ingvaras Ambjornsenas (g. 1956) — vienas žymiausių prozininkų paskutiniojo 
dešimtmečio norvegų literatūroje. Rašytojas parašė daug trilerių, detektyvų, 
romanų seriją jaunimui, kurie apdovanoti daugybe premijų ir ekranizuoti. Jis 
pirmasis Norvegijoje nuo 2000 m. kuria elektronines knygas. Keturi romanai 
(„Vaizdas į rojų“, „Paukščio šokis, „Kraujo broliai“, „Mylėk mane rytoj ), kurių 
pagrindinis herojus yra Elingas, — pelnė rašytojui tarptautinį pripažinimą. 

I. Ambjornsenas gyvena ir kuria Vokietijoje. 


Elingas gyvena izoliuotą ir nepastebimą gyvenimą Oslo 
mikrorajono butelyje. Įsigijęs brangų teleskopą, nukreipia jį 
į gretimą daugiabutį ir stebi vykstančius už langų gyveni- 
mus. Sugalvoja gyventojų vardus ir jų gyvenimo istorijas. 
Gretimo namo kaimynai - pensininkė, sutuoktinių pora, 
emigrantas, motina su vaiku. Kyla noras „įsikišti“ į kaimy- 
nų gyvenimą, pasikalbėti su jais, patarti. Elingas tarsi koks 
rašytojas stebi, aiškina, interpretuoja ir daro išvadas. Toje 
prasimanytoje kasdienybėje jis jaučiasi geriau nei tikrovėje. 

Knygos žavesį sudaro savotiškas Elingo naivumo, ribo- 
tumo ir kvailybės mišinys. Skaitytojas skaniai pasijuoks ir 
daug kartų atpažins save. Kaip ir visas tikras, I. Ambjgm- 
seno humoras turi labai rimtus pustonius. 


Tapkite „Alma littera“ knygų klubo nariu! 
Nemokamas knygų katalogas kiekvieną ketvirtį * Naujausios 

ir populiariausios knygos + Ypatingi pasiūlymai + Knygų prista- 
tymas į namus, darbovietę ar pašto skyrių 


ISBN 9955-08-827-3 


088271 


Informacijos teiraukitės nemokamu tel. 8 800 200 22 
www.knyguklubas.lt 


955 


